**საქართველოს 2019-2020 წლების ეროვნული ანტიკორუფციული სამოქმედო გეგმის შესრულების პროგრესის შესახებ ანგარიში**

**2019 წლის სექტემბერის მდგომარეობით**

ანტიკორუფციული საბჭოს სამდივნო

დეკემბერი, 2019 წელი

სარჩევი

[მოკლე შეჯამება 3](#_Toc31117668)

[ზოგადი პროგრესი 3](#_Toc31117669)

[რეკომენდაციები 4](#_Toc31117670)

[პრიორიტეტი I. ანტიკორუფციული საბჭო და უწყებათაშორისი კოორდინაცია 9](#_Toc31117671)

[პრიორიტეტი II. საჯარო სამსახური 12](#_Toc31117672)

[პრიორიტეტი III. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა 15](#_Toc31117673)

[პრიორიტეტი IV. განათლება და საზოგადოებრივი ცნობიერების ამაღლება 19](#_Toc31117674)

[პრიორიტეტი V. სამართალდამცავი ორგანოები 22](#_Toc31117675)

[პრიორიტეტი VI. მართლმსაჯულების სისტემა 27](#_Toc31117676)

[პრიორიტეტი VII. საჯარო ფინანსები და სახელმწიფო შესყიდვები 35](#_Toc31117677)

[პრიორიტეტი VIII. საბაჟო და საგადასახადო სისტემა 44](#_Toc31117678)

[პრიორიტეტი IX. კერძო სექტორი 47](#_Toc31117679)

[პრიორიტეტი X. ჯანდაცვისა და სოციალური სექტორი 53](#_Toc31117680)

[პრიორიტეტი XI. პოლიტიკური კორუფცია 55](#_Toc31117681)

[პრიორიტეტი XII. თავდაცვის სექტორი 56](#_Toc31117682)

[პრიორიტეტი XIII. სპორტის სფერო 59](#_Toc31117683)

[პრიორიტეტი XIV. ინფრასტრუქტურული პროექტები 60](#_Toc31117684)

[პრიორიტეტი XV. მარეგულირებელ ორგანოები 63](#_Toc31117685)

[პრიორიტეტი XVI. მუნიციპალიტეტები 66](#_Toc31117686)

#

# მოკლე შეჯამება

კორუფციის წინააღმდეგ ეფექტიანი და კოორდინირებული ბრძოლის ხელშეწყობის, ხელისუფლების გამჭვირვალობისა და ანგარიშვალდებულების გაზრდის მიზნით 2019 წლის 4 ოქტომბერს საქართველოს მთავრობის N484 დადგენილებით დამტკიცდა საქართველოს ეროვნული ანტიკორუფციული სტრატეგია და საქართველოს ეროვნული ანტიკორუფციული სტრატეგიის განხორციელების 2019-2020 წლების სამოქმედო გეგმა.[[1]](#footnote-1)

წინამდებარე დოკუმენტი წარმოადგენს 2019-2020 წლების ანტიკორუფციული სამოქმედო გეგმის სამოქმედო გეგმით გათვალისწინებული ვალდებულებების შესრულების **პროგრესის შესახებ** **ანგარიშს** 2019 წლის სექტემბრის მდგომარეობით.

## ზოგადი პროგრესი

პროგრესის შესახებ ანგარიშში ასახულია 16 სტრატეგიული პრიორიტეტის შესაბამისად სამოქმედო გეგმით განსაზღვრული აქტივობების შესრულების პროგრესი, ამოცანების განხორციელების კუთხით გადადგმული ნაბიჯები და არსებულ გამოწვევებთან მიმართებით გაცემულია რეკომენდაციები. ანგარიში მომზადებულია ანტიკორუფციული საბჭოს სამდივნოს (საქართველოს იუსტიციის სამინისტროს ანალიტიკური დეპარტამენტი) მიერ პასუხისმგებელი უწყებებისგან მიღებულ ინფორმაციასა და არასამთავრობო ორგანიზაციების მოსაზრებებზე დაყრდნობით.

საქართველოს ეროვნული ანტიკორუფციული სტრატეგიის განხორციელების 2019-2020 წლების სამოქმედო გეგმით გათვალისწინებულია 108 აქტივობა, რომელთაგან 2019 წლის სექტემბრის მდგომარეობით 14 სრულად განხორციელდა, 12 - მეტწილად შესრულდა, 47 - ნაწილობრივ შესრულდა, ხოლო 35 აქტივობის განხორციელება არ დაწყებულა. პროცენტულად აღნიშნული მაჩვენებელი შემდეგი სახით გამოიყურება:

პროგრესის შესახებ ანგარიშს დანართის სახით თან ერთვის კონსოლიდირებული სტატუს ანგარიში-მონიტორინგის ჩარჩო, რომელიც მოიცავს ინფორმაციას თითოეული აქტივობის პროგრესის შესახებ, არასამთავრობო სექტორისა და ანტიკორუფციული საბჭოს სამდივნოს შეფასებებს.

## რეკომენდაციები

* გადაიდგას დამატებითი ნაბიჯები კორუფციული რისკების შეფასების მეთოდოლოგიის დანერგვის კუთხით;
* ანტიკორუფციული საბჭოს წევრ უწყებებში განისაზღვროს ანტიკორუფციულ საქმიანობაზე პასუხისმგებელი დანაყოფები;
* თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწის მიზნით შემუშავდეს რეკომენდაციები და გამარტივდეს დეკლარაციაში ინფორმაციის შეტანის პროცესი;
* გადაიდგას დამატებითი ნაბიჯები, რათა შესაძლებელი იყოს საჯარო სამსახურში ეთიკის სასწავლო კურსის ელექტრონულად გავლა;
* გაგრძელდეს აქტიური მუშაობა კეთილსინდისიერების, რისკების ანალიზისა და თვითშეფასების საკითხებში საჯარო სექტორში I და II რანგის პროფესიული საჯარო მოხელეებისათვის სამუშაო შეხვედრების ჩატარების კუთხით;
* მიზანშეწონილია, ღია მმართველობა საქართველოს სამდივნომ ინფორმაციის თავისუფლების შესახებ საქართველოს კანონის პროექტი წარუდგინოს მთავრობას დასამტკიცებლად დადგენილ ვადებში;
* მნიშვნელოვანია, გაგრძელდეს მუშაობა საკანონმდებლო აქტების რეგულირების გავლენის შეფასების სახელმძღვანელო მეთოდოლოგიის დამტკიცების მიმართულებით. მეთოდოლოგიაზე მუშაობის დასრულების შემდეგ ჩატარდეს შესაბამისი ტრენინგები;
* მნიშვნელოვანია, ანტიკორუფციული საბჭოს მიერ დამტკიცდეს საზოგადოებასთან ურთიერთობის სტრატეგია და დაიწყოს მისი განხორციელების პროცესი;
* რეკომენდებულია, გაუმჯობესდეს ანტიკორუფციული საბჭოს შესახებ ინფორმაციის ხელმისაწვდომობა ფართო საზოგადოებისთვის, რაც გულისხმობს, ანტიკორუფციული საბჭოს ბანერის შექმნას, საინფორმაციო შეხვედრების გამართვას (მათ შორის რეგიონებში), ასევე, საბჭოს შესახებ ვებგვერდზე ინფორმაციის რეგულარულ რეჟიმში განთავსებას;
* მნიშვნელოვანია, პროკურატურამ გააგრძელოს თანამშრომელთა გადამზადება კორუფციული დანაშაულების სრულყოფილი გამოძიებისა და ეფექტური სისხლისსამართლებრივი დევნის წარმოების უზრუნველსაყოფად;
* მიზანშეწონილია, სახელმწიფო უსაფრთხოების სამსახურმა სამოქმედო გეგმით დადგენილი ვადების შესაბამისად უზრუნველყოს საჯარო სექტორში კორუფციის პრევენციასა და კორუფციული რისკების ანალიზსა და შეფასებაზე პასუხისმგებელი სტრუქტურული ერთეულის შექმნა და კორუფციულ დანაშაულებზე ცნობიერების ამაღლების კუთხით სახელმწიფო და ადგილობრივი თვითმმართველობის ორგანოებში საინფორმაციო შეხვედრების ორგანიზება;
* მნიშვნელოვანია, შინაგან საქმეთა სამინისტროს გენერალურმა ინსპექციამ განაგრძოს მუშაობა კორუფციული ფაქტების გამოვლენის მიზნით;
* მნიშვნელოვანია, იუსტიციის უმაღლესმა საბჭომ გააგრძელოს მუშაობა მოსამართლეთა დამოუკიდებლობის გაძლიერებაზე მოსამართლეთა დაწინაურებისა და ანაზღაურების გამჭვირვალე სისტემის შექმნის გზით;
* მიზანშეწონილია, იუსტიციის უმაღლესმა საბჭომ დაასრულოს მუშაობა სამოსამართლო ეთიკის საკითხებთან დაკავშირებით საკონსულტაციო მექანიზმის შექმნაზე;
* მნიშვნელოვანია, იუსტიციის უმაღლესმა სკოლამ განაახლოს სამოსამართლო ეთიკის საკითხებზე სასწავლო მოდული და უზრუნველყოს სამოსამართლო ეთიკის საკითხებზე მოსამართლეთათვის ტრენინგის ორგანიზება;
* „საჯარო შესყიდვების შესახებ“ კანონპროექტის შეთანხმება/განხილვაში ჩაერთონ შესყიდვების სფეროში მომუშავე არასამთავრობო ორგანიზაციები;
* შესაბამის ვადებში დასრულდეს „საჯარო შესყიდვების შესახებ“ კანონპროექტის მთავრობასთან შეთანხმებისა და შიდა კონსულტაციების პროცესი და კანონპროექტი გადაეგზავნოს საქართველოს პარლამენტს;
* სახელმწიფო შესყიდვების სფეროში დანერგილი დავების განმხილველი ორგანოს ახალი ინსტიტუციური მოდელის შეთანხმება/განხილვაში ჩაერთონ სახელმწიფო შესყიდვების სფეროში მომუშავე არასამთავრობო ორგანიზაციები;
* შესაბამის ვადებში დასრულდეს სახელმწიფო შესყიდვების სფეროში დანერგილი დავების განმხილველი ორგანოს ახალი ინსტიტუციური მოდელის შეთანხმება და განხორციელდეს აღნიშნული მოდელის დანერგვა;
* სახელმწიფო შესყიდვების ელექტრონული სისტემების დახვეწის მიზნით, სახელმწიფო შესყიდვების ერთიან ელექტრონულ სისტემაში იდენტიფიცირებული ახალი პროცედურები, ინსტრუმენტები და ელექტრონული სერვისები სატესტო რეჟიმიდან გაიშვას რეალურ რეჟიმში შესყიდვების სააგენტოს ვებ პორტალზე;
* განხორციელდეს ფინანსური მართვისა და კონტროლის სისტემის არსებული მდგომარეობის თვითშეფასება დარჩენილ 2 სამინისტროში;
* შემუშავდეს და პრაქტიკაში დაინერგოს რისკების რეესტრი დამატებით 2 სამინისტროში;
* დასრულდეს საჯარო სექტორის შიდა აუდიტორებისთვის თაღლითობისა და კორუფციის რისკების შეფასების სახელმძღვანელოს ტექნიკური რედაქტირება;
* გაგრძელდეს შიდა აუდიტორებისთვის ტრენინგი თაღლითობისა და კორუფციის ფაქტების პრევენციისა და აღმოჩენის, ასევე ეფექტური ანგარიშის შემუშავების საკითხებში;
* დაიგეგმოს და დასახულ ვადაში განხორციელდეს საჯარო სკოლების და საბავშვო ბაღების ინტეგრირება სახელმწიფო ფინანსების მართვის საინფორმაციო სისტემაში (PFMS);
* დაიგეგმოს და განსაზღვრულ ვადაში განხორციელდეს ხაზინის მთავარ წიგნში შემოსავლების და ხარჯების აღრიცხვის, ანგარიშგების და მართვის შესაბამისი ფუნქციონალებისა და მოდულების შემუშავება დარიცხვის მეთოდის შესაბამისად;
* დაიგეგმოს და დასახულ ვადაში განხორციელდეს დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა სახელმწიფო ბიუჯეტის დაფინანსებაზე მყოფ ორგანიზაციებში;
* დაიგეგმოს და დასახულ ვადაში განხორციელდეს დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა ადგილობრივ თვითმმართველ ერთეულებში;
* დასრულდეს სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება და დარეგისტრირდეს ყველა აუდიტის ობიექტი;
* განსაზღვრულ ვადაში მომზადდეს სახელმწიფო აუდიტის სამსახურის მიერ გაცემული რეკომენდაციების შესრულების ანგარიში;
* დასრულდეს მიმდინარე ორი აუდიტი; ასევე, დაიწყოს და განსაზღვრულ ვადაში დასრულდეს სისტემური, უწყებათაშორისი აუდიტი;
* მნიშვნელოვანია შემოსავლების სამსახურში გაგრძელდეს მუშაობა აუდიტის ერთიანი საქმისწარმოების სისტემის პროგრამული უზრუნველყოფის დანერგვის (case management) მიზნით;
* მნიშვნელოვან ღონისძიებას წარმოადგენს შემოსავლების სამსახურში ერთიანი ელექტრონული სისტემის მეშვეობით ნებართვის/სერტიფიკატის მოთხოვნის მიზნით ელექტრონული განაცხადის გაგზავნა და მიღება ერთი ფანჯრის პრინციპით, ამიტომ მიზანშეწონილია, გაგრძელდეს მუშაობა ამ კუთხით;
* მნიშვნელოვანია, კონკურენციის სააგენტოს მიერ გაგრძელდეს სასწავლო მოდულის „კონკურენციის სამართლის საფუძვლები ადმინისტრაციული ორგანოებისათვის“ განხორციელება;
* მნიშვნელოვანია, კონკურენციის სააგენტომ შეიმუშავოს და განახორციელოს სასწავლო კურსი კერძო სექტორის წარმომადგენლებისთვის შესაბამის ვადებში;
* მნიშვნელოვანია, ბიზნესომბუდსმენის აპარატში გაგრძელდეს მუშაობა ბიზნესის წარმომადგენლებისთვის საინფორმაციო-საკონსულტაციო მექანიზმის დანერგვის კუთხით და შეიქმნას მათთვის ტრენინგ-მოდული. ასევე, ბიზნესის კეთილსინდისიერების სახელმძღვანელო შემუშავდეს 2020 წლის ბოლომდე;
* მნიშვნელოვანია, ქონების ეროვნულმა სააგენტომ აქტიურ რეჟიმში განაგრძოს მუშაობა ინვენტარიზაციის შედეგების ამსახველი ოქმების შესახებ ინფორმაციის წარმოდგენის კუთხით და პროცესი დაასრულოს შესაბამის ვადებში;
* დაინერგოს სამედიცინო მომსახურების შედეგზე ორიენტირებული ანაზღაურების, მ.შ. დიაგნოზთან შეჭიდული ჯგუფების (DRG) მეთოდი სტაციონარულ დაწესებულებებში;
* გაგრძელდეს სპეციალიზებული დაწესებულებების მონიტორინგი და შემუშავდეს შესაბამისი რეკომენდაციები;
* გაგრძელდეს კონსულტაციები საარჩევნო კანონმდებლობის დახვეწასთან დაკავშირებით;
* საკანონმდებლო პროექტები წარედგინოს საქართველოს პარლამენტს დასამტკიცებლად;
* მნიშვნელოვანია, თავდაცვის სამინისტრომ უზრუნველყოს ბიუჯეტის დაგეგმვისა და აღსრულების სისტემისა და ფინანსური მართვისა და კონტროლის სისტემის პრაქტიკაში დანერგვა;
* მნიშვნელოვანია, თავდაცვის სამინისტრომ გააგრძელოს კეთილსინდისიერების შესახებ ცნობიერების ამაღლების მიზნით სწავლებები;
* მნიშვნელოვანია, ქმედითი ნაბიჯები გადაიდგას გადაუდებელი და საიდუმლო შესყიდვების მაჩვენებელის მინიმუმამდე დაყვანის მიზნით;
* პროექტის ფარგლებში მოხდეს მუნიციპალიტეტების შეფასება, მოდულების ადაპტაცია/შემუშავება და დანერგვა;
* რეფორმის ფარგლებში მუნიციპალიტეტების თანამშრომლებს ჩაუტარდეთ შესაბამისი ტრენინგები;
* დადგენილ ვადაში შემუშავდეს ახალი პლატფორმა და განთავსდეს ინფორმაცია დაგეგმილი, მიმდინარე და დასრულებული ინფრასტრუქტურული პროექტების შესახებ;
* საინფორმაციო ბაზის მომზადების მიზნით, განახლდეს ინფორმაცია სტიქიის სალიკვიდაციო სამუშაოების შესახებ;
* მნიშვნელოვანია, კომუნიკაციების ეროვნული კომისიის აპარატის თანამშრომელთა შეფასების გამჭირვალე და ობიექტური სისტემის დანერგვაზე მუშაობის გაგრძელება. აღნიშნული მიმართულებით მიზანშეწონილია, გაიზარდოს იმ თანამშრომელთა პროცენტული წილი, რომელთა მიმართაც განხორციელდა ადმინისტრაციული ქმედება (დაწინაურება, გადაყვანა, გათავისუფლება) შეფასების ახალი სისტემის შედეგად;
* მიზანშეწონილია, მარეგულირებელმა ორგანოებმა გააგრძელონ ღონისძიებების განხორციელება კომისიებში მიმდინარე პროცესების გამჭირვალობის უზრუნველყოფისა და პროაქტიულად გამოსაქვეყნებელი ინფორმაციის ხელმისაწვდომობის მიზნით;
* მიზანშეწონილია, მარეგულირებელმა ორგანოებმა გააგრძელონ ღონისძიებების განხორციელება მომხმარებელთა ცნობიერების ამაღლების მიმართულებით;
* რეკომენდებულია, შემუშავდეს მობილური აპლიკაცია მუნიციპალური სერვისების შესახებ;
* რეკომენდებულია, გაიმართოს შეხვედრები მუნიციპალური სერვისების შესახებ;
* გაგრძელდეს გამოკითხვის მექანიზმის შესახებ ცნობიერების ამაღლება და მიღებული შედეგების მონიტორინგი;
* რეკომენდებულია, ქ. თბილისის მთავრობამ მიიღოს სათანადო სამართლებრივი აქტი და დამტკიცოს მონიტორინგის მექანიზმის ფუნქციონირების შესახებ ინსტრუქცია;
* რეკომენდებულია, მონიტორინგის განსახორციელებლად შერჩეულ ობიექტებში გამოვლენილ დარღვევა/ნაკლოვანებებზე გაიცეს შესაბამისი მითითებები დარღვევა/ნაკლოვანებების აღმოსაფხვრელად;
* რეკომენდებულია, კავშირგაბმულობის ხაზის (ქსელის) გაყვანა/მონტაჟის დროს სათანადო ნებართვის გაცემის შემდგომ მიმდინარე პროცესების 30%-ზე განხორციელდეს მონიტორინგი;
* რეკომენდებულია, მომზადდეს და გამოქვეყნდეს ანგარიში მონიტორინგის შედეგად გამოვლენილი დარღვევების/ნაკლოვანებების სტატისტიკის შესახებ;
* მნიშვნელოვანია, დაინერგოს სიით განსაზღვრული ელექტრონული სერვისები მუნიციპალიტეტებში;
* მნიშვნელოვანია, ქუთაისის მუნიციპალიტეტის მერიამ სრულად აამოქმედოს მუნიციპალური მოსაკრებლის ელექტრონული სისტემა;
* მნიშვნელოვანია, დაიწყოს მზადება ინტერმუნიციპალური შეხვედრის გასამართად.

# პრიორიტეტი I. ანტიკორუფციული საბჭო და უწყებათაშორისი კოორდინაცია

**ამოცანა 1.1. არსებული ძირითადი ანტიკორუფციული ინსტიტუტების გაძლიერება კორუფციისგან თავისუფალი გარემოსა და გამჭვირვალობის უზრუნველყოფის მიზნით**

**აქტივობა 1.1.1. რისკების შეფასების მეთოდოლოგიის შემუშავება**

**პროგრესი:** ანტიკორუფციული საბჭოს სამდივნომ მუშაობა დაიწყო კორუფციული რისკების შეფასების მეთოდოლოგიაზე. განხორციელდა კვლევა კორუფციული რისკების შეფასების მიმართულებით საერთაშორისო პრაქტიკის შესწავლის მიზნით. კვლევაზე დაყრდნობით შემუშავდა კორუფციული რისკების შეფასების მეთოდოლოგია, რომლის განხილვაც 2019 წლის ოქტომბერში ანტიკორუფციული საბჭოს სამუშაო ჯგუფში იგეგმება.

აქტივობა ნაწილობრივ შესრულდა - 30%.

**აქტივობა 1.1.2. კორუფციული რისკების შეფასების მეთოდოლოგიის შესაბამისად კორუფციული რისკების შეფასების განხორციელება ანტიკორუფციულ დანაყოფებში**

**პროგრესი:** აქტივობის განხორციელება დამოკიდებულია 1.1.1 აქტივობის განხორციელებაზე.

აქტივობის განხორციელება არ დაწყებულა - 0%.

|  |
| --- |
| ამოცანით განსაზღვრული მიზნის მისაღწევად გათვალისწინებულია ორი აქტივობა. აღსანიშნავია, აქტივობების სრულად შესრულება საანგარიშო პერიოდს სცილდება. უნდა აღინიშნოს, რომ საანგარიშო პერიოდში ერთი აქტივობა (კორუფციული რისკების შეფასების მეთოდოლოგიის შემუშავება) შესრულდა ნაწილობრივ, ხოლო მეორე აქტივობის შესრულება, რაც გულისხმობს მეთოდოლოგიის სახელმწიფო უწყებებში დანერგვას, არ დაწყებულა.[[2]](#footnote-2) ამოცანის მიზნის მისაღწევად კორუფციული რისკების შეფასების მეთოდოლოგიის შემუშავებასთან ერთად მნიშვნელოვანია, მეთოდოლოგიის დანერგვის პროცესის დაწყება - კორუფციული რისკების შეფასების განხორციელება ანტიკორუფციულ დანაყოფებში. |

**ამოცანა 1.2. ანტიკორუფციული საბჭოს ანგარიშგების მექანიზმის გაძლიერება**

**აქტივობა 1.2.1. კორუფციის წინააღმდეგ ბრძოლის უწყებათაშორისი საკოორდინაციო საბჭოს შემადგენლობისა და დებულების დამტკიცების შესახებ მთავრობის 390-ე დადგენილებით ანტიკორუფციული საბჭოს მიერ პარლამენტის წინაშე ანგარიშგების განსაზღვრა**

**პროგრესი:** ანტიკორუფციული საბჭოს სამდივნომ მოამზადა „კორუფციის წინააღმდეგ ბრძოლის უწყებათაშორისი საკოორდინაციო საბჭოს შემადგენლობისა და დებულების დამტკიცების შესახებ“ მთავრობის 390-ე დადგენილების ცვლილების პროექტი, რომლითაც განისაზღვრა საბჭოს ანგარიშვალდებულება პარლამენტის წინაშე. აღნიშნული ვალდებულების ფარგლებში ანტიკორუფციული საბჭო საქმიანობის ანგარიშს მთავრობასთან ერთად ასევე წარუდგენს საქართველოს პარლამენტს.[[3]](#footnote-3)

აქტივობა ნაწილობრივ შესრულდა - 25%.

|  |
| --- |
| ამოცანის მიზნის მისაღწევად განსაზღვრულია მხოლოდ ერთი აქტივობა, რომელიც შესრულდა ნაწილობრივ. გასათვალისწინებელია ის ფაქტი, რომ აქტივობის დასრულების ვადად განსაზღვრულია 2019 წლის IV კვარტალი. ამოცანის მიზნის სრულად მიღწევისათვის მნიშვნელოვანია დამტკიცდეს ანტიკორუფციული საბჭოს შემადგენლობისა და დებულების დამტკიცების შესახებ მთავრობის 390-ე დადგენილების ცვლილებები, ასევე მოხდეს ანტიკორუფციული საბჭოს საქმიანობის ანგარიშის მომზადება და წარდგენა. |

**ამოცანა 1.3. ანტიკორუფციული პოლიტიკის შემუშავების პროცესის გამჭვირვალობისა და უწყებათაშორისი კოორდინაციის ეფექტურობის ამაღლების მიზნით, პოლიტიკის დოკუმენტების ელექტრონულად შემუშავების პრაქტიკის ჩამოყალიბება**

**აქტივობა 1.3.1. ელექტრონული პორტალის კონცეფციის შემუშავება**

**პროგრესი:** ანტიკორუფციული საბჭოს სამდივნომ საანგარიშო პერიოდში განახორციელა კარგი პრაქტიკის კვლევა და შეიმუშავა ელექტრონული პორტალის კონცეფციის პირველადი ვერსია.

აქტივობა მეტწილად შესრულდა - 75%.

**აქტივობა 1.3.2. ელ. პორტალის ტექნიკური შემუშავება და გაშვება**

**პროგრესი:** აქტივობის განხორციელება დამოკიდებულია 1.3.1 აქტივობის შესრულებაზე.

აქტივობის განხორციელება არ დაწყებულა - 0%.

**აქტივობა 1.3.3. ელექტრონული სისტემის მომხმარებლების გადამზადება**

**პროგრესი:** აქტივობის განხორციელება დამოკიდებულია 1.3.1 და 1.3.2 აქტივობების შესრულებაზე.

აქტივობის განხორციელება არ დაწყებულა - 0%.

|  |
| --- |
| ამოცანით განსაზღვრული მიზნის მისაღწევად გათვალისწინებულია სამი აქტივობა. საანგარიშო პერიოდში განხორციელდა მუშაობა კონცეფციის შემუშავების მიმართულებით; ერთი აქტივობა, რომელიც გულისხმობს ელექტრონული პორტალის კონცეფციის შემუშავებას, მეტწილად შესრულდა. ამოცანა ასევე ითვალისწინებს პოლიტიკის დოკუმენტების შემუშავების ელექტრონული პრაქტიკის დანერგვას. აღნიშნული მიზნის მისაღწევად პორტალის შექმნის მიმართულებით მუშაობის დასრულება სამოქმედო გეგმის მიხედვით გათვალისწინებულია 2020 წელს.  |

**ამოცანა 1.4. ანტიკორუფციული საბჭოს საქმიანობის ეფექტურობის ამაღლების მიზნით უწყებათაშორისი საკოორდინაციო მექანიზმის გაუმჯობესება**

**აქტივობა 1.4.1. ანტიკორუფციული საბჭოს ფარგლებში, საბჭოს წევრ სახელმწიფო სტრუქტურებში განსაზღვრულია ანტიკორუფციულ საქმიანობაზე პასუხისმგებელი დანაყოფები**

**პროგრესი:** აქტივობის განხორციელება არ დაწყებულა - 0%.

|  |
| --- |
| ამოცანით განსაზღვრული მიზნის მისაღწევად გათვალისწინებულია ერთი აქტივობა, რომლის დასრულების ვადას წარმოადგენს 2020 წლის IV კვარტალი. ამოცანის მიზნის მიღწევისათვის საჭიროა ანტიკორუფციული საბჭოს წევრ უწყებებში განისაზღვროს ანტიკორუფციულ საქმიანობაზე პასუხისმგებელი დანაყოფები**.** |

**რეკომენდაციები:**

* გადაიდგას დამატებითი ნაბიჯები კორუფციული რისკების შეფასების მეთოდოლოგიის დანერგვის კუთხით;
* ანტიკორუფციული საბჭოს წევრ უწყებებში განისაზღვროს ანტიკორუფციულ საქმიანობაზე პასუხისმგებელი დანაყოფები.

# პრიორიტეტი II. საჯარო სამსახური

**ამოცანა 2.1. თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწა**

**აქტივობა 2.1.1. თანამდებობის პირთა ქონებრივი მდგომარეობის დეკლარაციების შევსებაზე და მონიტორინგის განხორციელებაზე მომუშავე პირების, ასევე, ბიუროს ხელმძღვანელობის და ექსპერტების ჩართულობით, სამუშაო შეხვედრების ჩატარება**

**პროგრესი:** საჯარო სამსახურის ბიუროში, თანამდებობის პირთა ქონებრივი მდგომარეობის დეკლარაციების შევსებაზე და მონიტორინგის განხორციელებაზე მომუშავე პირების, ბიუროს ხელმძღვანელობის, ასევე, სსიპ - მონაცემთა გაცვლის სააგენტოს, სსიპ - შემოსავლების სამსახურისა და სსიპ - საჯარო რეესტრის ეროვნული სააგენტოს წარმომადგენლების ჩართულობით, შეიქმნა სამუშაო ჯგუფი. აღნიშნული სამუშაო ჯგუფის ფარგლებში, საანგარიშო პერიოდში ჩატარდა ორი სამუშაო შეხვედრა, სადაც გამოიკვეთა დეკლარაციების შევსების ელექტრონული სისტემის (declaration.gov.ge) დახვეწის საჭიროება.

გარდა ამისა, საჯარო სამსახურის ბიურომ, ევროკავშირის დაძმობილების პროგრამის მხარდაჭერით დაფინანსებული პროექტის - „საჯარო სამსახურის ბიუროს შესაძლებლობების გაძლიერება საჯარო სამსახურის რეფორმის განსახორციელებლად“ - ფარგლებში, შეხვედრები გამართა უცხოელ ექსპერტებთან და შედეგად მიიღო რეკომენდაციები დეკლარაციის შევსების პროცესის დახვეწასთან დაკავშირებით.

აქტივობა მეტწილად შესრულდა - 70%.

**აქტივობა 2.1.2. თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწის მიზნით, სამუშაო ჯგუფის მიერ, დეკლარაციების შერჩევის მეთოდოლოგიაზე რეკომენდაციების შემუშავება და შეთანხმება სამუშაო ჯგუფის ფარგლებში**

**პროგრესი:** საჯარო სამსახურის ბიუროში, თანამდებობის პირთა ქონებრივი მდგომარეობის დეკლარაციების შევსებაზე და მონიტორინგის განხორციელებაზე მომუშავე პირების, ბიუროს ხელმძღვანელობის, ასევე, სსიპ - მონაცემთა გაცვლის სააგენტოს, სსიპ - შემოსავლების სამსახურისა და სსიპ - საჯარო რეესტრის ეროვნული სააგენტოს წარმომადგენლების ჩართულობით შექმნილი სამუშაო ჯგუფის ფარგლებში,შემუშავდა დეკლარაციების შევსების სისტემის განახლებული ფუნქციონალის აღწერილობითი დოკუმენტის პირველადი სამუშაო ვერსია, რომელშიც გაწერილია თანამდებობის პირთა ქონებრივი დეკლარაციების სისტემაში (declaration.gov.ge) განსახორციელებელი ცვლილებები. ცვლილებები ინიცირებულია საჯარო სამსახურის ბიუროს მიერ და მიზნად ისახავს ერთი მხრივ, დეკლარაციაში ინფორმაციის შეტანის პროცესის გამარტივებას, ხოლო მეორე მხრივ, „ელექტრონული დოკუმენტისა და ელექტრონული სანდო მომსახურების შესახებ“ საქართველოს კანონით განსაზღვრულ რეგულაციებთან შესაბამისობაში მოსვლას.

აქტივობა ნაწილობრივ შესრულდა - 40%.

**აქტივობა 2.1.3. თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწასთან დაკავშირებული რეკომენდაციების ასახვა შესაბამის სამართლებრივ დოკუმენტებში**

**პროგრესი:** აქტივობის განხორციელება არ დაწყებულა - 0%.

|  |
| --- |
| ამოცანით განსაზღვრული მიზნის მისაღწევად გათვალისწინებულია სამი აქტივობა. სამივე აქტივობის დასრულების ვადა სცდება საანგარიშო პერიოდს. ერთი აქტივობა მეტწილად შესრულდა, მეორე - ნაწილობრივ, ხოლო მესამე აქტივობის განხორციელება არ დაწყებულა. მნიშვნელოვანია, თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწის მიზნით ამოქმედდეს ქონებრივი დეკლარაციების სისტემის ცვლილებები. |

**ამოცანა 2.2. კეთილსინდისიერების, ეთიკის, ინტერესთა შეუთავსებლობის საკითხებთან დაკავშირებით საჯარო მოხელეების ცნობიერების ამაღლება და I და II რანგის პროფესიული საჯარო მოხელეებისათვის მენეჯერული უნარების განვითარების ხელშეწყობა**

**აქტივობა 2.2.1. საჯარო სამსახურში დასაქმებულ პირთათვის, ეთიკის საკითხებში, ელექტრონული სასწავლო კურსის შემუშავება და დანერგვა**

**პროგრესი:** საქართველოს საჯარო დაწესებულებებში, ეთიკისა და ქცევის ზოგადი წესების გამოყენების ერთგვაროვანი პრაქტიკის დამკვიდრებისა და ეთიკის საკითხებში ცნობიერების ამაღლების მიზნით, საჯარო სამსახურის ბიურომ შეიმუშავა საჯარო სამსახურში ეთიკის ელექტრონული სასწავლო პლატფორმის კონცეფცია.

კონცეფციით განისაზღვრა ელექტრონული კურსის მიზანი, თემატიკა, ხანგრძლივობა, სწავლების მეთოდოლოგია, სამიზნე აუდიტორია და კურსის მოდულები. შემდეგ ეტაპზე, გერმანიის საერთაშორისო თანამშრომლობის საზოგადოების (GIZ) სამართლის პროგრამის მიერ გამოცხადებული ტენდერის საფუძველზე შერჩეულმა კომპანიამ განახორციელა ელექტრონული კურსის პროგრამული უზრუნველყოფა. აღნიშნულის გათვალისწინებით, 2019 წლის 2 და 3 მაისს, საჯარო სამსახურის ბიუროს მიერ გაიმართა სამუშაო შეხვედრა, რომელსაც დაესწრნენ საჯარო დაწესებულებების ადამიანური რესურსების მართვისა და შიდა აუდიტის თანამშრომლები. შეხვედრის შედეგად, შემუშავდა ეთიკის ელექტრონული სასწავლო მოდულის შინაარსის მონახაზი. ამ ეტაპზე, მიმდინარეობს ელექტრონული სისტემის შინაარსობრივი გამართვა და დიზაინზე მუშაობა.

აქტივობა ნაწილობრივ შესრულდა - 40%.

**აქტივობა 2.2.2. კეთილსინდისიერების, რისკების ანალიზისა და თვითშეფასების საკითხებში საჯარო სექტორში I და II რანგის პროფესიული საჯარო მოხელეებისათვის სამუშაო შეხვედრების ჩატარება**

**პროგრესი:** ანტიკორუფციული საბჭოს სამდივნომ სამუშაო შეხვედრები გამართა საჯარო მმართველობის რეფორმის ევროკავშირის ტექნიკური დახმარების პროექტის წარმომადგენლებთან. პროექტის ფარგლებში იგეგმება I და II რანგის პროფესიული საჯარო მოხელეებისათვის ტრენინგების გამართვა 2019 წლის ბოლოს.

აქტივობა ნაწილობრივ შესრულდა - 10%.

**აქტივობა 2.2.3. საჯარო სამსახურში დასაქმებული I და II რანგის პროფესიული საჯარო მოხელეების მენეჯერული უნარების განვითარებისათვის პროფესიული განვითარების პროგრამის შემუშავება და ტრენინგების ჩატარება**

**პროგრესი:** საჯარო სამსახურის ბიურომ, გერმანიის საერთაშორისო თანამშრომლობის საზოგადოების (GIZ) რეგიონული პროექტის - „მოხელეთა გადამზადების სისტემის ხელშეწყობა აღმოსავლეთ პარტნიორობის ქვეყნებში“ - მხარდაჭერით, 2018 წელს დაიწყო და 2019 წლის განმავლობაში დაასრულა მუშაობა საჯარო სამსახურში მენეჯმენტისა და ლიდერობის შვიდმოდულიან სასწავლო კურსზე. აღნიშნული კურსი შემუშავდა გერმანიის ფედერაციული რესპუბლიკის საჯარო მოხელეთა აკადემიის (DBB Academie) მიერ ჩატარებული მასშტაბური ტრენერთა ტრენინგის ფარგლებში და შედეგად შეიქმნა თანამედროვე მართვისა და მენეჯმენტის სწავლების ადგილობრივი პლატფორმა.

ამ ეტაპზე, გაეროს განვითარების პროგრამის (UNDP) მხარდაჭერით, ბიურო ახორციელებს პროექტს - „საჯარო სამსახურის რეფორმის იმპლემენტაციის პროცესში მმართველობის ახალი გზების დანერგვის ხელშეწყობა“, რომლის ფარგლებში სხვადასხვა აქტივობასთან ერთად, გეგმავს მენეჯერულ პოზიციებზე დასაქმებული პირების გადამზადებას საჯარო სამსახურში მენეჯმენტისა და ლიდერობის საკითხებზე. აღნიშნული აქტივობა ხელს შეუწყობს მენეჯერულ პოზიციებზე დასაქმებული პირების პროფესიულ განვითარებას.

სწორედ ამიტომ, ბიურომ, საანგარიშო პერიოდში გამართა სამუშაო შეხვედრა, რომელსაც ესწრებოდა გადამზადებული და სერტიფიცირებული ტრენერები. შეხვედრის შედეგად გადაიხედა არსებული შვიდმოდულიანი კურსი და შეიქმნა მენეჯერული უნარების განვითარებისათვის პროფესიული განვითარების სამდღიანი პროგრამა.

ბიუროს მიერ დაგეგმილი პროექტის - „საჯარო სამსახურის რეფორმის იმპლემენტაციის პროცესში მმართველობის ახალი გზების დანერგვის ხელშეწყობა“ - ფარგლებში შემუშავებული სამდღიანი ტრენინგ პროგრამის გათვალისწინებით, 2020 წლის განმავლობაში, დაგეგმილია I და II რანგის 300 პროფესიული საჯარო მოხელის გადამზადება.

აქტივობა ნაწილობრივ შესრულდა -50%.

|  |
| --- |
| ამოცანის შესასრულებლად განსაზღვრულია სამი აქტივობა. უნდა აღინიშნოს, რომ სამივე აქტივობა ნაწილობრივ შესრულდა. ამოცანით განსაზღვრული მიზნის მისაღწევად, რეკომენდებულია, გაგრძელდეს მუშაობა საჯარო სამსახურში ეთიკის ელექტრონული სასწავლო კურსის დანერგვის მიზნით, და კეთილსინდისიერების, რისკების ანალიზისა და თვითშეფასების საკითხებში საჯარო სექტორში I და II რანგის პროფესიული საჯარო მოხელეებისათვის გაიმართოს დამატებითი სამუშაო შეხვედრები. |

**რეკომენდაციები:**

* თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწის მიზნით შემუშავდეს რეკომენდაციები და გამარტივდეს დეკლარაციაში ინფორმაციის შეტანის პროცესი;
* გადაიდგას დამატებითი ნაბიჯები, რათა შესაძლებელი იყოს საჯარო სამსახურში ეთიკის სასწავლო კურსის ელექტრონულად გავლა;
* გაგრძელდეს აქტიური მუშაობა კეთილსინდისიერების, რისკების ანალიზისა და თვითშეფასების საკითხებში საჯარო სექტორში I და II რანგის პროფესიული საჯარო მოხელეებისათვის სამუშაო შეხვედრების ჩატარების კუთხით.

# პრიორიტეტი III. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა

**ამოცანა 3.1. ინფორმაციის ხელმისაწვდომობის უზრუნველყოფის არსებული კანონმდებლობის გაუმჯობესება საჯარო დაწესებულებების ღიაობის, გამჭვირვალობისა და ანგარიშვალდებულების გაზრდის მიზნით და მისი თანმიმდევრული გამოყენება პრაქტიკაში**

**აქტივობა 3.1.1 ინფორმაციის თავისუფლების მარეგულირებელი კანონმდებლობის გაუმჯობესება**

**პროგრესი:** აქტივობით გათვალისწინებულია ინფორმაციის თავისუფლების შესახებ კანონპროექტის წარდგენა საქართველოს მთავრობისთვის. პასუხისმგებელი უწყების განმარტებით საანგარიშო პერიოდში მიმდინარეობდა კანონპროექტის ტექსტის დამუშავება.

აქტივობა ნაწილობრივ შესრულდა - 10%

**აქტივობა 3.1.2 ინფორმაციის თავისუფლების მარეგულირებელი ნორმების იმპლემენტაციის მიზნით საინფორმაციო სახელმძღვანელოს შემუშავება**

**პროგრესი:** აქტივობის განხორციელება გათვალისწინებულია 2020 წლისათვის. საანგარიშო პერიოდში ღონისძიებების განხორციელების შესახებ ინფორმაცია პასუხისმგებელ უწყებას არ მოუწოდებია.

აქტივობის განხორციელება არ დაწყებულა - 0%

**აქტივობა 3.1.3 საჯარო ინფორმაციის გაცემაზე პასუხისმგებელ პირებისათვის ტრენინგების ჩატარება ახალი მარეგულირებელი ნორმების შესახებ**

**პროგრესი:** აქტივობის განხორციელება გათვალისწინებულია 2020 წლისათვის. საანგარიშო პერიოდში ღონისძიებების გახორციელების შესახებ ინფორმაცია პასუხისმგებელ უწყებას არ მოუწოდებია.

აქტივობის განხორციელება არ დაწყებულა - 0%

|  |
| --- |
| ამოცანის შესასრულებლად განსაზღვრულია სამი აქტივობა, საიდანაც ერთი ნაწილობრივ შესრულდა, ხოლო დანარჩენი ორი აქტივობის შესრულების ვადად განსაზღვრულია 2020 წელი. ამოცანის შესრულებისათვის მიზანშეწონილია OGP საქართველოს სამდივნომ ინფორმაციის თავისუფლების კანონის პროექტი წარუდგინოს მთავრობას. კანონის ძალაში შესვლის შემდეგ შესაძლებელი იქნება მუშაობის დაწყება ინფორმაციის თავისუფლების მარეგულირებელი ნორმების იმპლემენტაციის მიზნით საინფორმაციო სახელმძღვანელოს შემუშავებასა და საჯარო ინფორმაციის გაცემაზე პასუხისმგებელ პირებისათვის ტრენინგების ორგანიზება ახალი მარეგულირებელი ნორმების შესახებ. |

**ამოცანა 3.2. საკანონმდებლო აქტების რეგულირების გავლენის შეფასების სისტემის შემუშავება, მტკიცებულებებზე დაფუძნებული სამართალშემოქმედების განვითარების მიზნით**

**აქტივობა 3.2.1 საკანონმდებლო აქტების რეგულირების გავლენის შეფასების შესახებ კანონპროექტის შემუშავება**

**პროგრესი:** აღნიშნული აქტივობის განხორციელების შესაფასებლად განსაზღვრულა სამი ინდიკატორი. ყველა ინდიკატორი საანგარიშო პერიოდში სრულად შესრულდა.

* იუსტიციის სამინისტრომ შეიმუშავა საკანონმდებლო აქტების რეგულირების გავლენის შეფასების შესახებ კანონპროექტი;
* საკანონმდებლო აქტების რეგულირების გავლენის შეფასების შესახებ კანონპროექტი წარედგინა მთავრობას;
* საკანონმდებლო აქტების რეგულირების გავლენის შეფასების შესახებ კანონპროექტი დამტკიცდა მთავრობისა და პარლამენტის მიერ. შესაბამისი ცვლილებები განხორციელდა ნორმატიული აქტების შესახებ კანონში, რომელიც 2020 წლის 1 იანვრიდან შედის ძალაში.

აქტივობა განხორციელდა - 100%.

**აქტივობა 3.2.2. საკანონმდებლო აქტების რეგულირების გავლენის შეფასების სახელმძღვანელო მეთოდოლოგიის შემუშავება**

**პროგრესი:** საკანონმდებლო აქტების რეგულირების გავლენის შეფასების სახელმძღვანელო მეთოდოლოგია შემუშავებულია. მეთოდოლოგიის სამუშაო ვერსია წარედგინა სამუშაო ჯგუფს განსახილველად და კომენტარების წარდგენისთვის.

საკანონმდებლო აქტების რეგულირების გავლენის შეფასების სახელმძღვანელო მეთოდოლოგია მთავრობას წარედგინება უახლოეს პერიოდში. [[4]](#footnote-4)

აქტივობა ნაწილობრივ შესრულდა - 50%.

**აქტივობა 3.2.3. საკანონმდებლო აქტების რეგულირების გავლენის შეფასების შესახებ აღმასრულებელი ხელისუფლების სამართალშემოქმედებაზე პასუხისმგებელი პირების გადამზადება**

აქტივობა გულისხმობს საკანონმდებლო აქტების რეგულირების გავლენის შეფასების შესახებ შესაბამისი პასუხისმგებელი პირებისთვის ტრენინგების ჩატარებას - 50 საჯარო მოხელის გადამზადებას. აქტივობის შესრულება დამოკიდებულია მეთოდოლოგიის დამტკიცებაზე. ამჟამად მიმდინარეობს დონორებთან კომუნიკაცია, ხოლო ტრენინგების დაგეგმვა მოხდება მეთოდოლოგიის დამტკიცების შემდეგ. აღსანიშნავია, რომ აქტივობის დასრულება დაგეგმილია 2020 IV კვარტალში.

აქტივობა ნაწილობრივ შესრულდა - 25%.

|  |
| --- |
| ამოცანის შესასრულებლად განსაზღვრულია სამი აქტივობა, აქედან ერთი სრულად შესრულდა, ხოლო ორი - ნაწილობრივ. საკანონმდებლო აქტების რეგულირების გავლენის შეფასების შესახებ კანონპროექტი შემუშავდა. რეგულირების ზეგავლენის შეფასების მეთოდოლოგიაზე მუშაობა დასრულებულია და მთავრობას წარედგინება დასამტკიცებლად უახლოეს მესამე აქტივობის დასრულება, რომელიც ითვალისწინებს საკანონმდებლო აქტების რეგულირების გავლენის შეფასების შესახებ აღმასრულებელი ხელისუფლების შესაბამისი პასუხისმგებელი პირების გადამზადებას, იგეგმება 2020 წლის IV კვარტალში.  |

**ამოცანა 3.3 საპილოტე მუნიციპალიტეტებში ღია მონაცემების შეგროვების, დამუშავებისა და გამოქვეყნების პრაქტიკის გაუმჯობესება**

პროგრესი: აქტივობის განხორიცელების ვადად განსაზღვრულია 2020 წლის IV კვარტალი.

აქტივობის განხორციელება არ დაწყებულა - 0%.

**აქტივობა 3.3.1 საპილოტე მუნიციპალიტეტების საქმიანობის პროცესში ღია მონაცემების შეგროვების, გადამუშავების და გამოქვეყნების მიზნით საპილოტე მუნიციპალიტეტებისთვის სახელმძღვანელოს შემუშავება საერთაშორისო და ადგილობრივი გამოცდილებისა და საუკეთესო პრაქტიკის გათვალისწინებით**

პროგრესი: აქტივობის განხორიცელების ვადად განსაზღვრულია 2020 წლის IV კვარტალი.

აქტივობის განხორციელება არ დაწყებულა - 0%.

**აქტივობა 3.3.2 საპილოტე მუნიციპალიტეტის თანამშრომელთათვის საქმიანობის პროცესში ღია მონაცემების შეგროვების, გადამუშავების და გამოქვეყნების მიზნით ტრენინგების ჩატარება**

პროგრესი: აქტივობის განხორიცელების ვადად განსაზღვრულია 2020 წლის IV კვარტალი.

აქტივობის განხორციელება არ დაწყებულა - 0%.

|  |
| --- |
| ამოცანის შესასრულებლად განსაზღვრულია ორი აქტივობა. ორივე აქტივობის განხორციელებს ვადად განსაზღვრულია 2020 წელი.  |

**რეკომენდაციები:**

* მიზანშეწონილია, ღია მმართველობა საქართველოს სამდივნომ ინფორმაციის თავისუფლების შესახებ საქართველოს კანონის პროექტი წარუდგინოს მთავრობას დასამტკიცებლად დადგენილ ვადებში. მნიშვნელოვანია, გაგრძელდეს მუშაობა საკანონმდებლო აქტების რეგულირების გავლენის შეფასების სახელმძღვანელო მეთოდოლოგიის დამტკიცების მიმართულებით. მეთოდოლოგიაზე მუშაობის დასრულების შემდეგ ჩატარდეს შესაბამისი ტრენინგები.

# პრიორიტეტი IV. განათლება და საზოგადოებრივი ცნობიერების ამაღლება

**ამოცანა 4.1. საზოგადოების ინფორმირებულობის გაზრდა ანტიკორუფციული საბჭოსა და ანტიკორუფციული კუთხით მიმდინარე სიახლეების შესახებ**

**აქტივობა 4.1.1. ანტიკორუფციულ საკითხებზე საზოგადოებასთან ურთიერთობის სტრატეგიის შემუშავება**

**პროგრესი:** ანტიკორუფციული საბჭოს სამდივნომ საზოგადოებასთან ურთიერთობის სტრატეგიის სამუშაო ვერსია მოამზადა. ანალიტიკური დოკუმენტის მომზადებაში ასევე ჩართული იყო აღმოსავლეთ პარტნიორობის რეგიონული პროექტი - „კორუფციის წინააღმდეგ ბრძოლა და  კარგი მმართველობის ხელშეწყობა; ფულის გათეთრების წინააღმდეგ ბრძოლა". კონცეფციის საფუძველზე საზოგადოებასთან ურთიერთობის სტრატეგიის შემუშავებისა და შემდგომი იმპლემენტაციის მიზნით სამდივნომ მოლაპარაკებები გამართა შეერთებული შტატების საერთაშორისო განვითარების სააგენტოს (USAID) საქართველოში დემოკრატიული განვითარების ინიციატივასთან (GGI). მათი დახმარებით შემუშავდა საზოგადოებასთან ურთიერთობის სტრატეგიის სამუშაო ვერსია. სტრატეგია საბჭოს დასამტკიცებლად 2020 წელს, საბჭოს სხდომაზე წარედგინება.

ანტიკორუფციული კომუნიკაციის სტრატეგიის მიზანს წარმოადგენს კორუფციის პრევენციის შესახებ საზოგადოების ინფორმირების გაზრდა და ანტიკორუფციულ საქმიანობაში საზოგადოების ჩართულობის გაუმჯობესება. ამასთან, კომუნიკაციის სტრატეგიის ერთ-ერთი მნიშვნელოვან ამოცანას წარმოადგენს ანტიკორუფციული პოლიტიკის განხორციელების პროცესში საზოგადოების მაღალი ნდობის მოპოვება, ასევე, სამთავრობო და არასამთავრობო სექტორებს შორის თანამშრომლობის მაღალი ხარისხის მიღწევა.

ანტიკორუფციული კომუნიკაციის სტრატეგია ეფუძნება შესაბამის სტრატეგიულ დოკუმენტებს,[[5]](#footnote-5) საერთაშორისო გამოცდილებასა[[6]](#footnote-6) და საერთაშორისო ექსპერტების რეკომენდაციებს.[[7]](#footnote-7)

აქტივობა მეტწილად შესრულდა - 60%.

**აქტივობა 4.1.2. ანტიკორუფციული პოლიტიკის შესახებ საზოგადოების ცნობიერების ამაღლების მიზნით საინფორმაციო შეხვედრების გამართვა**

**პროგრესი:** ანტიკორუფციული საბჭოს სამდივნომ საზოგადოებასთან ურთიერთობის სტრატეგიის განხორციელების კომპონენტების ფარგლებში ანტიკორუფციულ საკითხებში მოქალაქეთა ცნობიერების ამაღლების მიზნით შესაბამისი გეგმა მოამზადა. გეგმა წარმოადგენს პირველად დოკუმენტს და საჭიროა მისი შეთანხმება მომხსენებლებთან და მონაწილე პირებთან.[[8]](#footnote-8)

აქტივობა ნაწილობრივ შესრულდა - 20%.

**აქტივობა 4.1.3. იუსტიციის სამინისტროს ვებგვერდზე ანტიკორუფციული ბანერის შექმნა**

საანგარიშო პერიოდში აქტივობის განხორციელება არ დაწყებულა - 0%.[[9]](#footnote-9)

**აქტივობა 4.1.4. ანტიკორუფციული საბჭოს საქმიანობის შესახებ ინფორმაციის ხელმისაწვდომობის უზრუნველყოფა, საბჭოსა და სამდივნოს ფარგლებში შემუშავებული დოკუმენტების ვებგვერდზე ატვირთვა**

**პროგრესი:** იუსტიციის სამინისტროს ვებგვერდზე განახლდა ინფორმაცია ანტიკორუფციული საბჭოს შესახებ. აგრეთვე განთავსდა 2019 წლის განმავლობაში შემუშავებული ანტიკორუფციული პოლიტიკის დოკუმენტები, მათ შორის 2019-2020 წლების ანტიკორუფციული სტრატეგია და სამოქმედო გეგმა.[[10]](#footnote-10)

აქტივობა განხორციელდა - 100%.

|  |
| --- |
| ამოცანის შესასრულებლად განსაზღვრულია ოთხი აქტივობა. ერთი აქტივობა ნაწილობრივ შესრულდა („ანტიკორუფციულ საკითხებზე საზოგადოებასთან ურთიერთობის სტრატეგიის შემუშავება“), მეორე აქტივობა („ანტიკორუფციული პოლიტიკის შესახებ საზოგადოების ცნობიერების ამაღლების მიზნით საინფორმაციო შეხვედრების გამართვა“) მეტწილად შესრულდა, ხოლო მესამე აქტივობის („იუსტიციის სამინისტროს ვებგვერდზე ანტიკორუფციული ბანერის შექმნა“) განხორციელება არ დაწყებულა. რაც შეეხება მეოთხე აქტივობას(ანტიკორუფციული საბჭოს საქმიანობის შესახებ ინფორმაციის ხელმისაწვდომობის უზრუნველყოფა, საბჭოსა და სამდივნოს ფარგლებში შემუშავებული დოკუმენტების ვებგვერდზე ატვირთვა), იგი სრულად შესრულდა. ამოცანით განსაზღვრული მიზნის მიღწევისათვის მნიშვნელოვანია, ანტიკორუფციული საბჭოს მიერ დამტკიცდეს საზოგადოებასთან ურთიერთობის სტრატეგია და დაიწყოს მისი განხორციელების პროცესი. აგრეთვე, საბჭოსა და მისი საქმიანობის შესახებ ინფორმაციაზე მარტივად ხელმისაწვდომობის მიზნით საჭიროა შეიქმნას ანტიკორუფციული საბჭოს ბანერი.[[11]](#footnote-11) |

**რეკომენდაციები:**

* მნიშვნელოვანია, ანტიკორუფციული საბჭოს მიერ დამტკიცდეს საზოგადოებასთან ურთიერთობის სტრატეგია და დაიწყოს მისი განხორციელების პროცესი;
* რეკომენდებულია, გაუმჯობესდეს ანტიკორუფციული საბჭოს შესახებ ინფორმაციის ხელმისაწვდომობა ფართო საზოგადოებისთვის, რაც გულისხმობს, ანტიკორუფციული საბჭოს ბანერის შექმნას, საინფორმაციო შეხვედრების გამართვას (მათ შორის რეგიონებში), ასევე, საბჭოს შესახებ ვებგვერდზე ინფორმაციის რეგულარულ რეჟიმში განთავსებას.

# პრიორიტეტი V. სამართალდამცავი ორგანოები

**ამოცანა 5.1. კორუფციულ დანაშაულთან ბრძოლის ეფექტიანობის გაზრდა**

**აქტივობა 5.1.1. კორუფციულ დანაშაულებზე აღკვეთის ღონისძიებების გამოყენებისა და საპროცესო შეთანხმების გაფორმების თაობაზე რეკომენდაციის შემუშავება უწყებათაშორისი სამუშაო ჯგუფის მიერ**

**პროგრესი:** აქტივობის შესრულება არ დაწყებულა. აქტივობის შესრულების ვადა სცილდება საანგარიშო პერიოდს და მისი შესრულება განსაზღვრულია 2019 წლის III და 2020 წლის IV კვარტლებში.

აქტივობის განხორციელება არ დაწყებულა - 0%.

**აქტივობა 5.1.2. კორუფციული დანაშაულების სრულყოფილი გამოძიებისა და ეფექტური სისხლისსამართლებრივი დევნის წარმოების უზრუნველსაყოფად, აღნიშნულ საკითხზე მომუშავე პროკურორების, გამომძიებლებისა და სტაჟიორების მომზადება/გადამზადება, მათ შორის იურიდიული პირების მიერ ჩადენილი სისხლის სამართლის დანაშაულის ეფექტური გამოძიებისა და სისხლისსამართლებრივი დევნის თემაზე**

**პროგრესი:**აქტივობის ფარგლებში განსაზღვრული იყო ერთი შედეგის ინდიკატორი - *ჩატარებულია 3 ტრენინგი, რის შედეგადაც მოხდა კორუფციული დანაშაულების სრულყოფილი გამოძიებისა და ეფექტური სისხლისსამართლებრივი დევნის წარმოების უზრუნველყოფა, მათ შორის იურიდიული პირების მიერ ჩადენილი სისხლის სამართლის დანაშაულის ეფექტური გამოძიებისა და სისხლისსამართლებრივი დევნის თემაზე პროკურორების/გამომძიებლების/სტაჟიორების გადამზადება.*

გენერალური პროკურატურის მიერ წარმოდგენილი ანგარიშის და ტრენინგების დღის წესრიგის მიხედვით, ინდიკატორი ნაწილობრივ შესრულდა.

გენერალური პროკურატურის სასწავლო ცენტრში 2019 წლის 1 იანვრიდან 30 ივნისის ჩათვლით კორუფციის საქმეების ეფექტიანი გამოძიების თემაზე განხორციელდა 2  სასწავლო აქტივობა.

ამ მხრივ, იურიდიული პირების მიერ ჩადენილი სისხლის სამართლის დანაშაულის ეფექტური გამოძიებისა და სისხლისსამართლებრივი დევნის თემაზე სწავლება გაიარა 23 სტაჟიორმა.  ივლისის თვეში გადამზადდა სტაჟიორების მე-2 ჯგუფი, რომელშიც მონაწილეობდა 15 მსმენელი. შედეგად, ჯამში გადამზადდა 38 სტაჟიორი.

მეორე  აქტივობას სასწავლო ვიზიტი წარმოადგენდა, რომელშიც ჩართული იყო 16 პროკურორი და გამომძიებელი საქართველოს პროკურატურიდან, ანტიკორუფციული სააგენტოდან, საჯარო სამსახურის ბიუროდან, იუსტიციის უმაღლესი სკოლიდან და ფინანსთა სამინისტროს საგამოძიებო სამსახურიდან.

აქტივობა მეტწილად შესრულდა - 66%.

**აქტივობა 5.1.3. საჯარო სექტორში კორუფციის პრევენციასა და კორუფციული რისკების ანალიზისა და შეფასების კუთხით სუს-ის ანტიკორუფციულ სააგენტოში ინსტიტუციური მექანიზმის შექმნა**

**პროგრესი:** აქტივობის შედეგის ინდიკატორს წარმოადგენს სუს-ის ანტიკორუფციულ სააგენტოში საჯარო სექტორში კორუფციის პრევენციასა და კორუფციული რისკების ანალიზსა და შეფასებაზე პასუხისმგებელი სტრუქტურული ერთეულის შექმნა.

ამ მხრივ, საქართველოს სახელმწიფო უსაფრთხოების სამსახურში საჯარო სექტორში კორუფციის პრევენციასა და კორუფციული რისკების ანალიზსა და შეფასებაზე პასუხისმგებელი სტრუქტურული ერთეულის შექმნის საკითხზე დაიწყო შიდაუწყებრივი კონსულტაციები (აქტივობის შესრულების ვადაა 2019 წლის IV კვარტალი).

აქტივობა ნაწილობრივ შესრულდა - 30%.

**აქტივობა 5.1.4. საჯარო სექტორში კორუფციის პრევენციის მიმართულებით საუკეთესო პრაქტიკის მქონე ევროკავშირის წევრი და პარტნიორი ქვეყნების კანონმდებლობის ანალიზი და შესაბამისი წინადადებების შემუშავება**

**პროგრესი:**აქტივობის შედეგის ოთხივე ინდიკატორი შემდგომ საანგარიშო პერიოდში ფასდება. ამავე დროს პასუხისმგებელმა უწყებამ ერთ ინდიკატორთან მიმართებით ინფორმაცია უკვე წარმოადგინა. შესაბამისად, მოცემულ ანგარიშში აქტივობის მხოლოდ აღნიშნული ინდიკატორი უნდა შეფასდეს - საჯარო სექტორში კორუფციის პრევენციის კუთხით საერთაშორისო გამოცდილების შესასწავლად სუს-ში შექმნილია შიდაუწყებრივი სამუშაო ჯგუფი.

აღნიშნულთან მიმართებით, საქართველოს სახელმწიფო უსაფრთხოების სამსახურში სამუშაო ჯგუფის შექმნის მიზნით გაიმართა შიდაუწყებრივი კონსულტაციები (აქტივობის შესრულების ვადაა 2019 წლის IV კვარტალი).

აქტივობა ნაწილობრივ შესრულდა - 40%.

**აქტივობა 5.1.5. კორუფციის პრევენციის მიზნით, კორუფციული დანაშაულებზე ცნობიერების ამაღლების კუთხით სახელმწიფო და ადგილობრივი თვითმმართველობის ორგანოებში საინფორმაციო შეხვედრების გამართვა**

**პროგრესი:**აქტივობის შედეგის ორივე ინდიკატორი შემდგომ საანგარიშო პერიოდში ფასდება. ამავე დროს პასუხისმგებელმა უწყებამ ერთ ინდიკატორთან მიმართებით ინფორმაცია უკვე წარმოადგინა. შესაბამისად, მოცემულ ანგარიშში აქტივობის მხოლოდ აღნიშნული ინდიკატორი უნდა შეფასდეს - საინფორმაციო შეხვედრებისთვის განისაზღვრა სამიზნე აუდიტორია და შემუშავდა თემატიკა.

ამასთან დაკავშირებით, საქართველოს სახელმწიფო უსაფრთხოების სამსახურში საინფორმაციო შეხვედრებისთვის სამიზნე აუდიტორიისა და თემატიკის განსაზღვრის მიზნით მიმდინარეობს შიდაუწყებრივი კონსულტაციები (აქტივობის შესრულების ვადაა 2019 წლის IV კვარტალი).

აქტივობა ნაწილობრივ შესრულდა - 20%.

**აქტივობა 5.1.6. საჯარო სექტორში კორუფციის პრევენციისა და კორუფციული დანაშაულების წინააღმდეგ ბრძოლაში მოქალაქეთა ჩართულობის და მათი ინფორმირებულობის უზრუნველყოფის მიზნით პლატფორმის შემუშავება**

***პროგრესი:*** აქტივობის შესრულება არ დაწყებულა. აქტივობის შესრულების ვადაა 2020 წლის II კვარტალი და 2020 წლის IV კვარტალი.

აქტივობის განხორციელება არ დაწყებულა - 0%.

**აქტივობა 5.1.7. ანტიკორუფციული მიმართულებით საერთაშორისო თანამშრომლობის განვითარება და გამოცდილების გაზიარება**

**პროგრესი:** პირველ ინდიკატორთან მიმართებით (მომზადებული და ინიცირებულია მინიმუმ ორი საერთაშორისო შეთანხმების პროექტი) საანგარიშო პერიოდშისაქართველოს სახელმწიფო უსაფრთხოების სამსახურის მიერ ინიცირებული იქნა თანამშრომლობის შესახებ უწყებათშორისი შეთანხმებები პარტნიორი ქვეყნების შესაბამის უწყებებთან, ასევე, საიდუმლო ინფორმაციის გაცვლისა და ორმხრივად დაცვის შესახებ შეთანხმებები პარტნიორ სახელმწიფოებთან. ამასთან, მომზადებული, ინიცირებული და გაფორმებულია 4 (ოთხი) საერთაშორისო ხელშეკრულება:

* ხელი მოეწერა „საქართველოსა და ესპანეთის სამეფოს შორის საიდუმლო ინფორმაციის გაცვლისა და ორმხრივად დაცვის შესახებ“ შეთანხმებაში ცვლილებებისა და დამატებების შეტანის თაობაზე“ ოქმს (2019 წლის 28 იანვარს ქ. მადრიდი);
* ხელი მოეწერა „საქართველოს მთავრობასა და კვიპროსის რესპუბლიკის მთავრობას შორის საიდუმლო ინფორმაციის გაცვლისა და ორმხრივად დაცვის შესახებ” შეთანხმებას 2019 წლის 17 აპრილს ქ. თბილისი);
* 2019 წლის 1 ივლისს ძალაში შევიდა „საქართველოს მთავრობასა და იტალიის რესპუბლიკის მთავრობას შორის საიდუმლო ინფორმაციის გაცვლისა და ორმხრივად დაცვის შესახებ“ შეთანხმება;
* 2019 წლის 1 აგვისტოს ძალაში შევიდა „საქართველოს მთავრობასა და მოლდოვას რესპუბლიკის მთავრობას შორის საიდუმლო ინფორმაციის გაცვლისა და ორმხრივად დაცვის შესახებ“ შეთანხმება.

აქტივობის შედეგის მეორე ინდიკატორთან მიმართებით (სუს-ის მინიმუმ 5-მა თანამშრომელმა მონაწილეობა მიიღო კორუფციის საკითხებზე ორმხრივ და მრავალმხრივ ფორმატში გამართულ სხვადასხვა ღონისძიებაში) საანგარიშო პერიოდის განმავლობაში საქართველოს სახელმწიფო უსაფრთხოების სამსახურის ორმოცამდე თანამშრომელმა მონაწილეობა მიიღო კორუფციის საკითხებზე ორმხრივ და მრავალმხრივ ფორმატში გამართულ 11 სხვადასხვა ღონისძიებაში როგორც საქართველოში, ისე საზღვარგარეთ.

ამდენად, აქტივობა მეტწილად შესრულდა - 80%.

|  |
| --- |
| უნდა აღინიშნოს, რომ ამოცანა 5.1-ის ქვეშ გათვალისწინებული ორი აქტივობის შესრულება არ დაწყებულა, რადგან მათი შესრულების ვადა 2020 წელია. რაც შეეხება დანარჩენ 5 აქტივობას, 2 აქტივობა („კორუფციული დანაშაულების სრულყოფილი გამოძიებისა და ეფექტური სისხლისსამართლებრივი დევნის წარმოების უზრუნველსაყოფად, აღნიშნულ საკითხზე მომუშავე პროკურორების, გამომძიებლებისა და სტაჟიორების მომზადება/გადამზადება“ და „ანტიკორუფციული მიმართულებით საერთაშორისო თანამშრომლობის განვითარება და გამოცდილების გაზიარება“) მეტწილად შესრულდა, ხოლო 3 აქტივობა („საჯარო სექტორში კორუფციის პრევენციასა და კორუფციული რისკების ანალიზისა და შეფასების კუთხით სუს-ის ანტიკორუფციულ სააგენტოში ინსტიტუციური მექანიზმის შექმნა“, „საჯარო სექტორში კორუფციის პრევენციის მიმართულებით საუკეთესო პრაქტიკის მქონე ევროკავშირის წევრი და პარტნიორი ქვეყნების კანონმდებლობის ანალიზი და შესაბამისი წინადადებების შემუშავება“ და „კორუფციის პრევენციის მიზნით, კორუფციული დანაშაულებზე ცნობიერების ამაღლების კუთხით სახელმწიფო და ადგილობრივი თვითმმართველობის ორგანოებში საინფორმაციო შეხვედრების გამართვა“) - ნაწილობრივ. მთლიანობაში, სამდივნო მიესალმება იმ ფაქტს, რომ ამოცანით დადგენილი აქტივობების შესრულება პასუხისმგებელი უწყებების მიერ სამოქმედო გეგმით დადგენილი ვადების შესაბამისად მიმდინარეობს. ამავე დროს, ამოცანით დადგენილი მიზნის, კორუფციულ დანაშაულთან ბრძოლის ეფექტიანობის გაზრდის, სრულად შესასრულებლად მნიშვნელოვანია სუს-ში შეიქმნას საჯარო სექტორში კორუფციის პრევენციასა და კორუფციული რისკების ანალიზისა და შეფასების კუთხით პასუხისმგებელი სტრუქტურული ერთეული და კორუფციულ დანაშაულებზე ცნობიერების ამაღლების კუთხით სახელმწიფო და ადგილობრივი თვითმმართველობის ორგანოებში საინფორმაციო შეხვედრების გამართვა გაგრძელდეს. |

**ამოცანა 5.2. კორუფციულ დანაშაულებთან დაკავშირებით საზოგადოების ცნობიერების ამაღლება**

**აქტივობა 5.2.1. საზოგადოებრივი პროკურატურის ფარგლებში მოსახლეობასთან კორუფციულ დანაშაულებზე საინფორმაციო ხასიათის შეხვედრების გამართვა**

**პროგრესი:**აქტივობის შესრულება არ დაწყებულა. აქტივობის დასრულების ვადას წარმოადგენს 2020 წლის II კვარტალი.

აქტივობის განხორციელება არ დაწყებულა - 0%.

**აქტივობა 5.2.2. კორუფციული დანაშაულის გამოვლენისა და მისი პრევენციის მიზნით საინფორმაციო ხასიათის შეხვედრების ორგანიზება**

**პროგრესი:** აქტივობის შესრულება არ დაწყებულა. აქტივობის დასრულების ვადაა 2020 წლის IV კვარტალი.

აქტივობის განხორციელება არ დაწყებულა - 0%.

|  |
| --- |
| ამოცანა 5.2-ის ქვეშ გათვალისწინებული ორი აქტივობის შესრულება არ დაწყებულა. ამასთან, ორივე აქტივობის შესრულების ვადა შემდგომი საანგარიშო პერიოდებია. შესაბამისად, მნიშვნელოვანია პასუხისმგებელმა უწყებამ ამოცანით დადგენილი აქტივობები სამოქმედო გეგმით განსაზღვრული ვადების მიხედვით განახორციელოს. |

**ამოცანა 5.3. კორუფციულ დანაშაულთან ბრძოლაზე კონტროლისა და ზედამხედველობის გაძლიერება**

**აქტივობა 5.3.1. პოლიციის საქმიანობაზე ზედამხედველობის კუთხით საერთაშორისო გამოცდილების შესწავლა და არსებული მექანიზმის საჭიროებისამებრ დახვეწა; პოლიციის საქმიანობის კონტროლის პრევენციის მექანიზმის გაძლიერება**

**პროგრესი:**აქტივობის შედეგის ინდიკატორს შინაგან საქმეთა სამინისტროს გენერალური ინსპექციის მიერ განხორციელებული ღონისძიებები და გამოვლენილი კორუფციის ფაქტები წარმოადგენს.

საანგარიშო პერიოდშიშინაგან საქმეთა სამინისტროს გენერალური ინსპექციის მიერ გამოვლენილი იქნა შინაგან საქმეთა სამინისტროს მოსამსახურის მიერ ქრთამის აღების ფაქტი, რაზეც 1 თანამშრომელი მიეცა პასუხისგებაში სსკ-ის 338 და 332-ე მუხლებით.

ამასთან, შინაგან საქმეთა სამინისტროს გენერალური ინსპექციის მიერ ასევე გამოვლენილი იქნა შინაგან საქმეთა სამინისტროს 1 მოსამსახურის კორუფციულ გარიგებაში ჩართვის და მოქალაქისგან მოტყუებით თანხის დაუფლების ფაქტი, რაზეც 1 მოსამსახურე მიცემულ იქნა პასუხისგებაში სსკ-ის 180-ე მუხლით.

აქტივობა მეტწილად შესრულდა - 65%.

|  |
| --- |
| ამოცანა 5.3-ის ქვეშ გათვალისწინებული აქტივობა მეტწილად შესრულდა. გასათვალისწინებელია, რომ აქტივობის განხორციელების ვადებს წარმოადგენს 2019 წლის IV კვარტალი და 2020 წლის IV კვარტალი. შესაბამისად, ამოცანით დადგენილი მიზნის, კორუფციულ დანაშაულთან ბრძოლაზე კონტროლისა და ზედამხედველობის გაძლიერების, მისაღწევად მნიშვნელოვანია შინაგან საქმეთა სამინისტროს გენერალურმა ინსპექციამ გააგრძელოს მუშაობა კორუფციული ფაქტების გამოვლენის მიმართულებით. |

**რეკომენდაციები:**

* მნიშვნელოვანია, პროკურატურამ გააგრძელოს თანამშრომელთა გადამზადება კორუფციული დანაშაულების სრულყოფილი გამოძიებისა და ეფექტური სისხლისსამართლებრივი დევნის წარმოების უზრუნველსაყოფად;
* მიზანშეწონილია, სახელმწიფო უსაფრთხოების სამსახურმა სამოქმედო გეგმით დადგენილი ვადების შესაბამისად უზრუნველყოს საჯარო სექტორში კორუფციის პრევენციასა და კორუფციული რისკების ანალიზსა და შეფასებაზე პასუხისმგებელი სტრუქტურული ერთეულის შექმნა და კორუფციულ დანაშაულებზე ცნობიერების ამაღლების კუთხით სახელმწიფო და ადგილობრივი თვითმმართველობის ორგანოებში საინფორმაციო შეხვედრების ორგანიზება;
* მნიშვნელოვანია, შინაგან საქმეთა სამინისტროს გენერალურმა ინსპექციამ განაგრძოს მუშაობა კორუფციული ფაქტების გამოვლენის მიზნით.

# პრიორიტეტი VI. მართლმსაჯულების სისტემა

**ამოცანა 6.1. მოსამართლეთა დამოუკიდებლობის გაძლიერება მოსამართლეთა დაწინაურებისა და ანაზღაურების გამჭვირვალე სისტემის შექმნის და იუსტიციის უმაღლესი სკოლის რეფორმის გზით**

**აქტივობა 6.1.1. მოსამართლეთა საქმიანობის პერიოდული შეფასების სისტემის დახვეწისა და მოსამართლეთა დაწინაურების კრიტერიუმების თაობაზე წინადადებების შემუშავება**

**პროგრესი:**აქტივობის შესრულება არ დაწყებულა. აქტივობის შესრულების ვადაა 2019 წლის IV კვარტალი და 2020 წლის III კვარტალი.

აქტივობის განხორციელება არ დაწყებულა - 0%.

**აქტივობა 6.1.2. მოსამართლეთა დამატებითი ანაზღაურების ბონუსების საკითხის გადაწყვეტა OECD-ACN რეკომენდაციების მიხედვით**

**პროგრესი:** აქტივობის შედეგის ორივე ინდიკატორი შემდგომ საანგარიშო პერიოდში ფასდება. ამავე დროს პასუხისმგებელმა უწყებამ ერთ ინდიკატორთან მიმართებით ინფორმაცია უკვე წარმოადგინა. შესაბამისად, მოცემულ ანგარიშში აქტივობის მხოლოდ აღნიშნული ინდიკატორი უნდა შეფასდეს - საკანონმდებლო ცვლილებების პროექტი მომზადებულია.

საანგარიშო პერიოდში საქართველოს იუსტიციის უმაღლესმა საბჭომ შეიმუშავა „საერთო სასამართლოების შესახებ“ საქართველოს ორგანულ კანონში ცვლილების შეტანის თაობაზე“ საქართველოს ორგანული კანონის პროექტი.

ცვლილება ითვალისწინებს საერთო სასამართლოების მოსამართლეთათვის ფიქსირებული ხელფასების დაწესებას. კანონპროექტი ემსახურება OECD-ACN-ის რეკომენდაციის შესრულებას. ამასთან, საკანონმდებლო ცვლილებების პროექტი წარდგენილია პარლამენტისთვის წარდგენილი ჯერ-ჯერობით არ არის.

აქტივობა მეტწილად შესრულდა - 70%.

**აქტივობა 6.1.3. იუსტიციის უმაღლესი სკოლის რეფორმის ფარგლებში საკანონმდებლო რეგულირების სრულყოფის მიზნით რეკომენდაციების შემუშავება**

**პროგრესი:** აქტივობა ორ ინდიკატორს ითვალისწინებს. პირველი ინდიკატორის მიხედვით, საქართველოს პარლამენტთან არსებული სამუშაო ჯგუფის ფარგლებში მომზადებულია რეკომენდაციები იუსტიციის უმაღლეს სკოლაში მსმენელთა მიღების, პროფესიული მომზადებისა და შეფასების თაობაზე.

ამ მხრივ, სასამართლო რეფორმის ე.წ. „მეოთხე ტალღის“ ფარგლებში მომზადებული „საერთო სასამართლოების შესახებ“ საქართველოს ორგანულ კანონში ცვლილების შეტანის თაობაზე საქართველოს ორგანული კანონის პროექტით დარეგულირდა იუსტიციის უმაღლესი სკოლის რეფორმასთან დაკავშირებული საკითხები.

კერძოდ, იუსტიციის უმაღლესი სკოლის მსმენელთა მიღების პროცესის მხრივ, იუსტიციის უმაღლესი საბჭო სრულად ჩამოშორდა პროცესს და იუსტიციის უმაღლესი სკოლის მსმენელთა მისაღები კონკურსის ჩატარების უფლებამოსილება იუსტიციის უმაღლეს სკოლას მიენიჭება. ასევე, ცვლილებები შევიდა სკოლის დამოუკიდებელი საბჭოს დაკომპლექტების წესშიც. კერძოდ, დამოუკიდებელი საბჭო შეიქმნება 7 წევრის შემადგენლობით, ნაცვლად 6-ისა. დამოუკიდებელი საბჭოს 3 წევრს აირჩევს მოსამართლეთა კონფერენცია, 2 წევრს იუსტიციის უმაღლესი საბჭო საკუთარი შემადგენლობიდან (ერთ მოსამართლე და ერთ არამოსამართლე) აირჩევს, დანარჩენ 2 წევრს კი იუსტიციის უმაღლესი საბჭოს არანაკლებ სამი წევრის წარდგინებით, აკადემიური წრეებიდან აირჩევს. ამასთან, იუსტიციის უმაღლეს სკოლაში სწავლების ხანგრძლივობა 16 თვემდე იზრდება.

ორგანული კანონის პროექტის თანახმად, იუსტიციის მსმენელობის კანდიდატთა მისაღები კონკურსის ფორმასთან, მსმენელობის კანდიდატების რეგისტრაციასა და კონკურსის ჩატარებასთან დაკავშირებული სხვა საკითხები სკოლის წესდებით განისაზღვრება.

ასევე, ორგანული კანონის პროექტით დეტალურად განისაზღვრა იუსტიციის უმაღლესი სკოლის მსმენელთა შეფასების წესი და დადგინდა იუსტიციის მსმენელთა საკვალიფიკაციო სიის შედგენის კრიტერიუმები.

ამდენად, პირველი ინდიკატორი სრულად შესრულდა.

მეორე ინდიკატორთან დაკავშირებით (საკანონმდებლო წინადადებები წარდგენილია პარლამენტისთვის), „საერთო სასამართლოების შესახებ“ საქართველოს ორგანულ კანონში ცვლილების შეტანის თაობაზე საქართველოს ორგანული კანონის პროექტი ინიცირებულია საქართველოს პარლამენტში.

შესაბამისად, მეორე ინდიკატორიც სრულად შესრულდა.

აქტივობა განხორციელდა - 100%.

**აქტივობა 6.1.4. სასამართლოს თავმჯდომარეთა დანიშვნა/არჩევის წესის გადახედვა**

**პროგრესი:** აქტივობა ორ ინდიკატორს ითვალისწინებს. პირველი ინდიკატორის მიხედვით, სასამართლოს თავმჯდომარეთა დანიშვნა/არჩევის წესის შესახებ შედარებითი კვლევითი მასალა მომზადებულია, ხოლო მეორე ინდიკატორის თანახმად, მომზადებული კვლევითი მასალის საფუძველზე შესაბამისი რეკომენდაციები მომზადებულია.

ამ მხრივ, სასამართლო რეფორმის ე.წ. „მეოთხე ტალღის“ ფარგლებში მომზადებულია ორგანული კანონის პროექტი, რომლის მიხედვით იცვლება სასამართლოს თავმჯდომარეთა თანამდებობაზე განწესების პროცედურა - რაიონული (საქალაქო) და სააპელაციო სასამართლოს თავმჯდომარე და მისი მოადგილე თანამდებობაზე დაინიშნებიან იუსტიციის უმაღლესი საბჭოს მიერ მიღებული დასაბუთებული გადაწყვეტილების საფუძველზე. პროცედურა ასევე ითვალისწინებს იუსტიციის უმაღლესი საბჭოს მიერ შესაბამისი სასამართლოს მოსამართლეებთან კონსულტაციების გამართვას კანდიდატის შესარჩევის მიზნით.

შესაბამისად, ინდიკატორები სრულად შესრულდა.

აქტივობა განხორციელდა - 100%.

|  |
| --- |
| ამოცანა 6.1-ის ქვეშ გათვალისწინებული 4 აქტივობიდან 2 აქტივობა („იუსტიციის უმაღლესი სკოლის რეფორმის ფარგლებში საკანონმდებლო რეგულირების სრულყოფის მიზნით რეკომენდაციების შემუშავება“ და „სასამართლოს თავმჯდომარეთა დანიშვნა/არჩევის წესის გადახედვა“) სრულად შესრულდა, ერთი აქტივობა („მოსამართლეთა დამატებითი ანაზღაურების ბონუსების საკითხის გადაწყვეტა OECD-ACN რეკომენდაციების მიხედვით„) მეტწილად შესრულდა, ხოლო მეორე აქტივობის შესრულება არ დაწყებულა. შესაბამისად, ამოცანით დადგენილი მიზნის („მოსამართლეთა დამოუკიდებლობის გაძლიერება მოსამართლეთა დაწინაურებისა და ანაზღაურების გამჭვირვალე სისტემის შექმნის და იუსტიციის უმაღლესი სკოლის რეფორმის გზით“) შესასრულებლად მიზანშეწონილია ცვლილებები საერთო სასამართლოების მოსამართლეთათვის ფიქსირებული ხელფასების დაწესებას შესახებ პარლამენტს წარედგინოს. |

**ამოცანა 6.2. დისციპლინური სამართალწარმოების გაუმჯობესება და სამოსამართლო ეთიკის მიმართულების განვითარება მოსამართლეთა კეთილსინდისიერების უზრუნველყოფის მიზნით**

**აქტივობა 6.2.1. მოსამართლეთა ეთიკის კოდექსის დებულებების შესაბამისობაში მოყვანა საერთაშორისო სტანდარტებთან და ეთიკის წესებთან დაკავშირებით სახელმძღვანელოს მომზადება**

**პროგრესი:**აქტივობის შედეგის სამივე ინდიკატორი შემდგომ საანგარიშო პერიოდში ფასდება. ამავე დროს პასუხისმგებელმა უწყებამ ერთ ინდიკატორთან მიმართებით ინფორმაცია უკვე წარმოადგინა. შესაბამისად, მოცემულ ანგარიშში აქტივობის მხოლოდ აღნიშნული ინდიკატორი უნდა შეფასდეს - სამოსამართლო ეთიკის საუკეთესო პრაქტიკის მიხედვით ეთიკის წესების პროექტი მომზადებულია.

აღნიშნულთან დაკავშირებით,საქართველოს იუსტიციის უმაღლესმა საბჭომშექმნა სამუშაო ჯგუფი, რომლის ამოცანას მოქმედი ეთიკის წესების დახვეწა წარმოადგენდა. სამუშაო ჯგუფის წევრები სამივე ინსტანციის სასამართლოს მოსამართლეები და იუსტიციის უმაღლესი საბჭოს წარმომადგენლი იყვნენ. ამასთან, სამუშაო ჯგუფის საქმიანობაში ჩართული იყო საერთაშორისო ექსპერტი.

ამჟამად სამუშაო ჯგუფი სამოსამართლო ეთიკის საუკეთესო პრაქტიკის მიხედვით ეთიკის წესების პროექტის მომზადებაზე მუშაობს.

აქტივობა ნაწილობრივ შესრულდა - 25%.

**აქტივობა 6.2.2. სამოსამართლო ეთიკის საკითხებთან დაკავშირებით საკონსულტაციო მექანიზმის შექმნა**

**პროგრესი:**აქტივობა ორი შედეგის ინდიკატორს ითვალისწინებს. პირველი ინდიკატორის თანახმად, ეთიკის საკითხებთან დაკავშირებით მოსამართლეებისთვის კონფიდენციალური საკონსულტაციო მექანიზმის კონცეფცია მომზადებულია. ამ მხრივ, 2019 წელს ევროსაბჭოს ექსპერტის მიერ ჩატარდა კვლევა საერთაშორისო აქტებით გათვალისწინებული რეკომენდაციების და სხვადასხვა ქვეყნის მოდელების შესახებ მოსამართლეთათვის კონფიდენციალური კონსულტირებისა და რჩევების მიწოდების მექანიზმის თაობაზე.

ექსპერტმა კვლევის შედეგები იუსტიციის უმაღლესი საბჭოს წევრებს, მოსამართლეებს, სამოქალაქო საზოგადოებისა და საერთაშორისო ორგანიზაციების წარმომადგენლებს გააცნო.[[12]](#footnote-12)

ამდენად, პირველი ინდიკატორი ნაწილობრივ შესრულდა.

აქტივობის შედეგის მეორე ინდიკატორის (ეთიკის საკითხებთან დაკავშირებით მოსამართლეებისთვის კონფიდენციალური საკონსულტაციო მექანიზმი შექმნილია) 2020 წლის II კვარტალი წარმოადგენს.

აქტივობა ნაწილობრივ შესრულდა - 25%.

**აქტივობა 6.2.3. მოსამართლეთა დისციპლინური სამართალწარმოების პროცესის დახვეწა გამჭვირვალობის, უფლებების დაცვისა და დამოუკიდებლობის გარანტიების უზრუნველყოფის მიზნით**

**პროგრესი:**აქტივობით დადგენილია ორი შედეგის ინდიკატორი. პირველი ინდიკატორი მოსამართლეთა დისციპლინური სამართალწარმოების პროცესის დახვეწის მიზნით საკანონმდებლო ცვლილებების პროექტია მომზადებას ითვალისწინებს. ამ მხრივ, სასამართლო რეფორმის ე.წ. „მეოთხე ტალღის“ ფარგლებში იუსტიციის უმაღლესი საბჭოს მიერ მომზადებული ორგანული კანონის პროექტი ითვალისწინებს მოსამართლეთა დისციპლინური სამართალწარმოების პროცესის დახვეწას.

კერძოდ, დამოუკიდებელ ინსპექტორს დისციპლინური სამართალწარმოების შეწყვეტის, დისციპლინურ საჩივარზე ხარვეზის დადგენისა და საჩივრის განხილვაზე უარის თქმის უფლებამოსილება ენიჭება. ასევე, დამოუკიდებელ ინსპექტორს სხვადასხვა მონაცემთა ბაზაზე წვდომის შესაძლებლობაც მიეცემა.

ორგანული კანონის პროექტით განისაზღვრება დისციპლინური საჩივრის წარდგენის ხანდაზმულობის ვადები, მკვიდრდება როგორც დასაბუთებული ვარაუდის, ისე ალბათობის მაღალი ხარისხის მტკიცებულებითი სტანდარტი, იცვლება დამოუკიდებელი ინსპექტორის თანამდებობაზე განწესებისათვის დადგენილი საკვალიფიკაციო მოთხოვნები, ძლიერდება ინსპექტორის დამოუკიდებლობის გარანტიები.

ამდენად, პირველი ინდიკატორი სრულად შესრულდა.

აქტივობის შედეგის მეორე ინდიკატორის მიხედვით, საკანონმდებლო ცვლილებების პროექტი წარდგენილია საქართველოს პარლამენტისთვის. ამ მხრივ, სასამართლო რეფორმის ე.წ. „მეოთხე ტალღის“ ფარგლებში მომზადებული ორგანული კანონის პროექტი ინიცირებულია საქართველოს პარლამენტში.

ამდენად, მეორე ინდიკატორი სრულად შესრულდა.

 აქტივობა განხორციელდა - 100%.

**აქტივობა 6.2.4. დისციპლინური სამართალწარმოების ელექტრონული პროგრამის შემუშავება და დანერგვა**

**პროგრესი:** აქტივობის შესრულება არ დაწყებულა. აქტივობის შესრულების ვადაა 2019 წლის IV კვარტალი და 2020 წლის II და IV კვარტალი.

აქტივობის განხორციელება არ დაწყებულა - 0%.

**აქტივობა 6.2.5. სამოსამართლო ეთიკის საკითხებზე სასწავლო მოდულის განახლება**

**პროგრესი:** აქტივობის შესრულება არ დაწყებულა. აქტივობის შესრულების ვადაა 2020 წლის IV კვარტალი.

აქტივობის განხორციელება არ დაწყებულა - 0%.

**აქტივობა 6.2.6. სამოსამართლო ეთიკის საკითხებზე მოსამართლეთათვის ტრენინგის ორგანიზება**

**პროგრესი:** აქტივობის შესრულება არ დაწყებულა. აქტივობის შესრულების ვადაა 2019 წლის IV კვარტალი და 2020 წლის IV კვარტალი.

აქტივობის განხორციელება არ დაწყებულა - 0%.

**აქტივობა 6.2.7. კორუფციის საკითხებზე მოსამართლეთათვის ტრენინგის ორგანიზება**

**პროგრესი:**  აქტივობის შედეგის ინდიკატორის მიხედვით, „ჩატარებულია მინიმუმ ორი ტრენინგი, რომლის შედეგად მოსამართლეები გადამზადებული არიან კორუფციის საკითხებზე“. ამ მხრივ, მოსამართლეთა და სასამართლოს სხვა მოხელეთა გადამზადების 2019 წლის პროგრამის ფარგლებში, იუსტიციის უმაღლესი სკოლის მიერ 6-7 ივლისს მოსამართლეებისთვის ჩატარდა ტრენინგი თემაზე „კორუფციასთან დაკავშირებულ საქმეთა (ეფექტიანი) განხილვა“.

აქტივობა ნაწილობრივ შესრულდა - 50%.

|  |
| --- |
| 6.2 ამოცანა 7 აქტივობას ითვალისწინებს. აქედან ერთი აქტივობა სრულად შესრულდა, სამი აქტივობა ნაწილობრივ შესრულდა, ხოლო სამი აქტივობის შესრულება არ დაწყებულა. შესაბამისად, მნიშვნელოვანია პასუხისმგებელმა უწყებებმა გააგრძელონ მუშაობა სამოქმედო გეგმით განსაზღვრული აქტივობების შესრულების მიზნით. კერძოდ, ამოცანის მიზნის („დისციპლინური სამართალწარმოების გაუმჯობესება და სამოსამართლო ეთიკის მიმართულების განვითარება მოსამართლეთა კეთილსინდისიერების უზრუნველყოფის მიზნით“) შესასრულებლად, აუცილებელია გაგრძელდეს მუშაობა სამოსამართლო ეთიკის საკითხებზე სასწავლო მოდულის განახლებაზე, სამოსამართლო ეთიკის და კორუფციის საკითხებზე მოსამართლეთათვის ტრენინგის ორგანიზებაზე და სამოსამართლო ეთიკის საკითხებთან დაკავშირებით საკონსულტაციო მექანიზმის შექმნაზე. |

**ამოცანა 6.3. სასამართლოს სისტემის საზოგადოებასთან კომუნიკაციის გაძლიერება**

**აქტივობა 6.3.1. სასამართლოს გადაწყვეტილებების ელექტრონული ბაზის შექმნა**

**პროგრესი:**აქტივობით გათვალისწინებულია ორი ინდიკატორი. პირველი ინდიკატორის მიხედვით, სასამართლო გადაწყვეტილებების ელექტრონული ბაზა შექმნილია. საანგარიშო პერიოდში შეიქმნასასამართლო გადაწყვეტილებების ერთიანი ბაზა (იხ. <http://ecd.court.ge/>), რომლის პრეზენტაცია 2019 წლის ივნისში გაიმართა. ვებგვერდის მეშვეობით თითოეულ რეგისტრირებულ მომხმარებელს შეუძლია მოძებნოს სასამართლოს მიერ მიღებული გადაწყვეტილება,გაეცნოს საქმის მიმდინარეობას, მისთვის საპროცესო კანონმდებლობით გათვალისწინებულ პირადი თუ საჯარო სახის შეტყობინებებს და საქმესთან დაკავშირებულ ყველა ელექტრონულ დოკუმენტს. ამდენად, ინდიკატორი სრულად შესრულდა.

მეორე ინდიკატორი სასამართლო გადაწყვეტილებების ელექტრონული ბაზის დანერგვას გულისხმობს. ამ ეტაპზე სასამართლო გადაწყვეტილებების ერთიან ბაზაში ხელმისაწვდომია სასამართლოს 2018 - 2019 წლების გადაწყვეტილებები, ხოლო წინა წლების გადაწყვეტილებების დამატება ეტაპობრივად მოხდება. შესაბამისად, მეორე ინდიკატორი მეტწილად შესრულდა.

აქტივობა მეტწილად შესრულდა - 80%.

**აქტივობა 6.3.2. იუსტიციის უმაღლესი საბჭოს საქმიანობის მარეგულირებელი ნორმატიული ბაზის დახვეწა (საბჭოს გადაწყვეტილებების დასაბუთების, მათი გასაჩივრების, ინტერესთა კონფლიქტის, ასევე გამჭვირვალობის უზრუნველყოფის მიზნით)**

**პროგრესი:**აქტივობით გათვალისწინებულია ორი ინდიკატორი. პირველი ინდიკატორის მიხედვით, იუსტიციის უმაღლესი საბჭოს საქმიანობის მარეგულირებელი ნორმატიული ბაზის დახვეწის შესახებ საკანონმდებლო ცვლილებების პროექტი მომზადებულია. ამ მხრივ, იუსტიციის უმაღლესმა საბჭომ შეიმუშავა საკანონმდებლო ცვლილებები, რომელთა მეშვეობით მოწესრიგდა უზენაესი სასამართლოს მოსამართლის შერჩევის პროცესში ინტერესთა შეუთავსებლობასთან დაკავშირებული წესები. ასევე, განისაზღვრა უზენაესი სასამართლოს მოსამართლეთა შერჩევის პროცესში მონაწილე პირთათვის იუსტიციის უმაღლესი საბჭოს მიერ პირის კანდიდატად რეგისტრაციაზე უარის თქმის შესახებ მიღებული გადაწყვეტილების უზენაესი სასამართლოს საკვალიფიკაციო პალატაში გასაჩივრების შესაძლებლობა.

ორგანული კანონის პროექტი ითვალისწინებს ცვლილებებს, რომელთა საფუძველზე გაიზრდება იუსტიციის უმაღლესი საბჭოს საქმიანობის გამჭვირვალობის, ანგარიშვალდებულებისა და ეფექტიანობის ხარისხი. კერძოდ, აუცილებელი ხდება რაიონული (საქალაქო) სასამართლოს თავმჯდომარის, აგრეთვე სააპელაციო სასამართლოს თავმჯდომარისა და მისი მოადგილის თანამდებობაზე დანიშვნის შესახებ იუსტიციის უმაღლესი საბჭოს მიერ მიღებული გადაწყვეტილების დასაბუთება და გამოქვეყნება. ასევე სავალდებულო ხდება იუსტიციის უმაღლესი საბჭოს მიერ რაიონულ (საქალაქო) სასამართლოსა და სააპელაციო სასამართლოში მოსამართლეთა უვადოდ განწესების შესახებ მიღებული გადაწყვეტილების დასაბუთება და გამოქვეყნება.

კანონის პროექტის თანახმად, იუსტიციის უმაღლესი საბჭოს მიერ გამოცემული განკარგულება უნდა შეიცავდეს წერილობით დასაბუთებას და მითითებას იმ აქტის თაობაზე, რომლის საფუძველზეც იგი გამოიცა.

ასევე, პროექტი არეგულირებს მოსამართლეობის კანდიდატთა შესარჩევ კონკურსში ინტერესთა კონფლიქტის შემთხვევებს, ადგენს იუსტიციის უმაღლესი საბჭოს თავმჯდომარის მიერ გაწეული საქმიანობის შესახებ მოსამართლეთა კონფერენციის წინაშე წარდგენილი ყოველწლიური ანგარიშების საბჭოს ვებგვერდზე გამოქვეყნების ვალდებულებას და განსაზღვრავს დაინტერესებულ პირებისთვის იუსტიციის უმაღლესი საბჭოს სხდომის აუდიოჩანაწერის ხელმისაწვდომობას.

ამდენად, პირველი ინდიკატორი სრულად შესრულდა.

აქტივობით გათვალისწინებული მეორე ინდიკატორის მიხედვით, საკანონმდებლო ცვლილებების პროექტი წარდგენილია საქართველოს პარლამენტისთვის. ამ მხრივ, საქართველოს იუსტიციის უმაღლესი საბჭოს მიერ მომზადებული ორგანული კანონის პროექტი ინიცირებულია პარლამენტში.

ამდენად, მეორე ინდიკატორი სრულად შესრულდა.

აქტივობა განხორციელდა -100%

|  |
| --- |
| ამოცანა 6.3-ის ქვეშ გათვალისწინებული ორი აქტივობიდან ერთი აქტივობა („სასამართლოს გადაწყვეტილებების ელექტრონული ბაზის შექმნა“) მეტწილად შესრულდა, ხოლო მეორე აქტივობა („იუსტიციის უმაღლესი საბჭოს საქმიანობის მარეგულირებელი ნორმატიული ბაზის დახვეწა“) - სრულად შესრულდა. სამდივნო მიესალმება აქტივობების მნიშვნელოვანი ნაწილის შესრულებასა და ამოცანის შესრულების პროგრესს სამოქმედო გეგმით დადგენილ ვადამდე. ამასთან, ამოცანით განსაზღვრული მიზნის, სასამართლოს სისტემის საზოგადოებასთან კომუნიკაციის გაძლიერების, მისაღწევად აუცილებელია დასრულდეს მუშაობა სასამართლოს გადაწყვეტილებების ელექტრონული ბაზის შექმნაზე. |

***რეკომენდაციები:***

* მნიშვნელოვანია, იუსტიციის უმაღლესმა საბჭომ გააგრძელოს მუშაობა მოსამართლეთა დამოუკიდებლობის გაძლიერებაზე მოსამართლეთა დაწინაურებისა და ანაზღაურების გამჭვირვალე სისტემის შექმნის გზით;
* მიზანშეწონილია, იუსტიციის უმაღლესმა საბჭომ დაასრულოს მუშაობა სამოსამართლო ეთიკის საკითხებთან დაკავშირებით საკონსულტაციო მექანიზმის შექმნაზე;
* მნიშვნელოვანია, იუსტიციის უმაღლესმა სკოლამ განაახლოს სამოსამართლო ეთიკის საკითხებზე სასწავლო მოდული და უზრუნველყოს სამოსამართლო ეთიკის საკითხებზე მოსამართლეთათვის ტრენინგის ორგანიზება.

# პრიორიტეტი VII. საჯარო ფინანსები და სახელმწიფო შესყიდვები

**ამოცანა 7.1. სახელმწიფო შესყიდვების მარეგულირებელი კანონმდებლობის სრულყოფა ევროკავშირთან ასოცირების შესახებ შეთანხმების ფარგლებში აღებული ვალდებულებების შესრულების მიზნით**

**აქტივობა 7.1.1. საჯარო შესყიდვების შესახებ ახალი კანონის პროექტის მომზადება**

**პროგრესი:** ევროკავშირთან ასოცირების ხელშეკრულებით გათვალისწინებული ვალდებულების შესრულების მიზნით, სახელმწიფო შესყიდვების სააგენტომ შეიმუშავა სრულიად ახალი კანონის პროექტი „საჯარო შესყიდვების შესახებ“. ამ პროცესში სახელმწიფო შესყიდვების სააგენტოს დახმარებას უწევდნენ გერმანიის საერთაშორისო თანამშრომლობისა (GIZ) და ევროპის რეკონსტრუქციის და განვითარების ბანკის (EBRD) ექსპერტები. კანონპროექტი ექსპერტული შეფასების მიზნით, დამატებით გადაგზავნილ იქნა ევროკომისიის შესაბამის დირექტორატში, ასევე, OECD/SIGMA-ში, მსოფლიო ვაჭრობის ორგანიზაციაში (WTO). გარდა ამისა, სააგენტომ კანონპროექტზე კომენტარები და რეკომენდაციები მიიღო ისეთი საერთაშორისო-საფინანსო ინსტიტუტებიდან, როგორებიცაა: მსოფლიო ბანკი (WB); აზიის განვითარების ბანკი (ADB); ევროპის რეკონსტრუქციის და განვითარების ბანკი (EBRD). 2019 წლის მაისში კანონპროექტი დაეგზავნა საქართველოს მთავრობას განსახილველად. ამჟამად კანონპროექტი შეთანხმების სტადიაშია, მიმდინარეობს შიდა კონსულტაციები.

აქტივობა ნაწილობრივ შესრულდა - 50%.

|  |
| --- |
| ამოცანა 7.1.-ის ქვეშ გათვალისწინებული აქტივობა ნაწილობრივ შესრულდა. აქტივობის შესრულების სამი ინდიკატორიდან სრულად შესრულდა ერთი ინდიკატორი მეორე - ნაწილობრივ, ხოლო მესამე ინდიკატორის შესრულება დაგეგმილია არასაანგარიშო პერიოდში. ამოცანით გათვალისიწინებული მიზნის მისაღწევად, შემუშავდა კანონპროექტი, რომელიც შეთანხმების შემდგომ წარედგინება პარლამენტს.  |

**ამოცანა 7.2. სახელმწიფო შესყიდვების სფეროში დავების განმხილველი ორგანოს ინსტიტუციური რეფორმირება მისი დამოუკიდებლობისა და მიუკერძოებლობის უზრუნველსაყოფად**

**აქტივობა 7.2.1. სახელმწიფო შესყიდვების სფეროში დანერგილი დავების განმხილველი ორგანოს ახალი ინსტიტუციური მოდელის დანერგვა**

**პროგრესი:** შემუშავებულია „სახელმწიფო შესყიდვების შესახებ“ საქართველოს კანონში ცვლილების პროექტი, რომლითაც განსაზღვრულია დავების განმხილველი ორგანოს ახალი ინსტიტუციური მოწყობა. რეფორმის შედეგად შეიქმნება მიუკერძოებელი და დამოუკიდებელი დავების განხილვის ორგანო. აღნიშნული ცვლილებით განისაზღვრება საბჭოს განსხვავებული შემადგენლობა, საბჭოს წევრთა დანიშვნის წესი და დადგინდება მათი თანამდებობრივი სარგო. ამავე ცვლილებების თანახმად, საბჭოს საქმიანობის უზრუნველყოფის მიზნით, ეყოლება აპარატი, რომელიც შეიქმნება სსიპ „კონკურენციის სააგენტოს“ სტრუქტურაში. საბჭოს აპარატის დებულებას, სტრუქტურას, თანამშრომელთა რიცხოვნებასა და შრომით ანაზღაურებას, კონკურენციის სააგენტოს თავმჯდომარე განსაზღვრავს საბჭოს თავმჯდომარის წარდგინებით/თანხმობით. გარდა ამისა, შემსყიდველი ორგანიზაციის სატენდერო/საკონკურსო კომისიის გადაწყვეტილებებისა და ქმედებების გარდა, გასაჩივრებას დაექვემდებარება გამარტივებული შესყიდვის შესახებ ის გადაწყვეტილება, რომლის ღირებულება შეადგენს ან აღემატება შესყიდვების სფეროში მოქმედი ევროკავშირის დირექტივებით დადგენილ მონეტარულ ზღვრებს. გასაჩივრებას ასევე დაექვემდებარება შემსყიდველი ორგანიზაციის გადაწყვეტილება შესყიდვის საშუალების შესახებ და ეხება შემსყიდველი ორგანიზაციის მიერ კონკრეტული საფუძვლით გამარტივებული შესყიდვის განხორციელებას, ასევე კონკრეტული მიმწოდებლის შერჩევას.მიმდინარეობს კონსულტაციები საქართველოს მთავრობისა და ევროკომისიის წარმომადგენლებთან, კანონპროეტის საბოლო რედაქციის შემუშავების მიზნით..

აქტივობა ნაწილობრივ შესრულდა - 40%.

|  |
| --- |
| ამოცანა 7.2.-ის ფარგლებში გათვალისწინებული აქტივობა ნაწილობრივ შესრულდა. აქტივობის სამი ინდიკატორიდან საანგარიშო პერიოდში განსაზღვრული იყო ორი ინდიკატორის შესრულება, რომელთაგან ერთი შესრულებულია და მე-2 ინდიკატორით განსაზღვრული შეთანხმების პროცესიც დაწყებულია, ხოლო მესამე ინდიკატორის შესრულების ვადა არის 2019 წლის IV კვარტალი. ამოცანით გათვალისიწინებული მიზნის მისაღწევად, შემუშავდა სახელმწიფო შესყიდვების სფეროში დავების განმხილველი ორგანოს ახლებურად მოწყობის ინსტიტუციური მოდელი, რომელიც შეთანხმების შემდგომ დაინერგება. |

**ამოცანა 7.3. სახელმწიფო შესყიდვების ერთიანი ელექტრონული სისტემის შემდგომი მოდერნიზება და ახალი ელექტრონული სერვისების დამატება ხელმისაწვდომობის მაღალი დონის უზრუნველსაყოფად**

**აქტივობა 7.3.1. სახელმწიფო შესყიდვების ელექტრონული სისტემების დახვეწა**

**პროგრესი:** სახელმწიფო შესყიდვების ერთიან ელექტრონულ სისტემაში იდენტიფიცირებულია ახალი პროცედურები, ინსტრუმენტები და ელექტრონული სერვისები, შესაბამისი ბიზნეს პროცესები ფორმალიზებულია; ახალი პროცედურების, ინსტრუმენტების და ელექტრონული სერვისების ნაწილი ჩაშენებულია და გაშვებულია სატესტო სისტემაში. აქტივობის ინდიკატორების შესრულება გათვალისწინებულია არასაანგარიშო პერიოდში, თუმცა უწყების მიერ მოწოდებული ინფორმაციის საფუძველზე აღნიშნული აქტივობის ფარგლებში განხორციელებული სამუშაოები გვაძლევს საშუალებას აქტივობის შესრულება შეფასდეს 20%-ით.

აქტივობა ნაწილობრივ შესრულდა - 20%.

|  |
| --- |
| ამოცანა 7.3.-ის ქვეშ გათვალისწინებული აქტივობა ნაწილობრივ შესრულდა. აქტივობის ინდიკატორების შესრულება გათვალისწინებულია არასაანგარიშო პერიოდში. ამოცანით გათვალისწინებული მიზნის მისაღწევად, სახელმწიფო შესყიდვების ერთიან ელექტრონულ სისტემაში იდენტიფიცირებული ახალი პროცედურები, ინსტრუმენტები და ელექტრონული სერვისები მუშაობს სატესტო რეჟიმში, რის შემდეგაც ისინი უნდა ჩაშენდეს და რეალურ რეჟიმში გაეშვას შესყიდვების სააგენტოს ოფიციალურ ვებ პორტალზე. |

**ამოცანა 7.4. სახელმწიფო შიდა ფინანსური კონტროლის გაძლიერებისა და გამჭვირვალობის მიზნით რეფორმის ფარგლებში კონტროლის სისტემების დანერგვა**

**აქტივობა 7.4.1. ფინანსური მართვისა და კონტროლის სისტემის დანერგვა**

**პროგრესი:** საქართველოს ფინანსთა სამინისტროს სახელმწიფო შიდა კონტროლის დეპარტამენტის/ჰარმონიზაციის ცენტრის მიერ, გერმანიის საერთაშორისო თანამშრომლობის საზოგადოების (GIZ) მხარდაჭერით, განხორციელდა ტრენინგები საქართველოს გარემოს დაცვისა და სოფლის მეურნეობის სამინისტროს; განათლების, მეცნიერების, კულტურისა და სპორტის სამინისტროს; შინაგან საქმეთა სამინისტროსა და ფინანსთა სამინისტროს საშუალო რგოლის მენეჯერებისთვის თემაზე **„რისკების ეფექტური მართვა საჯარო დაწესებულებებში“.**

საქართველოს ფინანსთა სამინისტროს სახელმწიფო შიდა კონტროლის დეპარტამენტის/ჰარმონიზაციის ცენტრის მიერ, ნიდერლანდების სამეფოს ფინანსთა სამინისტროს აკადემიის მხარდაჭერით, პილოტური პროექტის ფარგლებში განხორციელდა ფინანსური მართვისა და კონტროლის სისტემის არსებული მდგომარეობის თვითშეფასება საქართველოს გარემოს დაცვისა და სოფლის მეურნეობის სამინისტროსა და განათლების, მეცნიერების, კულტურისა და სპორტის სამინისტროში. ამასთან, აქტიურად მიმდინარეობს მოლაპარაკებები დამატებით ორი თვითშეფასების განხორციელებასთან დაკავშირებით.

ფინანსური მართვისა და კონტროლის სისტემის არსებული მდგომარეობის თვითშეფასების შემდგომ, გამომდინარე იქიდან, რომ რისკების მართვა სისტემის ერთ-ერთი არსებითი კომპონენტია, მნიშვნელოვანია რისკების რეესტრის ჩამოყალიბება, რაც უზრუნველყოფს პირველ რიგში რისკების იდენტიფიცირებასა და მათ აღრიცხვას. ამ საკითხთან დაკავშირებით, ჰარმონიზაციის ცენტრი აწარმოებს მოლაპარაკებებს დონორებთან. ამასთან, ჰარმონიზაციის ცენტრმა უზრუნველყო სამიზნე სამინისტროების თანამშრომლები სათანადო თეორიული ცოდნით და შეიმუშავა რისკების რეესტრის ნიმუში, რომელიც თავსებადია ყველა სამინისტროსთვის.

მას შემდეგ, რაც ჩამოყალიბდება რისკების რეესტრი საქართველოს გარემოს დაცვისა და სოფლის მეურნეობის სამინისტროსა და განათლების, მეცნიერების, კულტურისა და სპორტის სამინისტროში, ამ მიმართულებით დაიწყება მუშაობა დამატებით ორ პილოტურ სამინისტროში.

აქტივობა ნაწილობრივ შესრულდა - 50%.

**აქტივობა 7.4.2. შიდა აუდიტის სუბიექტების თანამშრომელთა კვალიფიკაციის ამაღლება წლიური გეგმის შესაბამისად ტრენინგების ჩატარება, მათ შორის კორუფციული ნიშნების იდენტიფიცირებისა და აღმოფხვრის საკითხებში.**

**პროგრესი:** ჰარმონიზაციის ცენტრს შემუშავებული აქვს თაღლითობისა და კორუფციის რისკების შეფასების სახელმძღვანელო საქართველოს საჯარო სექტორის შიდა აუდიტორებისთვის. მიმდინარეობს სახელმძღვანელოს ტექნიკური რედაქტირება.

საერთაშორისო პრაქტიკის მიხედვით გადამზადებული ადგილობრივი ტრენერების მიერ თბილისსა და ბათუმში ჩატარდა ტრენინგები თაღლითობისა და კორუფციის პრევენციის, აღმოჩენისა და ეფექტური ანგარიშის წერის საკითხებში. ტრენინგებში მონაწილეობა მიიღო ჯამში 40-ზე მეტმა შიდა აუდიტორმა.

აქტივობა მეტწილად შესრულდა - 70%.

**აქტივობა 7.4.3. სახელმწიფო შიდა ფინანსური კონტროლის სისტემის განვითარების შესახებ კონსოლიდირებული წლიური ანგარიშის შემუშავება**

**პროგრესი:** სახელმწიფო შიდა ფინანსური კონტროლის სისტემის განვითარების შესახებ კონსოლიდირებული წლიური ანგარიში წარედგინა საქართველოს მთავრობას.

აქტივობა განხორციელდა - 100%.

|  |
| --- |
| ამოცანა 7.4.-ის ქვეშ გათვალისწინებული სამი აქტივობიდან განხორციელდა (სრულად შესრულდა) მესამე აქტივობა, რომელიც ითვალისწინებდა სახელმწიფო შიდა ფინანსური კონტროლის სისტემის განვითარების შესახებ კონსოლიდირებული წლიური ანგარიშის წარდგენას საქართველოს მთავრობისთვის, მეტწილად შესრულდა მეორე აქტივობა, ხოლო ნაწილობრივ - პირველი აქტივობა. ამოცანით გათვალისწინებული მიზნის მისაღწევად, მნიშვნელოვანია ფინანსური მართვისა და კონტროლის სისტემის დანერგვის უზრუნველსაყოფად, გაგრძელდეს რისკების რეესტრზე მუშაობა და ფინანსური მართვისა და კონტროლის სისტემის არსებული მდგომარეობის თვითშეფასება განხორციელდეს დამატებით ორ სამინისტროში; შიდა აუდიტის სუბიექტების თანამშრომელთა კვალიფიკაციის ამაღლების მიმართულებით, დასრულდეს თაღლითობისა და კორუფციის რისკების შეფასების სახელმძღვანელოსტექნიკური რედაქტირება და გადამზადდეს 7.4.2-ი აქტივობით განსაზღვრული შიდა აუდიტორების სრული რაოდენობა. |

**ამოცანა 7.5. სახელმწიფო ფინანსების მართვის საინფორმაციო სისტემის გამჭვირვალობის უზრუნველყოფა როგორც ცენტრალურ ასევე ადგილობრივ დონეზე**

**აქტივობა 7.5.1. საჯარო სკოლების და საბავშვო ბაღების ინტეგრირება სახელმწიფო ფინანსების მართვის საინფორმაციო სისტემაში (PFMS)**

**პროგრესი:** აქტივობის ინდიკატორის შესრულება გათვალისწინებულია 2020 წლის ბოლოს.

აქტივობის განხორციელება არ დაწყებულა - 0%.

**აქტივობა 7.5.2. ხაზინის მთავარ წიგნში შემოსავლების და ხარჯების აღრიცხვის, ანგარიშგების და მართვის შესაბამისი ფუნქციონალების და მოდულების შემუშავება დარიცხვის მეთოდის შესაბამისად**

**პროგრესი:** აქტივობის ინდიკატორის შესრულება გათვალისწინებულია 2020 წლის ბოლოს.

აქტივობის განხორციელება არ დაწყებულა - 0%.

|  |
| --- |
| ამოცანა 7.5.-ის ქვეშ გათვალისწინებული ორივე აქტივობის განხორციელება დაგეგმილია 2020 წლის ბოლოს. შესაბამისად, არც ერთი აქტივობის განხორციელება არ დაწყებულა. |

**ამოცანა 7.6. საჯარო სექტორის ბუღალტრული აღრიცხვის და ანგარიშგების სისტემის განვითარება სახელმწიფო ბიუჯეტის გამჭვირვალობისა და ოპტიმიზაციის უზრუნველყოფის მიზნით**

**აქტივობა 7.6.1. დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა სახელმწიფო ბიუჯეტის დაფინანსებაზე მყოფ ორგანიზაციებში**

**პროგრესი:**საჯარო ფინანსების მართვის გაუმჯობესების და საერთაშორისო პრაქტიკასთან შესაბამისობაში მოყვანის მიზნით, საჯარო სექტორის ბუღალტრული აღრიცხვის სტანდარტების (IPSAS) დანერგვის სამოქმედო გეგმის ფარგლებში, მომზადდა და ფინანსთა მინისტრის ბრძანებით დამტკიცდა აღრიცხვისა და ანგარიშგების ინსტრუქციაში ცვლილებები, რომელიც ითვალისწინებს შემდეგი IPSAS სტანდარტების მოთხოვნებს: IPSAS 11, IPSAS 12, IPSAS 21, IPSAS 27 და IPSAS 31, რომლის შესაბამისად 2019 წლის ფინანსურ ანგარიშგებებს მოამზადებენ სახელმწიფო ბიუჯეტის დაფინანსებაზე მყოფი ორგანიზაციები.

აქტივობა ნაწილობრივ შესრულდა - 25%.

**აქტივობა 7.6.2. დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა ადგილობრივ თვითმმართველ ერთეულებში**

**პროგრესი:** ადგილობრივ თვითმმართველ ერთეულებში IPSAS სტანდარტების დანერგვის ხელშესაწყობად, საჯარო სექტორის ბუღალტრული აღრიცხვის საერთაშორისო სტანდარტების (IPSAS) შესაბამისად შემუშავებული აღრიცხვისა და ანგარიშგების მეთოდოლოგიის გაცნობის მიზნით, განხორციელდა სამუშაო შეხვედრები საპილოტე მუნიციპალიტეტების ბუღალტრებისთვის. სამუშაო შეხვედრების ფარგლებში საპილოტე მუნიციპალიტეტებმა მოამზადეს თავიანთი ფინანსური ანგარიშგებები. გარდა ამისა, ჩატარდა ტრენინგები ავტონომიური რესპუბლიკებისა და ადგილობრივი თვითმმართველი ერთეულების ბუღალტრებისთვის აღრიცხვის და ანგარიშგების მეთოდოლოგიით გათვალისწინებულ საკითხებთან დაკავშირებით.

აქტივობა ნაწილობრივ შესრულდა - 10%.

|  |
| --- |
| ამოცანა 7.6.-ის ქვეშ გათვალისწინებული ორივე აქტივობა ნაწილობრივ შესრულდა. აქვე აღსანიშნავია, რომ ამოცანის აქტივობების სრულად შესრულება გათვალისწინებულია 2020 წლის IV კვარტალში. ამოცანით გათვალისწინებული მიზნის მისაღწევად, მომზადდა და ფინანსთა მინისტრის ბრძანებით დამტკიცდა აღრიცხვისა და ანგარიშგების ინსტრუქციაში ცვლილებები, რომლის შესაბამისად 2019 წლის ფინანსურ ანგარიშგებებს მოამზადებენ სახელმწიფო ბიუჯეტის დაფინანსებაზე მყოფი ორგანიზაციები; საპილოტე მუნიციპალიტეტებში ფინანსური ანგარიშგებები დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) შესაბამისად განხორციელდა. 2020 წლის ბოლომდე ყველა თვითმმართველ ერთეულში დაინერგება დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტები (IPSAS).  |

**ამოცანა 7.7. სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება, რეკომენდაციებზე რეაგირების გაუმჯობესების მიზნით**

**აქტივობა 7.7.1. სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება**

**პროგრესი:** მომზადდა რეკომენდაციების შესრულების მონიტორინგის ელექტრონული სისტემის ფუნქციონალის პროტოტიპი; დასრულდა USAID GGI-ის მხარდაჭერით გამოცხადებული ტენდერი და შეირჩა დეველოპერული კომპანია. დეველოპერებმა შექმნეს სისტემის ფუნქციონალი და დიზაინი. მიმდინარეობს მუშაობა სისტემის შემუშავებაზე (ტექნიკურ მხარეზე).

აქტივობა ნაწილობრივ შესრულდა - 50%.

**აქტივობა 7.7.2. სახელმწიფო აუდიტის სამსახურის რეკომენდაციების შესრულების მონიტორინგის ელექტრონული სისტემის დანერგვა**

**პროგრესი:** აქტივობის განხორციელება გათვალისწინებულია 2020 წლის ბოლოს.

აქტივობის განხორციელება არ დაწყებულა - 0%.

**აქტივობა 7.7.3. სახელმწიფო აუდიტის სამსახურის მიერ გაცემული რეკომენდაციების შესრულების ანგარიშის მომზადება**

**პროგრესი:** აქტივობის განხორციელება გათვალისწინებულია 2020 წლის ბოლოს.

აქტივობის განხორციელება არ დაწყებულა - 0%.

|  |
| --- |
| ამოცანა 7.7.-ის ქვეშ გათვალისწინებული სამივე აქტივობის შესრულება გათვალისწინებულია არასაანგარიშო პერიოდში. თუმცა საანგარიშო პერიოდისთვის, პირველი აქტივობა ნაწილობრივ არის შესრულებული, დანარჩენი ორი აქტივობის განხორციელება კი ჯერ არ დაწყებულა. ამოცანით გათვალისწინებული მიზნის მისაღწევად, შეიქმნა სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის ფუნქციონალი და დიზაინი. მიმდინარეობს მუშაობა სისტემის შემუშავების მიმართულებით(ტექნიკურ მხარეზე). |

**ამოცანა 7.8. უწყებათაშორისი აუდიტების განხორციელება საჯარო სექტორში სისტემური ხასიათის ნაკლოვანებების გამოვლენის მიზნით**

**აქტივობა 7.8.1. სისტემური, უწყებათაშორისი აუდიტების ჩატარება**

**პროგრესი:** დასრულდა ერთი და მიმდინარეობს ორი სისტემური უწყებათაშორისი აუდიტი. დასრულდა სახელმწიფო ავტოპარკის მართვისა და რეგულირების საკითხების უწყებათაშორისი სისტემური შესაბამისობის აუდიტი.

აქტივობა ნაწილობრივ შესრულდა - 40%.

|  |
| --- |
| ამოცანა 7.8.-ის ქვეშ გათვალისწინებული აქტივობა ნაწილობრივ შესრულდა. საანგარიშო პერიოდისთვის დასრულდა ერთი და მიმდინარეობს ორი სისტემური უწყებათაშორისი აუდიტი. აღსანიშნავია, რომ დასრულდა სახელმწიფო ავტოპარკის მართვისა და რეგულირების საკითხების უწყებათაშორისი სისტემური შესაბამისობის აუდიტი, ხოლო მიმდინარე აუდიტებისა და დამატებით კიდევ ერთი სისტემური, უწყებათაშორისი აუდიტის განხორციელება გათვალისწინებულია 2019 წლის მე-4 კვარტალიდან 2020 წლის ბოლომდე პერიოდში. |

**რეკომენდაციები:**

* „საჯარო შესყიდვების შესახებ“ კანონპროექტის შეთანხმება/განხილვაში ჩაერთონ შესყიდვების სფეროში მომუშავე არასამთავრობო ორგანიზაციები;
* შესაბამის ვადებში დასრულდეს „საჯარო შესყიდვების შესახებ“ კანონპროექტის მთავრობასთან შეთანხმებისა და შიდა კონსულტაციების პროცესი და კანონპროექტი გადაეგზავნოს საქართველოს პარლამენტს;
* სახელმწიფო შესყიდვების სფეროში დანერგილი დავების განმხილველი ორგანოს ახალი ინსტიტუციური მოდელის შეთანხმება/განხილვაში ჩაერთონ სახელმწიფო შესყიდვების სფეროში მომუშავე არასამთავრობო ორგანიზაციები;
* შესაბამის ვადებში დასრულდეს სახელმწიფო შესყიდვების სფეროში დანერგილი დავების განმხილველი ორგანოს ახალი ინსტიტუციური მოდელის შეთანხმება და განხორციელდეს აღნიშნული მოდელის დანერგვა;
* სახელმწიფო შესყიდვების ელექტრონული სისტემების დახვეწის მიზნით, სახელმწიფო შესყიდვების ერთიან ელექტრონულ სისტემაში იდენტიფიცირებული ახალი პროცედურები, ინსტრუმენტები და ელექტრონული სერვისები სატესტო რეჟიმიდან გაიშვას რეალურ რეჟიმში შესყიდვების სააგენტოს ვებ პორტალზე;
* განხორციელდეს ფინანსური მართვისა და კონტროლის სისტემის არსებული მდგომარეობის თვითშეფასება დარჩენილ 2 სამინისტროში;
* შემუშავდეს და პრაქტიკაში დაინერგოს რისკების რეესტრი დამატებით 2 სამინისტროში;
* დასრულდეს საჯარო სექტორის შიდა აუდიტორებისთვის თაღლითობისა და კორუფციის რისკების შეფასების სახელმძღვანელოს ტექნიკური რედაქტირება;
* გაგრძელდეს შიდა აუდიტორებისთვის ტრენინგი თაღლითობისა და კორუფციის ფაქტების პრევენციისა და აღმოჩენის, ასევე ეფექტური ანგარიშის შემუშავების საკითხებში;
* დაიგეგმოს და დასახულ ვადაში განხორციელდეს საჯარო სკოლების და საბავშვო ბაღების ინტეგრირება სახელმწიფო ფინანსების მართვის საინფორმაციო სისტემაში (PFMS);
* დაიგეგმოს და განსაზღვრულ ვადაში განხორციელდეს ხაზინის მთავარ წიგნში შემოსავლების და ხარჯების აღრიცხვის, ანგარიშგების და მართვის შესაბამისი ფუნქციონალებისა და მოდულების შემუშავება დარიცხვის მეთოდის შესაბამისად;
* დაიგეგმოს და დასახულ ვადაში განხორციელდეს დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა სახელმწიფო ბიუჯეტის დაფინანსებაზე მყოფ ორგანიზაციებში;
* დაიგეგმოს და დასახულ ვადაში განხორციელდეს დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა ადგილობრივ თვითმმართველ ერთეულებში;
* დასრულდეს სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება და დარეგისტრირდეს ყველა აუდიტის ობიექტი;
* განსაზღვრულ ვადაში მომზადდეს სახელმწიფო აუდიტის სამსახურის მიერ გაცემული რეკომენდაციების შესრულების ანგარიში;
* დასრულდეს მიმდინარე ორი აუდიტი; ასევე, დაიწყოს და განსაზღვრულ ვადაში დასრულდეს სისტემური, უწყებათაშორისი აუდიტი.

# პრიორიტეტი VIII. საბაჟო და საგადასახადო სისტემა

**ამოცანა 8.1. შემოსავლების სამსახურში საგადასახადო შემოწმებასთან დაკავშირებით პროცესების ეფექტიანი წარმართვისა და მონიტორინგის სისტემის გაძლიერება**

**აქტივობა 8.1.1. აუდიტის ერთიანი საქმისწარმოების სისტემის პროგრამული უზრუნველყოფის დანერგვა (case management)**

**პროგრესი:** აუდიტის ერთიანი საქმისწარმოების სისტემის პროგრამული უზრუნველყოფის დანერგვის მიზნით მიმდინარე წლის აპრილში დასრულდა აუდიტის ელექტრონული საქმისწარმოების სისტემის ტენდერი და შერჩეულ იქნა კომპანია, რომელიც უზრუნველყოფს ამ სისტემის დანერგვისთვის საჭირო სამუშაოების ჩატარებას. შერჩეული კომპანიის წარმომადგენლებმა, სამუშაო ჯგუფის წევრებთან ერთად გამართეს სულ 10 შეხვედრა და შეიმუშავეს პროტოკოლის დოკუმენტი, რომლის მიხედვითაც აქტიურად მიმდინარეობს სამუშაო პროცესი.

არსებული ბიზნეს პროცესების სისტემაში ინტეგრირების შემდეგ მნიშვნელოვანია, პროგრამის დატესტვა და ტესტირების შედეგების ანალიზი. მიზანშეწონილია შემოსავლების სამსახურმა გააგრძელოს აღნიშნული მიმართულებით მუშაობა და შესაბამის ვადაში აქტივობამ განიცადოს პროგრესი, რათა საბოლოო ჯამში შემოსავლების სამსახურში საგადასახადო შემოწმებასთან დაკავშირებით პროცესები ეფექტიანად წარიმართოს და მონიტორინგის სისტემა გაძლიერდეს.

აქტივობა ნაწილობრივ შესრულდა - 35%.

**აქტივობა 8.1.2. ახალი საგადასახადო აუდიტის პროგრამის დანერგვა**

**პროგრესი:** შემოსავლების სამსახურში შემუშავდა და დამტკიცდა საგადასახადო რისკების მართვის მეთოდოლოგია და რისკის მართვა ხორციელდება აღნიშნული მეთოდოლოგიის შესაბამისად. რისკზე დაფუძნებული თემატური საგადასახადო შემოწმებების რაოდენობა გაზრდილია 19%-ით, სრული კამერალური საგადასახადო შემოწმებების რაოდენობა შემცირებულია 3%-ით, ხოლო გასვლითი საგადასახადო შემოწმებების რაოდენობა შემცირებულია 16%-ით. გამოწვევად რჩება გადამხდელთა მიერ წარმოდგენილი დეკლარირების სისწორის მაჩვენებლის ზრდა და მნიშვნელოვანია ამ კუთხით გაგრძელდეს მუშაობა.

აქტივობა ნაწილობრივ შესრულდა - 40%.

**აქტივობა 8.1.3. არსებული საგადასახადო შემოწმებების ხარისხის კონტროლის კრიტერიუმების დახვეწა**

**პროგრესი:** საგადასახადო შემოწმებების ხარისხის კონტროლის კრიტერიუმები შემუშავებულია და მიმდინარეობს მონიტორინგი. მას შემდეგ რაც განხორციელდება არსებული შეფასების კრიტერიუმების პილოტირება, ანალიზის შედეგების გათვალისწინებით დამატებით უნდა მოხდეს ახალი კრიტერიუმების საჭიროების გამოვლენა.

აქტივობა ნაწილობრივ შესრულდა - 20%.

|  |
| --- |
| ამოცანა 8.1-ის ქვეშ გათვალისწინებული სამივე აქტივობის შესრულება დაწყებულია და სახეზეა პროგრესი როგორც აუდიტის ერთიანი საქმისწარმოების სისტემის პროგრამული უზრუნველყოფის დანერგვის, ისე ახალი საგადასახადო აუდიტის პროგრამის დანერგვისა და არსებული საგადასახადო შემოწმებების ხარისხის კონტროლის კრიტერიუმების დახვეწის კუთხით. აქედან გამომდინარე სამივე აქტივობა ნაწილობრივ შესრულებულია, მაგრამ საგადასახადო შემოწმებასთან დაკავშირებული პროცესების ეფექტიანი წარმართვისა და მონიტორინგის სისტემის გაძლიერების მისაღწევად მნიშვნელოვანია სრულად დაინერგოს აუდიტის ერთიანი საქმისწარმოების სისტემა, საგადასახადო შემოწმებები მაქსიმალურად დაეფუძნოს რისკების მართვის მეთოდოლოგიას და დაიხვეწოს საგადასახადო შემოწმების ხარისხის კონტროლის კრიტერიუმები. |

**ამოცანა 8.2. მომსახურების ხარისხისა და ხელმისაწვდომობის გაზრდა პროცედურების გამარტივების გზით**

**აქტივობა 8.2.1. ზედმეტად გადახდილი დამატებული ღირებულების გადასახადის თანხის ავტომატურ რეჟიმში დაბრუნების პროცესის უზრუნველყოფა**

**პროგრესი:** აღსანიშნავია, რომ შემოსავლების სამსახურმა აღნიშნული აქტივობა სრულად შეასრულა. შემუშავებულია და დამტკიცებულია საგადასახადო რისკების მართვის მეთოდოლოგია და რისკის მართვა ხორციელდება აღნიშნული მეთოდოლოგიის შესაბამისად. შექმნილია დღგ-ის ავტომატური დაბრუნების რისკების ლოგიკური, რეგისტრაციისა და დღგ-ის ავტომატურ დაბრუნებაზე უარის თქმის, დღგ-ის ავტომატური დაბრუნების პროცესების აღრიცხვის პროგრამული, გადამხდელის უკან დაბრუნების ბარათის მოდულები. სწორედ რისკზე დაფუძნებული მეთოდოლოგიით დღგ-ის საგადასახადო აუდიტის პროგრამის დანერგვა უზრუნველყოფს ზედმეტად გადახდილი დღგ-ის თანხის ავტომატურ რეჟიმში დაბრუნების ეფექტურ და ეფექტიან პროცესს. ავტომატურად დაბრუნებული თანხა პირველი 7 თვის შედეგებით შეადგენს სულ დაბრუნებული თანხის 40%-ს.

აქტივობა განხორციელდა - 100%

**აქტივობა 8.2.2. საგარეო-ეკონომიკური საქმიანობის ეროვნული სასაქონლო ნომენკლატურის (სეს ესნ) კოდით საქონლის ძიების და ნებართვების/სერტიფიკატების გაცემის ერთიანი ელექტრონული სისტემის დანერგვა**

**პროგრესი:** საგარეო-ეკონომიკური საქმიანობის ეროვნული სასაქონლო ნომენკლატურის (სეს ესნ) კოდით საქონლის ძიების და ნებართვების/სერტიფიკატების გაცემის ერთიანი ელექტრონული სისტემის შემუშავების მიზნით მომზადებულია ერთიან ელექტრონულ სისტემაში განსათავსებელი ინფორმაციის შინაარსობრივი მხარე.

მნიშვნელოვან გამოწვევად რჩებაერთიანი ელექტრონული სისტემის მეშვეობით ნებართვის/სერტიფიკატის მოთხოვნის მიზნით ელექტრონული განაცხადის გაგზავნა-მიღების ერთი ფანჯრის პრინციპით განხორციელება, რაც შესაძლებელი გახდება წინა ეტაპის შესრულების შემდგომ**.**

აქტივობა ნაწილობრივ შესრულდა - 20%.

|  |
| --- |
| ამოცანით გათვალისწინებული 2 აქტივობიდან ერთი - ზედმეტად გადახდილი დამატებული ღირებულების გადასახადის თანხის ავტომატურ რეჟიმში დაბრუნების პროცესის უზრუნველყოფა - სრულად შესრულდა, ხოლო საგარეო-ეკონომიკური საქმიანობის ეროვნული სასაქონლო ნომენკლატურის (სეს ესნ) კოდით საქონლის ძიების და ნებართვების/სერტიფიკატების გაცემის ერთიანი ელექტრონული სისტემის დანერგვასთან მიმართებით დაწყებულია მუშაობა და მომზადებულია მისი შინაარსობრივი მხარე, შესაბამისად, ეს უკანასკნელი შეფასდა როგორც ნაწილობრივ შესრულებული. დადებითად უნდა შეფასდეს ის, რომ მომსახურების ხარისხისა და ხელმისაწვდომობის გაზრდა პროცედურების გამარტივების გზით მნიშვნელოვანი პროგრესით ხასიათდება, მით უმეტეს, რომ აქტივობის შესრულების ვადა 2020 წლის IV კვარტალია. ეს ეფექტური მუშაობის კარგი მაგალითია და დაზოგილი დრო ხელს შეუწყობს მეორე აქტივობაზე ასევე წარმატებულად მუშაობის გაგრძელებას. |

**რეკომენდაციები:**

* მნიშვნელოვანია შემოსავლების სამსახურში გაგრძელდეს მუშაობა აუდიტის ერთიანი საქმისწარმოების სისტემის პროგრამული უზრუნველყოფის დანერგვის (case management) მიზნით;
* მნიშვნელოვან ღონისძიებას წარმოადგენს შემოსავლების სამსახურში ერთიანი ელექტრონული სისტემის მეშვეობით ნებართვის/სერტიფიკატის მოთხოვნის მიზნით ელექტრონული განაცხადის გაგზავნა და მიღება ერთი ფანჯრის პრინციპით, ამიტომ მიზანშეწონილია, გაგრძელდეს მუშაობა ამ კუთხით.

# პრიორიტეტი IX. კერძო სექტორი

**ამოცანა 9.1. ანტიკონკურენტული რისკების იდენტიფიცირების მექანიზმების დახვეწა ცნობიერების ამაღლების მეშვეობით**

**აქტივობა 9.1.1. სასწავლო მოდულის "კონკურენციის სამართლის საფუძვლები ადმინისტრაციული ორგანოებისათვის" შემუშავება და დამტკიცება საჯარო სექტორის წარმომადგენლებისთვის**

**პროგრესი:** საქართველოს კონკურენციის სააგენტოსა და ფინანსთა სამინისტროს აკადემიას შორის გამართული მოლაპარაკებების შედეგად შემუშავდა და დამტკიცდა საჯარო სექტორში დასაქმებული პირებისათვის კონკურენციის სამართლის სასწავლო მოდული.

აქტივობა განხორციელდა - 100%.

**აქტივობა 9.1.2. საჯარო სექტორში დასაქმებული პირებისათვის შემუშავებული სასწავლო კურსის "კონკურენციის სამართლის საფუძვლები ადმინისტრაციული ორგანოებისათვის" განხორციელება**

**პროგრესი:** 2019 წლის მე-2 კვარტალში, აპრილი-ივნისის პერიოდში ჩატარდა ტრენინგები საქართველოს 6 რეგიონში, შემდეგ ქალაქებში: თელავი, გორი, ახალციხე, ბათუმი, ქუთაისი და ზუგდიდი. ტრენინგების შედეგად გადამზადდა სხვადასხვა ადმინისტრაციული ორგანოს (ძირითადად, ადგილობრივი თვითმმართველობის ორგანოები) 417 წარმომადგენელი. მონაწილეებს გადაეცათ შესაბამისი სერთიფიკატები.

აქტივობის პირველი ინდიკატორი სრულად შესრულდა. საჯარო სექტორში დასაქმებული პირებისათვის ჩატარდა სულ მცირე სამი სასწავლო კურსი და გაიცა შესაბამისი სერთიფიკატები. მომდევნო პერიოდში მოხდება აქტივობის მეორე ინდიკატორის შესრულება საჯარო სექტორში დასაქმებული პირებისათვის სულ მცირე ორი სასწავლო კურსის ჩატარებისა და შესაბამისი სერთიფიკატების გაცემის სახით.

მნიშვნელოვანია, ზემოთ ხსენებული სასწავლო კურსის პრაქტიკაში განხორციელების პროცესი გაგრძელდეს და მან მოიცვას საქართველოს სხვა რეგიონებისა და ქალაქების ადმინისტრაციული ორგანოებიც.

აქტივობა მეწილად განხორციელდა - 60%.

**აქტივობა 9.1.3. სასწავლო კურსის შემუშავება კერძო სექტორის წარმომადგენლებისათვის, მათ შორის, კერძო სექტორში დასაქმებული, სახელმწიფო შესყიდვებთან დაკავშირებული შესაბამისი უფლებამოსილების მქონე პირებისათვის**

**პროგრესი:** აქტივობის განხორციელება გათვალისწინებულია 2019 წლის მე-3 და მე-4 კვარტლებში.

აქტივობის განხორციელება არ დაწყებულა - 0%.

**აქტივობა 9.1.4. კერძო სექტორის წარმომადგენლებისათვის, მათ შორის, კერძო სექტორში დასაქმებული, სახელმწიფო შესყიდვებთან დაკავშირებული შესაბამისი უფლებამოსილების მქონე პირებისათვის შემუშავებული სასწავლო კურსის განხორციელება**

**პროგრესი:** აქტივობის განხორციელება გათვალისწინებულია 2020 წელს.

აქტივობის განხორციელება არ დაწყებულა - 0%.

|  |
| --- |
| ამოცანა 9.1-ის ქვეშ გათვალისწინებული 4 აქტივობიდან ერთი აქტივობა (სასწავლო მოდულის "კონკურენციის სამართლის საფუძვლები ადმინისტრაციული ორგანოებისათვის" შემუშავება და დამტკიცება საჯარო სექტორის წარმომადგენლებისთვის) სრულად განხორციელდა. მეორე აქტივობა (საჯარო სექტორში დასაქმებული პირებისათვის შემუშავებული სასწავლო კურსის "კონკურენციის სამართლის საფუძვლები ადმინისტრაციული ორგანოებისათვის" განხორციელება) მეტწილად შესრულებულია. მნიშვნელოვანია, რომ სასწავლო კურსის განხორციელების პროცესი გაგრძელდეს, რათა აქტივობა სრულად შესრულდეს და მიღწეულ იქნას ამოცანით განსაზღვრული მიზანი. რაც შეეხება დანარჩენ ორ აქტივობას, („სასწავლო კურსის შემუშავება კერძო სექტორის წარმომადგენლებისათვის, მათ შორის, კერძო სექტორში დასაქმებული, სახელმწიფო შესყიდვებთან დაკავშირებული შესაბამისი უფლებამოსილების მქონე პირებისათვის“ და „კერძო სექტორის წარმომადგენლებისათვის, მათ შორის, კერძო სექტორში დასაქმებული, სახელმწიფო შესყიდვებთან დაკავშირებული შესაბამისი უფლებამოსილების მქონე პირებისათვის შემუშავებული სასწავლო კურსის განხორციელება“), აღნიშნული აქტივობების განხორციელება ჯერ არ დაწყებულა და მათი განხორციელება დაგეგმილია 2020 წელს.  |

**ამოცანა 9.2. ბიზნესომბუდსმენის აპარატის როლის გაზრდა ბიზნესის კეთილსინდისიერების რისკების შემცირების კუთხით**

**აქტივობა 9.2.1. ბიზნესის წარმომადგენლებისთვის საინფორმაციო საკონსულტაციო მექანიზმის დანერგვა**

**პროგრესი:** 2019 წლის ივნისში ჩატარდა საინფორმაციო-საკონსულტაციო შეხვედრები ბიზნეს სექტორის წარმომადგენლებისთვის აჭარაში, ახალციხესა და ფოთში. შეხვედრები გაიმართა ასევე ქუთაისსა და თელავში. თბილისის მასშტაბით ბიზნესომბუდსმენის მიერ მუდმივად იმართებოდა შეხვედრები კერძო სექტორისთვის აქტუალურ თემებზე. ბიზნესებისთვის ტრენინგ მოდული, ასევე კეთილსინდისიერების სახელმძღვანელო შემუშავების პროცესშია. ბიზნესომბუდსმენის აპარატში ბიზნესებისთვის შექმნილია საკონსულტაციო ხაზი. აპარატიდან გამოყოფილი არიან თანამშრომლები, რომლებიც მუდმივად უწევენ ბიზნესებს კონსულტაციას.

აქტივობის პირველი ინდიკატორი („ბიზნესის წარმომადგენლებთან თბილისსა და რეგიონებში საინფორმაციო-საკონსულტაციო შეხვედრები გამართულია“) შესრულებულია სრულად. მეორე, მესამე და მეოთხე ინდიკატორების შესრულება („ბიზნესებისთვის ტრენინგ მოდული შემუშავებულია“; „ბიზნეს ომბუდსმენის აპარატში ბიზნესებისთვის შექმნილია საკონსულტაციო ხაზი“; „ბიზნესისთვის ბიზნესის კეთილსინდისიერების სახელმძღვანელო შექმნილია“) სცილდება საანგარიშო პერიოდს, თუმცა უნდა აღინიშნოს, რომ პასუხისმგებელ უწყებას მესამე ინდიკატორი უკვე შესრულებული აქვს.

მნიშვნელოვანია, ბიზნესომბუდსმენის აპარატის მიერ დონორებთან თანამშრომლობის ფარგლებში გაგრძელდეს მოცემულ აქტივობაზე მუშაობა.

აქტივობა ნაწილობრივ შესრულდა - 50%.

**აქტივობა 9.2.2. საქართველოს ბიზნესომბუდსმენის აპარატის ხელმძღვანელობით TV პროგრამის შექმნა ბიზნესისთვის ცნობიერების ამაღლების და მათთვის მწვავე საკითხების განხილვის მიზნით.**

**პროგრესი:** ურთიერთთანამშრომლობის მემორანდუმის ფარგლებში საქართველოს პირველ არხზე მიმდინარეობს გადაცემა „ბიზნესპარტნიორი.“

სამოქმედო გეგმით მოცემული აქტივობის შესრულების ვადად განსაზღვრულია 2020 წლის მე-4 კვარტალი, თუმცა აქტივობა უკვე შესრულდა.

აქტივობა განხორციელდა – 100%.

|  |
| --- |
| ამოცანა 9.2-ის ქვეშ გათვალისწინებული ორი აქტივობიდან ერთი აქტივობა ბიზნესის წარმომადგენლებისთვის საინფორმაციო საკონსულტაციო მექანიზმის დანერგვასთან დაკავშირებით ნაწილობრივ განხორციელებულია. რაც შეეხება მეორე აქტივობას, ბიზნესისთვის ცნობიერების ამაღლებისა და მათთვის მწვავე საკითხების განხილვის მიზნით საქართველოს ბიზნესომბუდსმენის აპარატის ხელმძღვანელობით TV პროგრამის შექმნას, სრულად განხორციელებულია. ამოცანით განსაზღვრული მიზნის მისაღწევად მნიშვნელოვანია, გაძლიერდეს მუშაობა ბიზნესის კეთილსინდისიერების ამაღლების კუთხით.რეკომენდებულია, სამოქმედო გეგმით განსაზღვრულ ვადებში დასრულდეს მუშაობა ბიზნესებისთვის კეთილსინდისიერების სახელმძღვანელოს შემუშავებაზე.  |

**ამოცანა 9.3. სახელმწიფო წილობრივი მონაწილეობით დაფუძნებული საწარმოების მართვის მექანიზმების გაუმჯობესება**

**აქტივობა 9.3.1. ინვენტარიზაციის შესახებ ბრძანების გამოცემა, საქართველოს რესპუბლიკის ფინანსთა სამინისტროს კოლეგიის 1995 წლის 1 აგვისტოს №12-03 დადგენილებით დამტკიცებული, „ძირითადი საშუალებების, სასაქონლო-მატერიალურ ფასეულობათა, ფულადი საშუალებებისა და ანგარიშსწორებათა ინვენტარიზაციის ჩატარების წესის შესახებ“ დებულების შესაბამისად**

**პროგრესი:**  ქონების ეროვნული სააგენტოს მიერ გამოცემულია „სახელმწიფოს 50%-ზე (სს-ს შემთხვევაში 75%-ზე) მეტი წილობრივი მონაწილეობით მოქმედი საწარმოების ფინანსური ანგარიშგებების, ბიზნეს-გეგმების პროექტებისა და წლიური ანგარიშების შემუშავების, წარმოდგენის, განხილვისა და გამოქვეყნების შესახებ“ ბრძანება.

აქტივობა განხორციელდა - 100%.

**აქტივობა 9.3.2. შედარების უწყისების, ინვენტარიზაციის შედეგების ამსახველი ოქმების, სრულად ამორტიზებული, ხმარებისათვის უვარგისი გრძელვადიანი აქტივების აღწერის, გამოსაყენებლად უვარგისი, ჩამოსაწერი მატერიალურ-სასაქონლო ფასეულობათა აღწერისა და საწარმოთა დებიტორებისა და კრედიტორების შესახებ ინფორმაციის წარმოდგენა**

**პროგრესი:** ინვენტარიზაციის შედეგები უკვე მომზადებულია რამდენიმე საწარმოს მიერ. ამდენად, აქტივობის განხორციელების პროცესი დაწყებულია, თუმცა ჯერ მხოლოდ მცირე ნაწილია შესრულებული. აქტივობის სრულად შესრულებისთვის სამოქმედო გეგმით განსაზღვრულია ვადა - 2019 წლის IVკვარტალი.

აქტივობა ნაწილობრივ შესრულდა - 3%.

**აქტივობა 9.3.3. ინვენტარიზაციის შედეგებიდან გამომდინარე, ფინანსური ანგარიშგების საერთაშორისო სტანდარტების (IFRS) მოთხოვნათა შესაბამისად, ყველა გრძელვადიანი აქტივის გადაფასებისა და დებიტორულ-კრედიტორული დავალიანებების კლასიფიკაციის შესახებ აუდიტორული დასკვნის მომზადების უზრუნველყოფა საწარმოთა მიერ**

**პროგრესი:** აქტივობის განხორციელება დაგეგმილია 2019 წლის მე-4 კვარტალში.

აქტივობის განხორციელება არ დაწყებულა - 0%.

**აქტივობა 9.3.4. ინვენტარიზაციის შედეგების ასახვა წინასწარ და დაზუსტებულ (კანონით განსაზღვრულ შემთხვევებში აუდირებულ) ანგარიშგებებში**

**პროგრესი:** აქტივობის განხორციელება განსაზღვრულია 2020 წელს.

აქტივობის განხორციელება არ დაწყებულა - 0%.

|  |
| --- |
| ამოცანა 9.3-ის ქვეშ გათვალისწინებული ოთხი აქტივობიდან პირველი აქტივობა (ინვენტარიზაციის შესახებ ბრძანების გამოცემა, საქართველოს რესპუბლიკის ფინანსთა სამინისტროს კოლეგიის 1995 წლის 1 აგვისტოს №12-03 დადგენილებით დამტკიცებული, „ძირითადი საშუალებების, სასაქონლო-მატერიალურ ფასეულობათა, ფულადი საშუალებებისა და ანგარიშსწორებათა ინვენტარიზაციის ჩატარების წესის შესახებ“ დებულების შესაბამისად) სრულად შესრულებულია, მეორე აქტივობაზე (შედარების უწყისების, ინვენტარიზაციის შედეგების ამსახველი ოქმების, სრულად ამორტიზებული, ხმარებისათვის უვარგისი გრძელვადიანი აქტივების აღწერის, გამოსაყენებლად უვარგისი, ჩამოსაწერი მატერიალურ-სასაქონლო ფასეულობათა აღწერისა და საწარმოთა დებიტორებისა და კრედიტორების შესახებ ინფორმაციის წარმოდგენა) დაწყებულია მუშაობა და სახეზეა პროგრესი (ნაწილობრივ შესრულება), სამოქმედო გეგმით აქტივობის შესრულების ვადად მითითებულია 2019 წლის მე-4 კვარტალი. მესამე და მეოთხე აქტივობასთან მიმართებით (ინვენტარიზაციის შედეგებიდან გამომდინარე, ფინანსური ანგარიშგების საერთაშორისო სტანდარტების (IFRS) მოთხოვნათა შესაბამისად, ყველა გრძელვადიანი აქტივის გადაფასებისა და დებიტორულ-კრედიტორული დავალიანებების კლასიფიკაციის შესახებ აუდიტორული დასკვნის მომზადების უზრუნველყოფა საწარმოთა მიერ; ინვენტარიზაციის შედეგების ასახვა წინასწარ და დაზუსტებულ (კანონით განსაზღვრულ შემთხვევებში აუდირებულ) ანგარიშგებებში) პროგრესი არ არის, თუმცა აღნიშნული აქტივობების განხორციელება სცდება საანგარიშო პერიოდს.  |

**რეკომენდაციები:**

* მნიშვნელოვანია, კონკურენციის სააგენტოს მიერ გაგრძელდეს სასწავლო მოდულის „კონკურენციის სამართლის საფუძვლები ადმინისტრაციული ორგანოებისათვის“ განხორციელება;
* მნიშვნელოვანია, კონკურენციის სააგენტომ შეიმუშავოს და განახორციელოს სასწავლო კურსი კერძო სექტორის წარმომადგენლებისთვის შესაბამის ვადებში;
* მნიშვნელოვანია, ბიზნესომბუდსმენის აპარატში გაგრძელდეს მუშაობა ბიზნესის წარმომადგენლებისთვის საინფორმაციო-საკონსულტაციო მექანიზმის დანერგვის კუთხით და შეიქმნას მათთვის ტრენინგ-მოდული. ასევე, ბიზნესის კეთილსინდისიერების სახელმძღვანელო შემუშავდეს 2020 წლის ბოლომდე;

# პრიორიტეტი X. ჯანდაცვისა და სოციალური სექტორი

**ამოცანა 10.1. საყოველთაო ჯანმრთელობის დაცვის სახელმწიფო პროგრამის ეფექტიანობისა და გამჭვირვალობის გაზრდა**

**აქტივობა 10.1.1. სამედიცინო მომსახურების შედეგზე ორიენტირებული ანაზღაურების - დიაგნოზთან შეჭიდული ჯგუფების (DRG) მეთოდის დანერგვა**

**პროგრესი:** ევროკავშირისა და ჯანმრთელობის მსოფლიო ორგანიზაციის (ჯანმო) ლუქსემბურგის ხელშეკრულების ფარგლებში, ჯანმოს ექსპერტების ტექნიკური დახმარებით, მომზადდა სამედიცინო მომსახურების შედეგზე ორიენტირებული ანაზღაურების (მ.შ. დიაგნოზთან შეჭიდული ჯგუფების (DRG)) მეთოდის დანერგვის გეგმა. შეძენილ იქნა DRG-ის ლოგიკით სარგებლობის ლიცენზია და პროგრამული უზრუნველყოფა, განხორციელდა მისი ელექტრონული ჯანდაცვის შემთხვევების რეგისტრაციის მოდულში ადაპტირება.[[13]](#footnote-13)

სამედიცინო მომსახურების შედეგზე ორიენტირებული ანაზღაურების თანამედროვე მეთოდის დანერგვისთვის, საპილოტე დაწესებულებებიდან მიმდინარეობს მონაცემების შეგროვება.

აქტივობა ნაწილობრივ შესრულდა - 30%.

|  |
| --- |
| ამოცანა 10.1-ის ქვეშ გათვალისწინებული აქტივობა ნაწილობრივ შესრულდა. აქტივობის შესრულების 3 ინდიკატორიდან სრულად შესრულდა ორი ინდიკატორი, ხოლო მესამე ინდიკატორის შესრულება დაგეგმილია არასაანგარიშო პერიოდში, თუმცა ამოცანით გათვალისწინებული მიზნის მისაღწევად მნიშვნელოვანია სამედიცინო მომსახურების შედეგზე ორიენტირებული ანაზღაურების - დიაგნოზთან შეჭიდული ჯგუფების (DRG) მეთოდის დანერგვა.  |

**ამოცანა 10.2. სათემო ორგანიზაციებში მცხოვრები ხანდაზმულებისა და შშმ პირებისთვის სოციალური სერვისების ხარისხის გაუმჯობესება მომსახურების სტანდარტებისა და მონიტორინგის მექანიზმის დახვეწის გზით**

**აქტივობა 10.2.1. სადღეღამისო სპეციალიზებულ დაწესებულებებში შეზღუდული შესაძლებლობის მქონე პირთა და ხანდაზმულთა მომსახურების ახალი სტანდარტის დამტკიცება**

**პროგრესი:** "სათემო ორგანიზაციებში მომსახურებით უზრუნველყოფის ქვეპროგრამაში" დამატებული კომპონენტის (შშმ პირთა საოჯახო ტიპის დამოუკიდებელი ხელშემწყობი კომპონენტის დამატებით), საჭირო გახდა მოქმედი სტანდარტის მოდიფიცირება აღნიშნული მიმართულების სწორი შეფასებისა და ხარისხის განსაზღვრის მიზნით. გარდა აღნიშნულისა, მინისტრის N 01-48/ნ ბრძანებით დაიხვეწა ზოგადად სტანდარტი და გასწორდა არსებული ხარვეზები.[[14]](#footnote-14)

აქტივობა განხორციელდა- 100%.

**აქტივობა 10.2.2. სადღეღამისო სპეციალიზებულ დაწესებულებებში შეზღუდული შესაძლებლობის მქონე პირთა და ხანდაზმულთა მომსახურების ხარისხზე მონიტორინგის განხორციელება და მიღებული შედეგების შემდგომი ანალიზის საფუძველზე რეკომენდაციების მომზადება**

**პროგრესი:** მოდიფიცირებული სტანდარტის ძალაში შესვლის შემდგომ, განხორციელდა 4 სათემო ორგანიზაციაში მონიტორინგი, მომსახურებების სტანდარტთან შესაბამისობის დადგენის მიზნით.

მიმდინარეობს სათემო ორგანიზაციების ქვეპროგრამის გეგმიური შემოწმება (მონიტორინგის განხორციელება ახალი ბრძანების საფუძველზე) მოთხოვნილი მინიმალური რაოდენობის ათვისების შემდგომ, მოხდება მოპოვებული ინფორმაციის ანალიზი და რეკომენდაციების მომზადება სამართლებრივი ცვლილებების განხორცილების მიზნით.[[15]](#footnote-15)

აქტივობა ნაწილობრივ შესრულდა - 18%.

|  |
| --- |
| ამოცანა 10.2-ის ქვეშ გათვალისწინებულია ორი აქტივობა, რომელთაგან ერთი აქტივობა სრულად შესრულდა, ხოლო მეორე - ნაწილობრივ 10.2.1 აქტივობაში გათვალისწინებულია ერთი ინდიკატორი, რომელიც სრულად შესრულდა. 10.2.2. აქტივობით გათვალისწინებულია 2 ინდიკატორი, რომელთა შესრულებაც საანგარიშო პერიოდში გათვალისწინებული არ არის, თუმცა პროგრესი სახეზეა და მიმდინარეობს მუშაობა ამოცანით განსაზღვრული მიზნის შესასრულებლად.  |

**რეკომენდაციები:**

* დაინერგოს სამედიცინო მომსახურების შედეგზე ორიენტირებული ანაზღაურების, მ.შ. დიაგნოზთან შეჭიდული ჯგუფების (DRG) მეთოდი სტაციონარულ დაწესებულებებში;
* გაგრძელდეს სპეციალიზებული დაწესებულებების მონიტორინგი და შემუშავდეს შესაბამისი რეკომენდაციები.

# პრიორიტეტი XI. პოლიტიკური კორუფცია

**ამოცანა 11.1. კორუფციის პრევენციის ხელშეწყობა კანონმდებლობის დახვეწის გზით**

**აქტივობა 11.1.1. საქართველოს საარჩევნო კოდექსისა და მოქალაქეთა პოლიტიკური გაერთიანებების შესახებ ორგანული კანონის ჰარმონიზაცია და სრულყოფა**

**პროგრესი:** მომზადებულია საარჩევნო კანონმდებლობისა და მოქალაქეთა პოლიტიკური გაერთიანებების შესახებ კანონში ცვლილებები. მომზადებულ ცვლილებებზე პირველი შეხვედრა პარლამენტთან შედგა, შეხვედრები უნდა გაგრძელდეს ოქტომბერში.

აქტივობა ნაწილობრივ შესრულდა - 25%.

**აქტივობა 11.1.2. ყველა სახის ადმინისტრაციული რესურსის არასათანადო გამოყენების თავიდან აცილების მიზნით შესაბამისი კანონმდებლობის დახვეწა**

**პროგრესი:** GRECO-სა და OECD-ის მესამე რაუნდის შეფასებებთან და რეკომენდაციებთან[[16]](#footnote-16) (ყველა სახის ადმინისტრაციული რესურსის არასათანადო გამოყენების პრევენციის მიზნით საკანონმდებლო ბაზის დახვეწა) საქართველოს კანონმდებლობის შესაბამისობაში მოყვანის მიზნით მიმდინარეობს მუშაობა კანონპროექტზე. ასევე, პოზიციები კანონმდებლობის დახვეწასთან დაკავშირებით გაჟღერდა საარჩევნო კანონმდებლობის დახვეწის მიზნით გამართულ სამუშაო შეხვედრაზე.

აქტივობა ნაწილობრივ შესრულდა - 25 %.

|  |
| --- |
| ამოცანა 11.1-ით გათვალისწინებული აქტივობები 11.1.1 და 11.1.2 ნაწილობრივ შესრულდა. აქტივობა 11.1.1-ით გათვალისწინებულია ერთი ინდიკატორი, რომელიც ნაწილობრივ შესრულდა. ასევე, აქტივობა 11.1.2-ით გათვალისწინებულია ერთი ინდიკატორი, რომელიც ასევე, ნაწილობრივ არის შესრულებული. აქტივობებით გათვალისწინებული ინდიკატორების შესრულება საანგარიშო პერიოდში გათვალისწინებული არ არის, თუმცა მიმდინარეობს კანონპროექტზე მუშაობა ამოცანით დასახული მიზნის, სამართლებრივი ბაზის ერთგვაროვნების უზრუნველსაყოფად. |

**რეკომენდაციები:**

* გაგრძელდეს კონსულტაციები საარჩევნო კანონმდებლობის დახვეწასთან დაკავშირებით;
* საკანონმდებლო პროექტები წარედგინოს საქართველოს პარლამენტს დასამტკიცებლად.

# პრიორიტეტი XII. თავდაცვის სექტორი

**ამოცანა 12.1. ბიუჯეტის დაგეგმვისა და აღსრულების გაუმჯობესება**

**აქტივობა 12.1.1. რესურსების მართვის სისტემის ინსტიტუციონალიზაციის მიზნით მისი ფინანსური მართვისა და კონტროლის სისტემასთან შესაბამისობაში მოყვანა**

**პროგრესი:** საქართველოს თავდაცვის სამინისტრომ შეიმუშავა 2019 წლის თავდაცვის პროგრამების სახელმძღვანელო. იგი მოიცავს ფინანსური ინფორმაციის ანალიზს პროგრამის ხელმძღვანელების მიერ თავდაცვის პროგრამების შემუშავების მხარდასაჭერად, რაც გულისხმობს როგორც გასული წლების სტატისტიკას, ასევე სამომავლო წლების საპროგნოზო მაჩვენებლებს. რაც შეეხება საფინანსო-სააღრიცხვო პოლიტიკის შემუშავების პროცესს, ის მოიცავს სასწავლო კურსების ჩატარებას მოსამსახურეებისათვის, რაც ასევე მნიშვნელოვანია, რომ განხორციელდეს სამოქმედო გეგმით დადგენილ ვადებში.

აქტივობა ნაწილობრივ შესრულდა - 45%.

**აქტივობა 12.1.2. თავდაცვის სამინისტროს ერთიანი ელექტრონული სისტემის შექმნა**

**პროგრესი:** აქტივობის შედეგის სამივე ინდიკატორი პასუხისმგებელმა უწყებამ მეტწილად შეასრულა. კერძოდ, პირველი ინდიკატორის შესაბამისად თავდაცვის სამინისტროში დაინერგა ერთიანი ელექტრონული სისტემის ადამიანური რესურსების მართვის მოდული, ქვედანაყოფის ორგანიზებისა და აღჭურვის ცხრილების ელექტრონული პროგრამის (TOE) შემუშავება დასრულებულია. ამ ეტაპზე მიმდინარეობს აღნიშნული მოდულების გადაბმის პროცესი, ასევე დასრულებულია ფინანსური მართვის კომპონენტის (payroll) ტექნიკური დავალება. რაც შეეხება აქტივობის შედეგის მეორე ინდიკატორს, შესყიდვების პროცესების ავტომატიზაციის მიზნით შემუშავდა ხელშეკრულებების მართვის ელექტრონული სისტემა, მიმდინარეობს ტესტირება და ხარვეზების გასწორება. მესამე ინდიკატორის შესრულება დაწყებულია, კერძოდ, ერთიანი ელექტრონული სისტემის ლოჯისტიკური პროგრამის მარაგების მართვის ძირითადი მოდულის (კლასი VII) ტექნიკური დავალების შემუშავება დასრულებულია და მიმდინარეობს პროგრამული უზრუნველყოფის შემუშავება.

აქტივობა მეტწილად შესრულდა - 80%.

|  |
| --- |
| უნდა აღინიშნოს, რომ ამოცანა 12.1-ის ქვეშ გათვალისწინებული 2 აქტივობიდან ერთი - თავდაცვის სამინისტროს ერთიანი ელექტრონული სისტემის შექმნა - მეტწილად შესრულდა, ხოლო მეორესთან მიმართებით დაწყებულია მუშაობა და სახეზეა პროგრესი თავდაცვის პროგრამების სახელმძღვანელოს შემუშავების სახით, შესაბამისად, ეს უკანასკნელი შეფასდა როგორც ნაწილობრივ შესრულებული. ამასთან, ბიუჯეტის დაგეგმვისა და აღსრულების გაუმჯობესების მიზნით მნიშვნელოვანია რესურსების მართვის სისტემის ფინანსური მართვისა და ფინანსური კონტროლის სისტემებთან სრულ შესაბამისობაში მოყვანა, რათა მიღწეულ იქნეს ამოცანით განსაზღვრული მიზანი. |

**ამოცანა 12.2. თავდაცვის სისტემის პერსონალის ცნობიერების ამაღლება ანტიკორუფციული სწავლების გაძლიერების გზით**

**აქტივობა 12.2.1. კეთილსინდისიერების ამაღლებისა და კორუფციული რისკების შემცირების შესახებ ტრენინგების ჩატარება**

**პროგრესი:** აქტივობის შედეგის 3 ინდიკატორიდან სრულად შესრულდა მხოლოდ ერთი, კერძოდ, დიდი ბრიტანეთის თავდაცვის სამინისტროს მხარდაჭერით ჩატარდა "კეთილსინდისიერების ამაღლებისა და კორუფციული რისკების შემცირების კურსი"; რაც შეეხება დანარჩენ 2 ინდიკატორს, გადასროლის წინა ანტიკორუფციული სწავლება წლის ბოლომდე ჩატარდება 800 სამხედრო მოსამსახურისათვის, ასევე, თავდაცვის სამინისტრო გეგმავს ტრენერებისათვის ტრენინგის ჩატარებას 2020 წლის მეორე კვარტალში.

აქტივობა ნაწილობრივ შესრულდა - 40%.

**აქტივობა 12.2.2. კორუფციის რისკის შეფასების მექანიზმების შემუშავება და დანერგვა**

**პროგრესი:** აქტივობის შედეგის პირველი ინდიკატორის შესრულება, რომელიც გულისხმობს კეთილსინდისიერების ამაღლებისა და ანტიკორუფციული გარემოს მონიტორინგის საბჭოს მუშაობისათვის სტანდარტული პროცედურების, მათ შორის, რისკების შეფასების მექანიზმების, შემუშავებას, თავდაცვის სამინისტრომ დაიწყო და გაიზიარა საბჭოს მუშაობისათვის სტანდარტული პროცედურების შეფასების ბრიტანული გამოცდილება, დაგეგმილია შესაბამისი პროცედურების შემუშავება. ასევე, მეორე ინდიკატორთან დაკავშირებით, იგეგმება თაღლითობისა და კორუფციის რისკების თვითშეფასების სტანდარტული პროცედურის შემუშავება და განხორციელება.

აქტივობა ნაწილობრივ შესრულდა - 10%.

|  |
| --- |
| უნდა აღინიშნოს, რომ ამოცანა 12.2-ის ქვეშ გათვალისწინებული ორივე აქტივობა - კეთილსინდისიერების ამაღლებისა და კორუფციული რისკების შემცირების შესახებ ტრენინგების ჩატარება და კორუფციის რისკის შეფასების მექანიზმების შემუშავება/დანერგვა - ნაწილობრივ შესრულებულია ამდენად, მნიშვნელოვანია ცნობიერების ამაღლების მიზნით დაგეგმილი ყველა აქტივობა განხორციელდეს დადგენილ ვადებში. |

**ამოცანა 12.3. თავდაცვის სფეროში შესყიდვების მიმართულებით კორუფციული რისკების შემცირება**

**აქტივობა 12.3.1. შესყიდვების დაგეგმვისა და ადმინისტრირების გაუმჯობესება**

**პროგრესი:** თავდაცვის სფეროში სახელმწიფო საიდუმლოებად განსაზღვრული ნუსხის გადასინჯვისა და მასში შესაბამისი ცვლილებების განხორციელებასთან დაკავშირებით რეკომენდაციების შემუშავების მიზნით, საქართველოს თავდაცვის მინისტრის 2017 წლის 14 თებერვლის N127 ბრძანებით შეიქმნა სამუშაო ჯგუფი, რომელმაც შეიმუშავა რეკომენდაციები საქართველოს მთავრობის N507 2015 წლის 24 სექტემბრის დადგენილებასთან დაკავშირებით. საქართველოს თავდაცვის სამინისტროს ინიცირებით, საქართველოს მთავრობის 2019 წლის 12 თებერვლის N222 განკარგულებით შეიქმნა უწყებათაშორისი კომისია სახელმწიფო თავდაცვისა და უსაფრთხოების სფეროში სახელმწიფო შესყიდვის შესახებ საკანონმდებლო ბაზის შემუშავების მიზნით გასატარებელი ღონისძიებების თაობაზე.

სამდივნო მიიჩნევს, რომ უწყების მიერ გადაიდგა ნაბიჯები საიდუმლოებად განსაზღვრული ნუსხის გადასინჯვისა და სახელმწიფო შესყიდვების საკანონმდებლო ბაზის გადასინჯვის მიმართულებით სამუშაო ჯგუფისა და უწყებათაშორისი კომისიის შექმნის მეშვეობით. მიუხედავად ამისა, უნდა აღინიშნოს, რომ სამუშაო ჯგუფის შექმნა განხორციელდა საანგარიშო პერიოდის მიღმა, 2017 წელს, ამასთან გრიფით "საიდუმლო" საქონლისა და მომსახურების შესყიდვების გამჭვირვალობის მაჩვენებლის შეფასება ამ ეტაპზე ვერ მოხდება, ვინაიდან შემუშავებული რეკომენდაციების საკანონმდებლო ბაზაში იმპლემენტაცია ჯერ არ განხორციელებულა. რაც შეეხება ნატოსა და ევროკავშირის წევრი ქვეყნების გამოცდილების გათვალისწინებით თავდაცვისა და უსაფრთხოების სფეროს შესყიდვების საკანონმდებლო ბაზის პროექტის შემუშავებას, აღნიშნული ღონისძიება საწყის ეტაპზეა და საჭიროებს მუშაობის გაგრძელებას.

აქტივობა ნაწილობრივ შესრულდა - 45%.

|  |
| --- |
| ამოცანა 12.3-ის ფარგლებში გათვალისწინებულ აქტივობასთან მიმართებით პროგრესი განხორციელდა, თუმცა აუცილებელია გადაიდგას ქმედითი ნაბიჯები თავდაცვის სფეროში შესყიდვების მიმართულებით კორუფციული რისკების შემცირების მისაღწევად. |

**რეკომენდაციები:**

* მნიშვნელოვანია, თავდაცვის სამინისტრომ უზრუნველყოს ბიუჯეტის დაგეგმვისა და აღსრულების სისტემისა და ფინანსური მართვისა და კონტროლის სისტემის პრაქტიკაში დანერგვა;
* მნიშვნელოვანია, თავდაცვის სამინისტრომ გააგრძელოს კეთილსინდისიერების შესახებ ცნობიერების ამაღლების მიზნით სწავლებები;
* მნიშვნელოვანია, ქმედითი ნაბიჯები გადაიდგას გადაუდებელი და საიდუმლო შესყიდვების მაჩვენებელის მინიმუმამდე დაყვანის მიზნით;

# პრიორიტეტი XIII. სპორტის სფერო

**ამოცანა 13.1. სპორტული ორგანიზაციების გაძლიერება კორუფციისგან თავისუფალი სპორტული გარემოს უზრუნველყოფის მიზნით**

**აქტივობა 13.1.1. საქართველოს განათლების, მეცნიერების, კულტურისა და სპორტის სამინისტროს მიერ აღიარებულ 5-მდე სპორტულ ორგანიზაციაში სპორტული შეჯიბრების მანიპულაციებზე პასუხისმგებელი პირის/სტრუქტურული ერთეულის დანერგვის უზრუნველყოფა**

**პროგრესი:** აქტივობის შესრულება არ დაწყებულა. აქტივობისგანხორციელება დაგეგმილია 2020 წლის IV კვარტალში.

აქტივობის განხორციელება არ დაწყებულა - 0%.

**ამოცანა 13.2. სპორტის სფეროში მანიპულაციებთან ბრძოლის მიზნით ევროსაბჭოს სტანდარტებთან შესაბამისი სახელმწიფო პოლიტიკის განვითარება**

**აქტივობა 13.2.1. "სპორტული შეჯიბრებების მანიპულაციების შესახებ" ევროპის საბჭოს კონვენციის რატიფიკაციის საკითხის ინიცირება**

**პროგრესი:** აქტივობის შესრულება არ დაწყებულა. აქტივობის განხორციელება დაგეგმილია 2020 წლის IV კვარტალში.

აქტივობის განხორციელება არ დაწყებულა - 0%.

**აქტივობა 13.2.2. "სპორტული შეჯიბრებების მანიპულაციების შესახებ" ევროპის საბჭოს კონვენციის რატიფიკაციის მიზნით საკანონმდებლო ცვლილებების მთავრობისთვის წარდგენა**

**პროგრესი:** აქტივობის განხორციელება დაგეგმილია 2020 წლის IV კვარტალში.

აქტივობის განხორციელება არ დაწყებულა - 0%.

# პრიორიტეტი XIV. ინფრასტრუქტურული პროექტები

**ამოცანა 14.1. ინფრასტრუქტურული პროექტების განხორციელების გამჭვირვალობისა და საზოგადოების ინფორმირებულობის გაზრდა ელექტრონული სერვისების განვითარების გზით**

**აქტივობა 14.1.1. 17 ელექტრონული სერვისის დანერგვა საქართველოს მუნიციპალიტეტებში, გამჭირვალობის და მუნიციპალიტეტების მუშაობის ეფექტურობის გაზრდის მიზნით (პროგრამის განხორციელება გულისხმობს ნაწილი სერვისების ინტერაქტიულ რუკაზე ასახვას, მაგ. გეო სივრცითი მონაცემების მართვის სისტემის არსებობა მუნიციპალიტეტების დონეზე)**

**პროგრესი:** მუნიციპალური სერვისების განვითარების სააგენტო (MSDA) საქართველოს რეგიონული განვითარებისა და ინფრასტრუქტურის სამინისტროსთან და მუნიციპალური განვითარების ფონდთან მჭიდრო თანამშრომლობის ფარგლებში, 2019-2021 წლების განმავლობაში უზრუნველყოფს მუნიციპალიტეტებში ელექტრონული სერვისების დანერგვისა და განვითარების მიზნით შესაბამისი რეფორმის ჩატარებას.

აღნიშნული აქტივობის შესრულებას განსაზღვრავს 2 ინდიკატორი, საქართველოს რეგიონული განვითარებისა და ინფრასტრუქტურის სამინისტროს 2019-2020 წლების სამუშაო გეგმის შემუშავება და ელექტრონულ სისტემაში, სადაც მოხდება სერვისების ინტერაქტიულ რუკაზე ასახვა, მაგ. გეო სივრცითი მონაცემების მართვის სისტემის არსებობა მუნიციპალიტეტების დონეზე, რეგისტრირებული მომხმარებლების რაოდენობა.

აღნიშნული შესრულების მიზნით, 2019 წლის 16 აგვისტოს გაფორმდა ხელშეკრულება მუნიციპალური განვითარების ფონდსა და მუნიციპალური სერვისების განვითარების სააგენტოს (MSDA) შორის.

2019 წლის 21 აგვისტოს შემუშავებულია სამუშაოების გეგმა-გრაფიკი, რომელშიც აღწერილია პროექტის შესრულების ვადები და ეტაპები.

22 აგვისტოს წარმოდგენილი სამუშაოების გეგმა-გრაფიკის საფუძველზე MSDA-ს გადაერიცხა 900 000 ლარი პირველი ტრანშის სახით.

2019 წლის 16 აგვისტოს გაფორმებული ხელშეკრულების საფუძველზე დაიწყო ელექტრონული სერვისის დანერგვის პროცესის განხორციელება. აქტივობა უნდა განხორციელდეს 2019 წლის IV-2020 წლის I კვარტლებში.

აქტივობა ნაწილობრივ შესრულდა - 50%.

**აქტივობა 14.1.2. დაგეგმილი, მიმდინარე და დასრულებული ინფრასტრუქტურული პროექტების შესახებ ინფორმაციის განთავსება სამინისტროს განახლებულ ვებ პლატფორმაზე build.gov.ge, რომელიც მოიცავს პროექტების შერჩევის, დაფინანსების, მათი განმახორციელებლების და ა. შ. შესახებ ინფორმაციას და რომელიც საზოგადოების მიერ პროექტების განხორცილების პროცესის მონიტორინგის საშუალებას იძლევა**

**პროგრესი:**ამჟამად ვებ-პლატფორმაზე build.gov.ge განთავსებულია ინფორმაცია იმ პროექტების შესახებ, რომლებსაც ახორციელებს საქართველოს საავტომობილო გზების დეპარტამენტი, სსიპ - მუნიციპალური განვითრების ფონდი, შპს - საქართველოს გაერთიანებული წყალმომარაგების კომპანია, შპს - საქართველო მყარი ნარჩენების მართვის კომპანია (ჯამურად 204 პროექტი). პლატფორმაზე განთავსებულია ინფორმაცია დაგეგმილ და მიმდინარე მსხვილმასშტაბიანი პროექტების შესახებ.

აღსანიშნავია, რომ სამინისტრო მუშაობს ახალი პლატფორმის შექმნაზე, რომელიც სრულად ჩაანაცვლებს build.gov.ge-ს. ახალი პლატფორმა შეიქმნება USAID-ის დახმარებით. მომზადებულია ტექნიკური დავალება და მიმდინარეობს პლატფორმის შემუშავება. ახალი პლატფორმით მოქალაქეებს რეალურ დროში მიეწოდებათ უფრო დეტალური ინფორმაცია პროექტების შესახებ.

აღნიშნული აქტივობის შესრულება დაგეგმილია 2020 წლის ბოლოს.

აქტივობის განხორციელება არ დაწყებულა - 0%.

**აქტივობა 14.1.3. სტიქიის სალიკვიდაციო სამუშაოების განხორციელების შესახებ საინფორმაციო ბაზის მომზადება, მიმდინარე/დასრულებულ სამუშაოებზე და ამ ბაზის საჯაროდ გამოქვეყნება**

**პროგრესი:**მიმდინარეობს სახელმძღვანელო დოკუმენტის დამუშავება, რომელიც განთავსდება სამინისტროს ვებგვერდზე. ამოღებულია ინფორმაცია 2018-2019 წლებში განხორციელებული/მიმდინარე სტიქიის ლიკვიდაციისა და პრევენციის სამუშაოების ღონისძიებების შესახებ რეგიონების მიხედვით.

აღნიშნული ღონისძიება უნდა განხორციელდეს 2019 წლის IV კვარტალში.

აქტივობის განხორციელება არ დაწყებულა - 0%.

|  |
| --- |
| უნდა აღინიშნოს, რომ ამოცანა 14.1.-ის ქვეშ გათვალისწინებული 3 აქტივობიდან ერთი ნაწილობრივ შესრულდა. ამოცანით გათვალისწინებული მიზნის მისაღწევად, გაფორმდა ხელშეკრულება მუნიციპალური განვითარების ფონდსა და მუნიციპალური სერვისების განვითარების სააგენტოს (MSDA) შორის. გაფორმებული ხელშეკრულების საფუძველზე დაიწყო ელექტრონული სერვისის დანერგვის პროცესის განხორციელება. აქტივობა უნდა შესრულდეს 2019 წლის IV-2020 წლის I კვარტლებში, ხოლო მეორე და მესამე აქტივობების დასრულება დაგეგმილია 2020 წლის ბოლოს.  |

**რეკომენდაციები:**

* პროექტის ფარგლებში მოხდეს მუნიციპალიტეტების შეფასება, მოდულების ადაპტაცია/შემუშავება და დანერგვა;
* რეფორმის ფარგლებში მუნიციპალიტეტების თანამშრომლებს ჩაუტარდეთ შესაბამისი ტრენინგები;
* დროულად შემუშავდეს ახალი პლატფორმა და განთავსდეს ინფორმაცია დაგეგმილი, მიმდინარე და დასრულებული ინფრასტრუქტურული პროექტების შესახებ;
* საინფორმაციო ბაზის მომზადების მიზნით, განახლდეს ინფორმაცია სტიქიის სალიკვიდაციო სამუშაოების შესახებ.

# პრიორიტეტი XV. მარეგულირებელ ორგანოები

**ამოცანა 15.1. თანამშრომელთა შეფასების სისტემის ობიექტურობისა და გამჭვირვალობის უზრუნველყოფა**

**აქტივობა 15.1.1. თანამშრომელთა შეფასების სისტემის დანერგვა პერფორმანსის ძირითადი ინდიკატორების (KPI) მეშვეობით**

**პროგრესი:** თანამშრომელთა შეფასების სისტემა კომისიაში დანერგილია და ფუნქციონირებს საპილოტე რეჟიმში, თუმცა, წელიწადთან მიმართებაში პროგრესი შეადგენს 50%-ს გამომდინარე იქიდან, რომ წლის მანძილზე შეფასება უნდა განხორციელდეს ორჯერ, 6 თვიანი ინტერვალებით. შესაბამისად, პირველი შეფასება განხორციელდა ივნისის თვეში, ხოლო 2019 წლის მეორე შეფასება დაგეგმილია დეკემბრის თვისთვის.

გამოწვევად რჩება თანამშრომელთათვის ახალი შეფასების სისტემის საფუძველზე ინდივიდუალური განვითარების გეგმების შემუშავება.

აქტივობა ნაწილობრივ შესრულდა - 50%.

|  |
| --- |
| ამოცანის შესრულების მიზნით ძირითადი ინდიკატორების მეშვეობით თანამშრომელთა შეფასება მიმდინარე წელს ერთხელ უკვე განხორციელდა და იგეგმება მეორე შეფასებაც, რაც ნიშნავს იმას, რომ აქტივობა ნაწილობრივ შესრულებულია. მნიშვნელოვანია, რომ შეფასების მეორე ეტაპმა მოიცვას ყველა თანამშრომელი, რომელიც აქამდე ახალი სისტემით არ შეფასებულა და ყველასთვის მოხდეს ინდივიდუალური განვითარების გეგმების შედგენა. |

**ამოცანა 15.2. საქართველოს კომუნიკაციების ეროვნული კომისიისა და მასთან არსებული კომუნიკაციების ომბუდსმენის სამსახურების საქმიანობის შესახებ ცნობიერების ამაღლება**

**აქტივობა 15.2.1. საჯარო ინფორმაციის, ასევე აქტუალურ თემებზე საინფორმაციო სტატიების დამუშავება დარგის შესაბამის სპეციალისტებთან თანამშრომლობით და მათი გამოქვეყნება**

**პროგრესი:** მომხმარებელთა ინტერესების საზოგადოებრივი დამცველის სამსახურის მიერ იმართება საინფორმაციო ხასიათის შეხვედრები, რის თაობაზეც ინფორმაცია თავსდება სამსახურის Facebook-ისა და ოფიციალური ვებგვერდის მეშვეობით. ასევე, სამსახურის საქმიანობა გაშუქებულ იქნა ტელევიზიის საშუალებით.[[17]](#footnote-17)

აქტივობა ნაწილობრივ შესრულდა -25%

**აქტივობა 15.2.2. პროექტის „იცნობდე შენს უფლებებს კომუნიკაციებში“ განხორციელება**

**პროგრესი:** აღსანიშნავია მარეგულირებელ კომისიებთან არსებული საზოგადოებრივი დამცველების აპარატების მიერ მომხმარებელთა უფლებების დაცვისა და ცნობიერების ამაღლების მიზნით მოსახლეობას, სტუდენტებსა და მედიასაშუალებებთან გამართული შეხვედრები. ამ მიმართულებით მიმდინარეობს პროექტი „იცნობდე შენს უფლებებს კომუნიკაციებში“. კერძოდ, საინფორმაციო ხასიათის შეხვედრები გაიმართა: შუახევის, ხულოს, ბოლნისის, რუსთავის, მცხეთის მუნიციპალიტეტებში.[[18]](#footnote-18)

აქტივობა ნაწილობრივ შესრულდა - 30%.

|  |
| --- |
| საქართველოს კომუნიკაციების ეროვნული კომისიისა და მასთან არსებული კომუნიკაციების ომბუდსმენის სამსახურების საქმიანობის შესახებ ცნობიერების ამაღლების მიზნით 15.2 ამოცანით განსაზღვრული ორივე აქტივობა განხორციელდა ნაწილობრივ. ამასთან, მნიშვნელოვანია გაგრძელდეს აღნიშნულზე აქტიური მუშაობა. |

**ამოცანა 15.3. მომხმარებელთა ინტერესების საზოგადოებრივი დამცველის (ენერგოომბუდსმენი) სამსახურის გაძლიერება საკანონმდებლო ცვლილებების განხორციელებისა და უწყების საქმიანობის გამჭვირვალობის გაზრდის გზით**

**აქტივობა 15.3.1. ენერგოომბუდსმენის სამსახურის ბიუჯეტის დამოუკიდებლობის უზრუნველყოფის მიზნით საკანონმდებლო ცვლილებების მომზადება**

**პროგრესი:** საკანონმდებლო ცვლილებებთან დაკავშირებით მიმდინარეობს კონსულტაციები. პასუხისმგებელი უწყების განმარტებით, რაიმე კონკრეტული ნაბიჯი ამ კუთხით არ გადადგმულა.

აქტივობა ნაწილობრივ შესრულდა - 20%.

**აქტივობა 15.3.2. ენერგოომბუდსმენის სამსახურის ადამიანური რესურსების მართვის სისტემის განვითარების მიზნით საკანონმდებლო ცვლილებების მომზადება**

**პროგრესი:** საკანონმდებლო ცვლილებებთან დაკავშირებით მიმდინარეობს კონსულტაციები. პასუხისმგებელი უწყების განმარტებით, რაიმე კონკრეტული ნაბიჯი ამ კუთხით არ გადადგმულა.

აქტივობა ნაწილობრივ შესრულდა - 20%.

**აქტივობა 15.3.3. პროექტის „მოძრავი ოფისი“ განხორციელება**

**პროგრესი:** 2019 წლის I-II კვარტალში ენერგოომბუდსმენის სამსახურის მიერ მომხმარებელთა ცნობიერების ამაღლების მიზნით ჩატარდა შეხვედრები ქ. თიანეთში, აგრეთვე ქ. წნორსა და ქ. რუსთავში. აქცია „მოძრავი ოფისის“ ფარგლებში გაიმართა შეხვედრები მომხმარებლებთან გურიის რეგიონში: ოზურგეთის, ჩოხატაურისა და ლანჩხუთის მუნიციპალიტეტებში. აღნიშნულ შეხვედრებზე მომხმარებლებმა მიიღეს სრულყოფილი ინფორმაცია ენერგოომბუდსმენის უფლებამოსილებისა და მისი სამსახურის საქმიანობის შედეგების შესახებ.[[19]](#footnote-19)

აქტივობა მეტწილად შესრულდა - 70%.

|  |
| --- |
| უნდა აღინიშნოს, რომ ამოცანა 15.3-ის ქვეშ გათვალისწინებული სამივე აქტივობის შესრულება დაწყებულია და სახეზეა პროგრესი. აქედან გამომდინარე, სამივე აქტივობა ნაწილობრივ შესრულებულია, მაგრამ მნიშვნელოვანია ამოცანის სრულად შესრულების მიზნით ყველა აქტივობა განხორციელდეს დადგენილ ვადებში. |

**რეკომენდაციები:**

* მნიშვნელოვანია, კომუნიკაციების ეროვნული კომისიის აპარატის თანამშრომელთა შეფასების გამჭირვალე და ობიექტური სისტემის დანერგვაზე მუშაობის გაგრძელება. აღნიშნული მიმართულებით მიზანშეწონილია, გაიზარდოს იმ თანამშრომელთა პროცენტული წილი, რომელთა მიმართაც განხორციელდა ადმინისტრაციული ქმედება (დაწინაურება, გადაყვანა, გათავისუფლება) შეფასების ახალი სისტემის შედეგად;
* მიზანშეწონილია, მარეგულირებელმა ორგანოებმა გააგრძელონ ღონისძიებების განხორციელება კომისიებში მიმდინარე პროცესების გამჭირვალობის უზრუნველყოფისა და პროაქტიულად გამოსაქვეყნებელი ინფორმაციის ხელმისაწვდომობის მიზნით;
* მიზანშეწონილია, მარეგულირებელმა ორგანოებმა გააგრძელონ ღონისძიებების განხორციელება მომხმარებელთა ცნობიერების ამაღლების მიმართულებით.

# პრიორიტეტი XVI. მუნიციპალიტეტები

**ამოცანა 16.1. მუნიციპალიტეტებში ელექტრონული სერვისების ხელმისაწვდომობის გაუმჯობესების მიზნით, მუნიციპალიტეტებში ელექტრონული სერვისების ეტაპობრივი განვითარება**

**აქტივობა 16.1.1. მუნიციპალიტეტებში დასანერგი ელექტრონული სერვისების ანალიზი**

**პროგრესი:** 2019 წელს აღნიშნულ საკითხთან დაკავშირებით გაიმართა შეხვედრები დაინტერესებულ მხარეებთან, მათ შორის რეგიონებში, რეგიონული განვითარების და ინფრასტრუქტურის სამინისტროს წარმომადგენლებსა და მუნიციპალიტეტების წარმომადგენლებს შორის. ასევე, თბილისში გაიმართა (i) შემაჯამებელი შეხვედრა მუნიციპალიტეტების მერებთან და (ii) შემაჯამებელი ღონისძიება, რომელსაც რეგიონული განვითარების და ინფრასტრუქტურის მინისტრმა უმასპინძლა. შეხვედრების ნაწილს ასევე ესწრებოდნენ მსოფლიო ბანკის, შვეიცარიის განვითარებისა და თანამშრომლობის სააგენტოსა (Swiss Agency for Development and Cooperation) და მუნიციპალური განვითარების ფონდის წარმომადგენლები.

2019 წელს შემუშავდა მუნიციპალიტეტებში დასანერგი საბოლოო მოდულების/სერვისების სია[[20]](#footnote-20) და 2019 წლის აგვისტოში შემუშავდა 2019-2021 წლების სამოქმედო გეგმა.[[21]](#footnote-21)

|  |  |  |
| --- | --- | --- |
| **#** | **მოდულის სახელწოდება** |  |
| 1 | HR - ადამიანური რესურსების მართვა |  |
| 2 | ელექტრონული კანცელარია |  |
| 3 | work-flow -ს მოდული (ელექტრონული დოკუმენტ-ბრუნვა) |  |
| 4 | ონლაინ განცხადებები |  |
| 5 | სივრცითი მოწყობის მართვის სისტემა ინტერაქტიული რუკა |  |
| 6 | საკრებულოს საქმისწარმოება |  |
| 7 | პროექტების ციკლის მართვა (ინფრასტრუქტურული ობიექტების მართვა)  |  |
| 8 | მოქალაქის დახმარება |  |
| 9 | იდეა მერს |  |
| 10 | უფასო სასადილოების ბენეფიციართა მართვა |  |
| 11 | პარკირების მართვა |  |
| 12 | ტაქსების აღრიცხვიანობა და მონიტორინგი |  |
| 13 | სოციალური და ჯანდაცვის პროგრამების მართვა |  |
| 14 | მუნიციპალური კალენდარი |  |
| 15 | დასუფთავება და ნარჩენების მართვა |  |
| 16 | აქტივების მართვა  |  |
| 17 | სივრცითი მოწყობის მართვის სისტემა სარეკრეაციო ტერიტორიები |  |

აქტივობა განხორციელდა- 100%.

**აქტივობა 16.1.2. მუნიციპალური მოსაკრებლების ელექტრონული სისტემის შემუშავება**

**პროგრესი:** ქუთაისის მუნიციპალიტეტის მერიის მიერაღნიშნული სერვისის დასანერგად უკვე განხორციელებულია სამუშაოები, გაეროს განვითარების პროგრამის ხელშეწყობით. მიმდინარეობს მუშაობა უშუალოდ ვებგვერდის მეშვეობით ადგილობრივი მოსაკრებლებისა და ჯარიმების გადახდის შესაძლებლობაზე. შესაბამისი პანელი უკვე დამატებულია ვებგვერდზე. საჭიროა პროგრამის დასრულება და დაკავშირება საბანკო სექტორთან. შექმნილია დასუფთავების მოსაკრებლის და პარკირების გადასახადის შიდა ელექტრონული ბაზა. მიმდინარეობს მუშაობა სხვა ბაზების შესაქმნელადაც.[[22]](#footnote-22)

აქტივობა მეტწილად შესრულდა - 60%.

|  |
| --- |
| ამოცანა 16.1-ით გათვალისწინებული აქტივობა 16.1.1 სრულად შესრულდა, ხოლო 16.1.2 - მეტწილად შესრულდა. 16.1.1 აქტივობა შედგება სამი ინდიკატორისგან. რომლებიც სრულად არის შესრულებული. 16.1.2 აქტივობით გათვალისწინებულია ორი ინდიკატორი. აღნიშნული ინდიკატორებიდან პირველი მეტწილად შესრულებულია, ხოლო მეორე ნაწილობრივ. აღსანიშნავია, რომ აღნიშნული ინდიკატორების შესრულება საანგარიშო პერიოდში გათვალისწინებული არ იყო. ამოცანით გათვალისწინებული მიზნის მისაღწევად უნდა დასრულდეს 16.1.2 აქტივობით გათვალისწინებული ელექტრონული პროგრამა და დაუკავშირდეს საბანკო სექტორს, რითაც შესაძლებელი გახდება მუნიციპალური მოსაკრებლის ელექტრონულად გადახდა და, შესაბამისად, შესაძლებელი იქნება მოსარგებლეთა პროცენტული მაჩვენებლის დათვლა. |

**ამოცანა 16.2. მუნიციპალური სერვისების შესახებ მოსახლეობის ცნობიერების ამაღლება**

**აქტივობა 16.2.1. მუნიციპალური სერვისების შესახებ მობილური აპლიკაციის შემუშავება**

**პროგრესი:** აქტივობის განხორციელება დაგეგმილია 2020 წლის IV კვარტალში.

აქტივობის განხორციელება არ დაწყებულა - 0 %.

**აქტივობა 16.2.2. ადმინისტრაციულ ერთეულებში მუნიციპალური სერვისების შესახებ შეხვედრების/პრეზენტაციების გამართვა**

**პროგრესი:** აქტივობის განხორციელება დაგეგმილია 2020 წლის IV კვარტალში.

აქტივობის განხორციელება არ დაწყებულა - 0 %.

|  |
| --- |
| ამოცანა 16.2-ით გათვალისწინებულია ორი აქტივობა. პირველი აქტივობით გათვალისწინებულია ერთი ინდიკატორი, რომლის განხორციელებაც არ დაწყებულა. ინდიკატორის შესრულების ვადა საანგარიშო პერიოდში განსაზღვრული არ არის. მეორე აქტივობითაც ერთი ინდიკატორია გათვალისწინებული, რომლის განხორციელებას ჯერ არ დაწყებულა, რადგან მისი განხორციელება საანგარიშო პერიოდში დაგეგმილი არ იყო.ამოცანით გათვალისწინებული მიზნის მისაღწევად უნდა შეიქმნას მობილური აპლიკაცია და მოხდეს 5 მუნიციპალიტეტის მოსახლეობის ინფორმირება. |

**ამოცანა 16.3. მუნიციპალიტეტის საქმიანობაში მოქალაქეთა ჩართულობის გაზრდა**

**აქტივობა 16.3.1. თელავის მუნიციპალიტეტში გამოკითხვის მექანიზმის დანერგვა და ეფექტიანი ფუნქციონირების უზრუნველყოფა**

**პროგრესი:** შეხვედრები გაიმართა მუნიციპალიტეტის 30 ადმინისტრაციულ ერთეულში, თითოეულ შეხვედრაზე დაესწრო 40-დან 100-მდე მოქალაქე. გაიზარდა მუნიციპალიტეტის მოსახლეობის ჩართულობა, მუნიციპალიტეტის კომპეტენციას მიკუთვნებული საკითხების განხილვის პროცესში, ასევე გაიზარდა მათი ინფორმირებულობა, მოქალაქეთა როლის შესახებ თვითმმართველობის განხორციელებაში.

გამოკითხვის მექანიზმის დანერგვის პერიოდულობის შესახებ ინფორმირებულია თელავის მუნიციპალიტეტის მოსახლეობა და ასახულია მუნიციპალიტეტის საკრებულოს რეგლამენტში. შეხვედრების შედეგად გამოვლენილი პრობლემების შესახებ გამოქვეყნდა ვებგვერდზე და ეცნობა თელავის მუნიციპალიტეტის მერს.[[23]](#footnote-23)

აქტივობა ნაწილობრივ შესრულდა - 10%.

**აქტივობა 16.3.2. ქალაქ ქუთაისის მუნიციპალიტეტში მამხილებელთა ინსტიტუტის გაძლიერების მიზნით მხილების ელექტრონული მოდულის ინტეგრირება მუნიციპალიტეტის ვებგვერდზე**

**პროგრესი:** მხილების ელექტრონული მოდელი ინტეგრირებულია ქუთაისის მუნიციპალიტეტის ვებ გვერდზე:[www.kutaisi.gov.ge](http://www.kutaisi.gov.ge).

აქტივობა განხორციელდა - 100%.

|  |
| --- |
| 16.3 ამოცანა შედგება ორი აქტივობისგან. 16.3.1 აქტივობა ნაწილობრივ შესრულდა. კერძოდ, აქტივობით გათვალისწინებულია სამი ინდიკატორი, რომელთა განხორციელების ვადა სცდება საანგარიშო პერიოდს. 16.3.1 აქტივობით განსაზღვრული პირველი ინდიკატორი შესრულებულია სრულად, ხოლო მეორე და მესამე ინდიკატორი - ნაწილობრივ. 16.3.2 აქტივობით გათვალისწინებულია ერთი ინდიკატორი, რომელიც სრულად შესრულდა. ამოცანით გათვალისწინებული მიზნის მისაღწევად უნდა გაგრძელდეს თელავის მუნიციპალიტეტში გამოკითხვის მექანიზმის გამოყენებით მოსახლეობის გამოკითხვა. |

**ამოცანა 16.4. უფლებამოსილ სამსახურებში კორუფციის პრევენციის ხელშეწყობა**

**აქტივობა 16.4.1. კავშირგაბმულობის ხაზის (ქსელის) გაყვანა/მონტაჟის დროს სათანადო ნებართვის გაცემის შემდგომ მიმდინარე პროცესის მონიტორინგის მექანიზმის შემუშავება, დანერგვა და ეფექტიანი ფუნქციონირების უზრუნველყოფა**

**პროგრესი:** ქ. თბილისის მუნიციპალიტეტის მერიის სათანადო სტრუქტურულ ერთეულებს (შიდა აუდიტისა და მონიტორინგის საქალაქო სამსახური, მუნიციპალური ინსპექცია, კეთილმოწყობის საქალაქო სამსახური, თბილისის მუნიციპალიტეტის სსიპ-ქონების მართვის სააგენტო) შორის შექმნილია ინფორმაციის ელექტრონულად გაცვლის მექანიზმი. სამსახურს გააჩნია წვდომა მერიის ყველა დანარჩენი სტრუქტურის მიერ შექმნილ დოკუმენტაციასა და პროექტებზე, ონლაინ რეჟიმში ხდება მონაცემების მიღება ხაზობრივი ნაგებობების შესახებ პროექტის, ასევე, უკვე დამტკიცებულ პროექტებში ცვლილებების თაობაზე. უზრუნველყოფილია სრული წვდომა დოკუმენტბრუნვის ელექტრონულ სისტემაში მომიჯნავე სამსახურების მიერ შექმნილ დოკუმენტაციაზე. შექმნილია შესაბამისი ბრძანების პროექტი მონიტორინგის ფუნქციონირებასა და მომიჯნავე სამსახურების ურთიერთთანამშრომლობისა და ინფორმაციის გაცვლის შესახებ, პროექტი გადის სამართლებრივ ექსპერტიზას, რის შემდეგაც წარედგინება ქ. თბილისის მთავრობას.[[24]](#footnote-24)

აქტივობა ნაწილობრივ შესრულდა - 30 %.

|  |
| --- |
| ამოცანა 16.4-ით გათვალისწინებულია ერთი აქტივობა, რომელიც ნაწილობრივ შესრულდა. აქტივობა შედგება 5 ინდიკატორისგან. სრულად შესრულებულია პირველი და მეორე ინდიკატორები, ხოლო დანარჩენი სამი ინდიკატორის შესრულება გათვალისწინებულია 2020 წელს. ამოცანით გათვალისწინებული მიზნის მისაღწევად თბილისის მუნიციპალიტეტის მერიის შესაბამისმა სამსახურებმა უნდა განახორციელონ კავშირგაბმულობის ხაზის (ქსელის) გაყვანა/მონტაჟის ნებართვების გაცემის შემდგომი მონიტორინგი და მომზადდეს შესაბამისი ანგარიშები, რათა შესაძლებელი გახდეს ქ. თბილისის მუნიციპალიტეტის მერიის სტრუქტურული ერთეულების მხრიდან გამოვლენილ გადაცდომათა რაოდენობის შემცირება. |

**ამოცანა 16.5. მუნიციპალიტეტში კეთილსინდისიერების და გამჭვირვალობის განმტკიცება და კორუფციასთან ბრძოლის საკითხებზე ინტერ-მუნიციპალური თანამშრომლობის განვითარება**

**აქტივობა 16.5.1. მუნიციპალიტეტებში გამჭვირვალობის და კეთილსინდისიერების ამაღლების სტრატეგიების და სამოქმედო გეგმების შემუშავება**

**პროგრესი:** საანგარიშო პერიოდში (მიმდინარე 2019 წლის I და II კვარტალში) დედოფლისწყაროს მუნიციპალიტეტში სტრატეგიისა და სამოქმედო გეგმის შემუშავებისთვის გერმანიის საერთაშორისო თანამშრომლობის საზოგადოების პროგრამის „ადგილობრივი თვითმმართველობა სამხრეთ კავკასიაში“ მხარდაჭერით ექსპერტთა ჯგუფის მიერ ჩატარდა სიტუაციური ანალიზი, რომლითაც იდენტიფიცირებულ იქნა მუნიციპალიტეტში გამჭვირვალობის, ანგარიშვალდებულებისა და მოქალაქეთა ჩართულობის კუთხით არსებული პრობლემები და ძირითადი გამოწვევები და მათი გაუმჯობესების მიზნით გაიცა რეკომენდაციები. ამ პროცესის შედეგია აგვისტოს თვეში სტრატეგიისა და სამოქმედო გეგმის დამტკიცება.[[25]](#footnote-25)

აქტივობა ნაწილობრივ შესრულდა - 20%.

**აქტივობა 16.5.2. ინტერ-მუნიციპალური შეხვედრის გამართვა კორუფციასთან ბრძოლის საკითხებზე**

**პროგრესი:** საანგარიშო პერიოდში აღნიშნული აქტივობის განხორციელება არ იყო გათვალისწინებული.

აქტივობის განხორციელება არ დაწყებულა - 0%.

|  |
| --- |
| 16.5. ამოცანა შედგება ორი აქტივობისგან. 16.5.1 აქტივობის ფარგლებში გათვალისწინებულია ერთი ინდიკატორი, რომლიც ნაწილობრივ შესრულებულია. 16.5.2 აქტივობით გათვალისწინებულია ერთი ინდიკატორი, რომლის განხორციელებაც დაგეგმილია 2020 წლის IV კვარტალში. ამოცანით გათვალისწინებული მიზნის მისაღწევად მუნიციპალიტეტებში უნდა გაგრძელდეს კეთილსინდისიერებისა და გამჭირვალობის სტრატეგიებისა და სამოქმედო გეგმების შემუშავება კეთილსინდისიერების და გამჭირვალობის სტანდარტების ასამაღლებლად, ასევე, მიზანშეწონილია, ჩატარდეს ინტერმუნიციპალური შეხვედრები. |

**რეკომენდაციები:**

* რეკომენდებულია, შემუშავდეს მობილური აპლიკაცია მუნიციპალური სერვისების შესახებ;
* რეკომენდებულია, გაიმართოს შეხვედრები მუნიციპალური სერვისების შესახებ;
* გაგრძელდეს გამოკითხვის მექანიზმის შესახებ ცნობიერების ამაღლება და მიღებული შედეგების მონიტორინგი;
* რეკომენდებულია, ქ. თბილისის მთავრობამ მიიღოს სათანადო სამართლებრივი აქტი და დამტკიცოს მონიტორინგის მექანიზმის ფუნქციონირების შესახებ ინსტრუქცია;
* რეკომენდებულია, მონიტორინგის განსახორციელებლად შერჩეულ ობიექტებში გამოვლენილ დარღვევა/ნაკლოვანებებზე გაიცეს შესაბამისი მითითებები დარღვევა/ნაკლოვანებების აღმოსაფხვრელად;
* რეკომენდებულია, კავშირგაბმულობის ხაზის (ქსელის) გაყვანა/მონტაჟის დროს სათანადო ნებართვის გაცემის შემდგომ მიმდინარე პროცესების 30%-ზე განხორციელდეს მონიტორინგი;
* რეკომენდებულია, მომზადდეს და გამოქვეყნდეს ანგარიში მონიტორინგის შედეგად გამოვლენილი დარღვევების/ნაკლოვანებების სტატისტიკის შესახებ;
* მნიშვნელოვანია, დაინერგოს სიით განსაზღვრული ელექტრონული სერვისები მუნიციპალიტეტებში;
* მნიშვნელოვანია, ქუთაისის მუნიციპალიტეტის მერიამ სრულად აამოქმედოს მუნიციპალური მოსაკრებლის ელექტრონული სისტემა;
* მნიშვნელოვანია, დაიწყოს მზადება ინტერმუნიციპალური შეხვედრის გასამართად.
1. <https://matsne.gov.ge/ka/document/view/4674422?publication=0>. [↑](#footnote-ref-1)
2. აქვე, უნდა აღინიშნოს, რომ პროგრესის შესახებ ანგარიშის შემუშავების დროისთვის კორუფციული რისკების შეფასების მეთოდოლოგია წერილობითი პროცედურის გამოყენებით დაამტკიცა ანტიკორუფციულმა საბჭომ (2019 წლის 30 დეკემბერი). ასევე, დაიწყო ანტიკორუფციულ დანაყოფებში მეთოდოლოგიის დანერგვა. ამ მიზნით, 2019 წლის 13 დეკემბერს სახელმწიფო უსაფრთხოების სამსახურის ანტიკორუფციული სააგენტოსა და გენერალური პროკურატურის კორუფციულ დანაშაულზე სისხლისსამართლებრივი დევნის სამმართველოს წარმომადგენლებმა ევროკავშირის პროექტის - „საჯარო მმართველობის რეფორმის მხარდაჭერა საქართველოში" ფარგლებში ტრენინგი გაიარეს თემაზე - "კეთილსინდისიერება საჯარო სამსახურში". [↑](#footnote-ref-2)
3. აქვე, უნდა აღინიშნოს, რომ 2019 წლის დეკემბრის უწყებათაშორისი საკოორდინაციო საბჭოს შემადგენლობისა და დებულების დამტკიცების შესახებ მთავრობის 390-ე დადგენილების ცვლილებები წარდგენილია მთავრობისთვის დასამტკიცებლად. [↑](#footnote-ref-3)
4. პროგრესის შემუშავების პროცესში [მეთოდოლოგია](https://matsne.gov.ge/document/view/4776100?publication=0) დამტკიცებულია მთავრობის მიერ. [↑](#footnote-ref-4)
5. ეროვნული ანტიკორუფციული სტრატეგია და სამოქმედო გეგმა. [↑](#footnote-ref-5)
6. ესტონეთის, დიდი ბრიტანეთისა და შრი-ლანკას გამოცდილება. [↑](#footnote-ref-6)
7. იხ. საზოგადოებასთან ურთიერთობის სტრატეგიის კონცეფცია. [↑](#footnote-ref-7)
8. იხ. ანტიკორუფციულ საკითხებში მოქალაქეთა ცნობიერების ამაღლება - შეხვედრების კომპონენტი. [↑](#footnote-ref-8)
9. 2020 წლის იანვრის მდგომარეობით იუსტიციის სამინისტროს ოფიციალურ ვებგვერდზე შექმნილია ანტიკორუფციული ბანერი. [↑](#footnote-ref-9)
10. იხ. საქართველოს იუსტიციის სამინიტროს ოფიციალური ვებგვერდი <<http://justice.gov.ge/Ministry/Index/170>> [↑](#footnote-ref-10)
11. პროგრესის შესახებ ანგარიშის შემუშავების პერიოდში ანტიკორუფციული ბანერი შექმნილია. [↑](#footnote-ref-11)
12. იხ.: <https://www.coe.int/ka/web/tbilisi/-/sharing-recommendations-and-the-best-practices-on-confidential-counselling> [26.09.2019]. [↑](#footnote-ref-12)
13. საანგარიშო პერიოდის მიღმა საქართველოს მთავრობის 2019 წლის N520 და 2020 წლის N15 დადგენილებების საფუძველზე მომზადდა ინტენსიური თერაპიის, კარდიოქირურგიის და კარდიოინტერვენციების ტარიფების სისტემა და პირველადი ჯანდაცვის დაწესებულებების სელექციის კრიტერიუმები. ანგარიშის შემუშავების მომენტისთვის სრულად დაინერგა DRG სისტემა ტუბერკულოზის მართვის სერვისების მიმწოდებელ სტაციონარულ დაწესებულებებში საქართველოს მთავრობის 2019 წლის 31 დეკემბრის [N674 დადგენილებით.](https://matsne.gov.ge/ka/document/view/4762618?publication=0) [↑](#footnote-ref-13)
14. მინისტრის ბრძანება N01-48/ნ, 24.05.2019 წ. [↑](#footnote-ref-14)
15. მონიტორინგის ანგარიშები. [↑](#footnote-ref-15)
16. OECD, Istanbul Anti-Corruption Action Plan, III Round Monitoring Report, 2013, pp. 83, 85, Recommendation 11, ასევე, იხ. Greco III Round Evaluation Report of Georgia, Theme II, 2013, p. 22, Para. 69. [↑](#footnote-ref-16)
17. Facebook-ის გვერდი: Communications Ombudsman; www.momkhmarebeli.gncc.ge; www.bmg.ge. [↑](#footnote-ref-17)
18. Facebook-ის გვერდი - „Communications Ombudsman“; [www.momkhmarebeli.gncc.ge](http://www.momkhmarebeli.gncc.ge); [www.bmg.ge](http://www.bmg.ge). [↑](#footnote-ref-18)
19. Facebook-ის გვერდი - "Communications Ombudsman"; [www.pdci.ge](http://www.pdci.ge); [www.momkhmarebeli.gncc.ge](http://www.momkhmarebeli.gncc.ge). [↑](#footnote-ref-19)
20. მოდულების/სერვისების სია. [↑](#footnote-ref-20)
21. დეცენტრალიზაციის რეფორმა საქართველოში მუნიციპალური სერვისების გაუმჯობესების მიზნით, პროგრამული უზრუნველყოფის სისტემის განვითარება (i) სივრცითი და ურბანული დაგეგმარება (ii) ქონების მართვა და (iii) პროექტის ციკლის მენეჯმენტის სამოქმედო გეგმა. [↑](#footnote-ref-21)
22. ქუთაისის მუნიციპალიტეტის ვებგვერდი [www.kutaisi.gov.ge](file:///C%3A%5CUsers%5Clmorgoshia%5CAppData%5CLocal%5CMicrosoft%5CWindows%5CINetCache%5CContent.Outlook%5CF6AHNZRT%5Cwww.kutaisi.gov.ge) [↑](#footnote-ref-22)
23. თელავის მუნიციპალიტეტის [ვებგვერდი](http://telavi.gov.ge/ge/mokalaketa-gamokitxvis-shedegebi). [↑](#footnote-ref-23)
24. თბილისის მერიის [ვებგვერდი](http://maps.tbilisi.gov.ge/#/C=44.7695036-41.7102027@Z=16) [↑](#footnote-ref-24)
25. დედოფლისწყაროს მუნიციპალიტეტში 2019-2020 წლების გამჭვირვალობისა და კეთილსინდისიერების ამაღლების სტრატეგიის და დედოფლისწყაროს მუნიციპალიტეტში გამჭვირვალობის და კეთილსინდისიერების ამაღლების სამოქმედო გეგმის (2019-2020 წ) დამტკიცების შესახებ დედოფლისწყაროს მუნიციპალიტეტის საკრებულოს 2019 წლის 15 აგვისტოს №24 განკარგულება. (განკარგულების ასლი თან ერთვის). [↑](#footnote-ref-25)